100 Million Dollar Ahvure Bodu Faidhaaeh Libi Wonder Women 1984 Ah Bodu Kurierumeh - Vaguthu\nކޮވިޑް-19: މާލެ އަދަދުތަކުން އުއްމީދު! - 20 މިނެޓް ކުރިން\n100 މިލިއަން ޑޮލަރަށްވުރެ ބޮޑު ފައިދާއެއް ލިބި ވޮންޑާ ވުމެން 1984 އަށް ބޮޑު ކުރިއެރުމެއް\nގްލޯބަލް ބޮކްސް އޮފީހުގައި 100 މިލިއަން ޑޮލަރަށްވުރެ ބޮޑު ފައިދާއެއް ލިބި ވޮންޑާ ވުމެން 1984 އަށް ބޮޑު ކުރިއެރުމެއް ލިބިއްޖެ އެވެ.\nމަޝްހޫރު ފިލްމީތަރި ގާލް ގެލޮޓް މި ފިލްމުގެ މައިގަނޑު ރޯލުން ފެނިގެންދާއިރު ފިލްމު ޑައިރެކްޓު ކޮށްފައި ވަނީ ޕެޓީ ޖެންކިން އެވެ. މި ފިލްމު އެޗްބީއޯގެ މެކްސް އިން ދައްކާފައި ވަނީ ކްރިސްމަސް ދުވަހާއި ދިމާކޮށްފަ އެވެ.\nވޮންޑާ ވުމެން 1984 މިހާރު އެމެރިކާ، އޮސްޓްރޭލިޔާ، ނިއުޒިލޭންޑުގައިވެސް ވަނީ ދައްކާފަ އެވެ. މި ޤައުމުތަކަކީ ކޮރޯނާވައިރަސް ނުވަތަ ކޮވިޑް-19 ގެ މަލިމަޑުކަމުން އަރައިގަނެފައިވާ ޤައުމުތަކެވެ. މި ފިލްމަކީ 2020 ގައި އެންމެ ޤިނަ ބަޔަކު ބަލާފައިވާ ފިލްމަށްވެސް ވަނީ ވެފަ އެވެ. އަދި މި ފިލްމު ނެރުނު ހަފްތާގައި މީހުން ފިލްމު ބަލާފައިވާ މިންވަރާއި އެ އަހަރު ނެރުމު އެންމެ މަޝްހޫރު ފިލްމުތައް، ސޯލް އަދި ހެމިލްޓަން ބަލާފައިވާ މީހުންނަށްވުރެ ގިނަ އެވެ.\nގިނަ ބައެއްގެ ތަރުހީބު ލިބިގެން ދިއުމާއި ގުޅިގެން ވޮންޑާ ވުމެން 1984 ގެ ކާސްޓުންނަށާއި ފިލްމު އުފެއްދުމުގައި މަސައްކަތް ކުރެއްވި ހުރިހާ ފަރާތްތަކަށް އަންނަނީ ތައުރީފު ލިބެމުންނެވެ. އެގޮތުން އެ ފަރާތްތަކަށް ތައުރީފު ކުރާ ފަރާތްތަކުގެ ތެރޭގައި ވާނާ ބްރޮސް. ޑޮމެސްޓިކް ޑިސްޓްރިބިއުޝަންގެ ރައީސް ޖެފް ގޮލްޑް ސްޓެއިން އާއި އިންޓަނޭޝަނަލް ޑިސްޓްރިބިއުޝަންގެ ރައީސް އެންޑްރިއު ކްރިޕްސް ހިމެނެ އެވެ.\n100 މިލިއަން ޑޮލަރުގެ ފައިދާއެއް ލިބުނީ ވޮންޑާ ވުމެން 1984، ފިލްމު ރިލީސް ކުރި ހަފްތާގައި ކަމަށް ވުމުން އަދި ކުރިޔަށް އޮތް ދުވަސްތަކުގައި އެ ޢަދަދު 200 މިލިއަން ޑޮލަރަށް އަރާނެ ކަމަށް ގިނަ ފަރާތްތަކުން އަންނަނީ ބުނަމުންނެވެ. މި ސިލަސިލާގެ ފުރަތަމަ ފިލްމު ނެރެފައި ވަނީ 2007 ވަނަ އަހަރުގައި އެވެ. އެ ފިލްމު ނެރުނު ހަފްތާގައި ވެސް ވަނީ ބޮޑު ޢާމްދަނީއެއް ލިބިފަ އެވެ.\nމި ފިލްމުގައި ހަރަކާތްތެރިވާ ތަރީންނަކީ ގާލް ގެޑޮޓް، ކްރިސް ޕައިން، ކްރިސްޓެން ވިގް، ޕެޑްރޯ ޕާސްކަލް، ކޯނީ ނިއެލްސަން، ރޮބިން ރައިޓްގެ އިތުރުން އިތުރު ފަންނާނުން ހިމެނެ އެވެ.


Sri Lanka In Record Adhadhakah Meehun Covid Ah Fahssi Vehjje - Vaguthu\nސްރީލަންކާއިން ރިކޯޑު އަދަދަކަށް މީހުން ކޮވިޑަށް ފައްސި ވެއްޖެ\nސްރީލަންކާއިން މިއަދު ރެކޯޑް އަދަދަަކަށް މީހުން ކޮވިޑް-19 އަށް ފައްސިވެއްޖެ އެވެ.\nއެ ގައުމުގެ ހެލްތް މިނިސްޓްރީން އާއްމުކޮށްފައިވާ އެންމެ ފަހުގެ މައުލޫމާތުތަކަށް ބަލާއިރު، މިއަދު އެ ގައުމުން ކޮވިޑަށް ފައްސިވީ ކަމަށް ރިޕޯޓު ކޮށްފައިވަނީ 1،716 މީހުންނެވެ. މިއީ އެގައުމުން މިހާތަނަށް ދުވާލެއްގެ މައްޗަށް އެންމެ ގިނަ މީހުން ކޮވިޑަށް ފައްސިވެ ރިޕޯޓު ކޮށްފައިވާ ދުވަހެވެ.\nފާއިތުވެދިޔަ ފަސް ދުވަހު ވެސް އެ ގައުުމުގައި ދުވާލެއްގެ މައްޗަށް ކޮވިޑަށް ފައްސިވާ އަދަދުތައް އުޅެނީ 1000 އިން މަތީގައެވެ. ލަންކާއިން މިހާތަނަށް ކޮވިޑަށް ފައްސިވެފައިވަނީ 109،863 މީހުންނެވެ. މިހާތަނަށް ކޮވިޑުގައި މަރުވި ކަމަށް އެގައުމުން ރިޕޯޓު ކޮށްފައިވަނީ 678 މީހުންނެވެ.\nސްރީލަންކާގައި ހަލުވި ކަމާއި އެކު ނުރައްކާތެރި، އެއް ގަޑި އިރު ވައިގައި ހުންނަ ކޮވިޑުގެ ވައްތަރެއް ފެތުރެމުން ދާކަމަށް ރިޕޯޓުތައްް ބުނެއެވެ. އަދި މި ވައްތަރުގައި ޒުވާނުންނަށް ނުރައްކާ ބޮޑު ކަމަށާއި، ހޮސްޕިޓަލުގައި އެނދުމަތިކޮށް ފަރުވާ ދެމުންދާ މީހުންގެ ތެރޭގައި ޒުވާނުން ގިނަ ކަމަށް ރިޕޯޓުތަކުން ހާމަވެގެން ދެއެވެ.\nލަންކާގެ ރައީސް އޮފީހުން ނެރުނު ބަޔާނެއްގައި ބުނެފައިވަނީ މިހާތަނަށް އެގައުމުން 925,242 އަށް ވުރެ ގިނަ މީހުންނަށް ކޮވިޑުން ރައްކާތެރި ވުމުގެ ގޮތުން ފުރަތަމަ ވެކްސިން ޑޯޒް ދެވިފައިވާކަމަށެވެ.


Dhaulathah hidhumaiy kurumuge inaamah hulhuvaalanee\nދައުލަތަށް ހިދުމަތްކުރުމުގެ އިނާމަށް މާދަމާ ހުޅުވާލަނީ\nދިވެހި ދައުލަތަށް ހިދުމަތް ކުރުމުގެ އިނާމަށް ނަން ހުށަހެޅުމުގެ ފުރުސަތު މާދަމާ ހުޅުވާލާނެ ކަމަށް ރައީސް އޮފީހުން ބުނެފި އެވެ.\nމިއީ ދިވެހި ދައުލަތަށް 35 އަހަރަށްވުރެ ދިގު މުއްދަތަކަށް ހިދުމަތް ކޮށްފައިވާ މީހުނަށް ކުރިމަތިލެވޭ އިނާމެކެވެ.\nރައީސް އޮފީހުން ބުނީ މިއީ އެފަދަ މުވައްޒަފުން އެމީހުންގެ މަގާމުގެ މަސްއޫލިއްޔަތު އަދާ ކުރުމުގައި ގާބިލުކަމާއި އިހްލާސްތެރި ކަމާއެކު ކޮށްފައިވާ ހިދުމަތްތަކަށާއި، އެ މުއައްސަސާއެއްގެ ކުރިއެރުމަށް ކޮށްދީފައިވާ ހިދުމަތްތަކުގެ އަގު ވަޒަން ކުރުމުގެ ގޮތުން ގައުމީ ފެންވަރުގައި ދިވެހި ދައުލަތުން ރައީސުލްޖުމްހޫރިއްޔާ ދެއްވާ ޝަރަފުވެރި އިނާމެއް ކަމަށެވެ.\nމި އިނާމު ދޭނީ ދައުލަތުގެ މުއައްސަސާއެއްގައި ނުވަތަ ސަރުކާރުގެ ކުންފުންޏެއްގައި ނުވަތަ ސަރުކާރުގެ މެޖޯރިޓީ ހިއްސާ އޮތް ކުންފުންޏެއްގައި ހިދުމަތްކުރި ފަރާތްތަކަށެވެ. ހިދުމަތްކުރާ މުވައްޒަފެއްގެ ނަން އެ މުއައްސަސާއަކުން ނުވަތަ އެ ކުންފުންޏަކުން ނުވަތަ އެހެން ފަރާތަކުން ނުވަތަ އެ މުވައްޒަފު އަމިއްލައަށް އިނާމަށް ހުށަހެޅޭނެ އެވެ.\nމުއައްސަސާއަކުން ނުވަތަ ކުންފުންޏަކުން އިނާމަށް މީހެއްގެ ނަން ހުށަހަޅާނަމަ އެ މީހަކީ އެ މުއައްސަސާއެއްގައި ނުވަތަ އެ ކުންފުންޏެއްގައި ހިދުމަތްކުރި، ނުވަތަ ހިދުމަތް ކުރަމުންގެންދާ މީހަކަށް ވާން ޖެހެއެވެ.\nމި އިނާމަށް ހުޅުވާލާނީ މާދަމާއިން ފެށިގެން އޮގަސްޓް 12 ވަނަ ދުވަހުގެ ނިޔަލަށެވެ. ދިވެހި ދައުލަތަށް ހިދުމަތް ކުރުމުގެ އިނާމުގެ ގޮތުގައި ދޭނީ އައްޑަނައަކާއި، ޝަރަފުގެ ބެޖަކާއި ހަނދާނީ ފިލައެކެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ގައުމީ އިނާމް\nދެން ގައުމީ އިނާމު ދޭނީ ގައުމީ ދުވަހު


Saifge Amihalla Film Production Ge Furathama Filmuge Masahkai Anna Aharu - Vaguthu\nސައިފްގެ އަމިއްލަ ފިލްމު ޕްރޮޑަކްޝަންގެ ފުރަތަމަ ފިލްމް އަންނަ އަހަރު\nބޮލީވުޑްގެ ކުޅަދާނަ އެކްޓަރ ސައިފް އަލީ ޚާން، އޭނާގެ އަމިއްލަ އާ ފިލްމު ޕްރޮޑަކްޝަނެއް އުފައްދައިފި އެވެ.\nމީގެ ކުރިން ސައިފްގެ ހިއްސާ އޮވެގެން އުފެއްދި އިލުމިނާޓީ ފިލްމްސް ޕްރޮޑަކްޝަންއަކީ ސައިފް އާއި އޭނާގެ ރަހުމަތްތެރިޔާ ދިނޭޝް ވިޖަން ގުޅިގެން އުފެއްދާފައިވާ ދެމީހުންގެވެސް ހިއްސާ އޮތް ޕްރޮޑަކްޝަނެކެވެ.\nސައިފްގެ އާ ޕްރޮޑަކްޝަންގެ ނަމަކީ ބްލެކް ނައިޓް ފިލްމްސް އެވެ. ބްލެކް ނައިޓް ފިލްމްސް ދަށުން އުފައްދާ ފުރަތަމަ ފިލްމު "ޖަވާނީ ޖާނެމަން" ގެ މަސައްކަތް އަންނަ އަހަރު ފަށާއިރު އެފިލްމު ޑައިރެކްޓް ކުރާނީ މިތްރޯލް އާއި ފިލްމިސްތާން ފަދަ ފިލްމުތަށް ޑައިރެކްޓް ކޮށްފައިވާ ކުޅަދާނަ ޑައިރެކްޓަރ ނިތިން ކައްކަރު އެވެ.\n"ޖަވާނީ ޖާނެމަން" އަކީ ފެމިލީ ކޮމެޑީއެއްގެ ގޮތުގައި ގެނެސްދޭ ފިލްމެކެވެ. އެ ފިލްމުގައި ދައްކުވައިދޭނީ އުމުރުން 40 އަހަރުގެ ބައްޕައަކާއި ދަރިއެއްގެ ދެމެދުގައި އޮންނަ ހާއްސަ ގުޅުމެކެވެ، ސައިފް ހިއްސާވެގެން އުފެއްދި އިލުމިނާޓީ ފިލްމްސްއިން ވަނީ 2009 ވައި ނެރުނު ފިލްމު "ލަވް އާޖް ކަލް" އާއި 2012 ވަނަ އަހަރު ނެރުނު ފިލްމު "ކޮކްޓެއިލް"ގެ އިތުރުން 2013 ވަނަ އަހަރު ނެރުނު "ގޮ ގޯއާ ގޯން" ފަދަ ކާމިޔާބު ފިލްމުތަކެއް ގެނެސްދީފައި އެވެ.\nއިލުމިނާޓީ ފިލްމްސްއިން ދަށުން އެންމެފަހުން ފިލްމެއް ގެނެސްދިނީ 2014 ގައި އެވެ. އެއީ "ހެޕީ އެންޑިންގް" އެވެ. އަދި އެ ފިލްމަަށް ފަހު ދިނޭޝް ވަނީ އޭނާގެ އަމިއްލަ ޕްރޮޑަކްޝަނެއް އުފައްދައި އިލުމިނާޓީ ފިލްމްސްއިން ޕްރޮޑަކްޝަނުން ވަކިވެފައި އެވެ. ސައިފް އަލީ ހާން އަކީ ރޭސް އާއި ޕަމްޓޮމް ފަދަ ފިލްމުތަކުން ބޮޑު މަގުބޫލުކަމެއް ހޯދައިފައިވާ އެކްޓަރެކެވެ. ސައިފް އެންމެ ފަހުން ފެނިގެން ގޮސްފައިވަނީ މިއަހަރުގެ އޮކްޓޯބަރ މަހު ނެރެވުނު ފިލްމު "ބާޒާރު" އިންނެވެ.


Midhiya 13 aharah balaairu ves enme gina touristun aee mi aharuge April gai | Mihaaru\nވެލާނާ އިންޓަނޭޝަނަލް އެއާޕޯޓުގެ ޗެކިން ކައުންޓަރެއްގައި ކިއުގައި ތިބި ޓުއަރިސްޓުންތަކެއް: މިދިޔަ އަހަރުގެ އޭޕްރިލް އަށް ވުރެ މި އަހަރުގެ އޭޕްރިލްގައި 36.3 ޕަސެންޓު އިތުރަށް ޓޫރިސްޓުން އައިސްފައިވޭ -- ފޮޓޯ: ނިޝާން އަލީ\nމިދިޔަ 13 އަހަރަށް ބަލާއިރު ވެސް އެންމެ ގިނަ ޓޫރިސްޓުން އައީ މި އަހަރުގެ އޭޕްރިލްގައި\n14 މެއި 2019 - 16:566comments\nއެ މިނިސްޓްރީން ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ މިއީ ސުނާމީ އަށް ފަހު 2000ގެ އަހަރުތަކުގައި އައި ޓޫރިސްޓް އިތުރުވުމަށް ފަހު އައި އެންމެ ބޮޑު އިތުރުވުން ކަމަށެވެ. މިދިޔަ އަހަރުގެ އޭޕްރިލްއަށް ވުރެ މި އަހަރު 36.3 ޕަސެންޓުގެ އިތުރުވުމެއް އައި ކަމަށް އޭނާ ވިދާޅުވި އެވެ.\n"އަޅުގަނޑުމެން ވަރަށް އުފާ ކުރަން ރާއްޖޭގެ ފަތުރުވެރިކަން ރަނގަޅު މިސްރާބަކަށް ދާން ކުރާ މަސައްކަތްތައް ކާމިޔާބުވަމުން ދާތީ،" މިނިސްޓަރު ވިދާޅުވި އެވެ.\nމިދިޔަ އަހަރުގެ އޭޕްރިލް ރާއްޖެ އަށް އައިސްފައި ވަނީ 119،713 ޓޫރިސްޓުން ނެވެ. ނަމަވެސް މި އަހަރުގެ އޭޕްރީލްގައި 163،114 ޓޫރިސްޓުން އައި ކަމަށް މިނިސްޓަރު ވިދާޅުވި އެވެ.\nމި އަހަރުގެ މިހާތަނަށް ޖުމްލަ 539،816 ޓޫރިސްޓުން އައިސްފައިވާ އިރު، ޓޫރިސްޓުން އެންމެ ގިނައިން އައިސްފައި ވަނީ މިދިޔަ ދެ މަހެވެ. އަދި އަހަރުގެ ފުރަތަމަ ކުއާޓަރަށް ބަލާ އިރު މި އަހަރުގެ ޖެނުއަރީ އިން އޭޕްރިލް މަހަށް 19 ޕަސެންޓުގެ އިތުރުވުމެއް ފެނިފައިވާ ކަމަށް މިނިސްޓަރު ވިދާޅުވި އެވެ.\n"މިއީ ނޮވެމްބަރު 17 އަށް ފަހު ރައީސުލްޖުމްހޫރިއްޔާ ގައުމަށް ގެނެސްދެއްވި ހަމަޖެހުން، މި ސަކްސެކްގެ ކީއަކަށް އަޅުގަނޑުމެން މި ދެކެނީ،" - މިނިސްޓަރު އަލީ ވަހީދު\nމިނިސްޓަރު އާންމުކުރި ތަފާސްހިސާބުތަކަށް ބަލާ އިރު އެންމެ ގިނަ ޓޫރިސްޓުން ރާއްޖެ އަށް އަންނަނީ އިނގިރޭސިވިލާތުންނެވެ. މި އަހަރުގެ މިހާތަނަށް އެ ހިސާބުގަނޑުން 357،650 ޓޫރިސްޓުން އައިސްފައިވާ އިރު، މިދިޔަ މަހު އެކަނި ވެސް 88،031 ޓޫރިސްޓުން އައިސްފައި ވެ އެވެ. މިއީ މިދިޔަ އަހަރުގެ އޭޕްރީލް މަހަށް ބަލާ އިރު 40 ޕަސެންޓުގެ އިތުރުވުމެކެވެ. އިނގިރޭސިވިލާތަށް ފަހު ދެން އެންމެ ގިނައިން ޓޫރިސްޓުން އަންނަ ކަމަށް ފާހަގަކުރެވިފައި ވަނީ އޭޝިއާ ޕެސިފިކުންނެވެ. އެފްރިކާގެ ގައުމުތަކުން މިދިޔަ މަހު އެންމެ 1،833 ޓޫރިސްޓުން އައި ނަމަވެސް، މިއީ މިދިޔަ އަހަރުގެ އޭޕްރިލް އަށް ވުރެ 39.7 ޕަސެންޓުގެ އިތުރުވުމެކެވެ.\nރާއްޖެ އަށް އެންމެ ގިނަ ޓޫރިސްޓުން އަންނަ ފަސް ގައުމުތަކުގެ ތެރޭގައި މި މަހު ވެސް އެންމެ ކުރީގައި އޮތީ ޗައިނާ އެވެ. އެ ގައުމުން 18،704 ޓޫރިސްޓުން މިދިޔަ މަހު ރާއްޖެ އައި އިރު، މިއީ މިދިޔަ އަހަރަށް ވުރެ 23.9 ޕަސެންޓުގެ އިތުރުވުމުކެވެ.\nޗައިނާއަށް ފަހު މި އަހަރުގެ މިހާތަނަށް އެންމެ ގިނަ ޓޫރިސްޓުން އައިސްފައި ވަނީ އިޓަލީންނެވެ. އެ ގައުމުން 67،891 ޓޫރިސްޓުން އައި އިރު، ތިން ވަނައިގައި 54،862 ޓޫރިސްޓުންނާއި އެކު އުޅެނީ ޖަރުމަނެވެ. މީގެ އިތުރުން، ދެ ގައުމަކަށް މާކެޓް ޝެއާއިން އެއް ޕަސެންޓޭޖެއް ލިބިފައި ވެ އެވެ. އިނގިރޭސިވިލާތަށާއި އިންޑިއާ އަށް ލިބިފައި ވަނީ މާކެޓުން 7.6 ޕަސެންޓުގެ ޝެއާއެކެވެ.\nމިނިސްޓަރު ވިދާޅުވީ މިއީ ސަރުކާރު ބަދަލުވުމަށް ފަހު ގައުމުގެ ހަމަޖެހުން ރަނގަޅަށް ދެމެހެއްޓުމުން ލިބުނު ކާމިޔާބީއެއް ކަމަށެވެ.\n"މިއީ ނޮވެމްބަރު 17 އަށް ފަހު ރައީސުލްޖުމްހޫރިއްޔާ ގައުމަށް ގެނެސްދެއްވި ހަމަޖެހުން، މި ސަކްސެކްގެ ކީއަކަށް އަޅުގަނޑުމެން މި ދެކެނީ،" މިނިސްޓަރު ވިދާޅުވި އެވެ.\nއިތުރު ލިޔުންތައް ދިވެހިރާއްޖެ ޓޫރިސްޓުން ޓޫރިޒަމް މިނިސްޓްރީ އަލީ ވަހީދު، ޓޫރިޒަމް މިނިސްޓަރު


SunOnline: Kangana mifaharu rulhi aee mulhi Bollywood dheke!\nކަންގަނާ މިފަހަރު ރުޅި އައީ މުޅި ބޮލީވުޑް ދެކެ!\nބޮލީވުޑް ބަތަލާ ކަންގަނާ ރަނައުތު އަކީ އަބަދުވެސް ބޮލީވުޑްގެ ކޮންމެވެސް މީހަކާ މައްސަލައެއް ޖެހިގެން އުޅޭ ފަންނާނެކެވެ. އޭނާ މިހާރު ލޭބަލްވެފައި ވަނީ ވެސް "މައްސަލަތަކުގެ ރާނީ"ގެ ގޮތުގަ އެވެ. އެންމެ ފަހުން ރިލީޒްކުރި އޭނާގެ ފިލްމު 'މަނީކަރްނިކާ: ދަ ކުއީން އޮފް ޖާންސީ'ގެ ޑައިރެކްޓަރާ ވެސް މިހާރު ވަނީ ކަނޑިއާ ކަނޑިވެފަ އެވެ.\nއެ ކޯޅުން ފިނި ނުވަނީސް ކަންގަނާ މިވަނީ އަނެއްކާ ރުޅިގަދަވެފަ އެވެ. މިފަހަރު އޭނާ ރުޅި އައީ މުޅި ބޮލީވުޑް އިންޑަސްޓްރީ ދެކެއެވެ. އިންޑިއާގެ ނޫހަކަށް ދިން އިންޓަވިއު އެއްގައި ކަންގަނާ ވަނީ މުޅި ފިލްމު އިންޑަސްޓްރީ އާ ދޭތެރޭ އޭނާ ވަރަށް ބޮޑަށް ހިތްހަމަނުޖެހިފައި ހުރިކަން ހާމަކޮށްފަ އެވެ.\nކަންގަނާ ބުނީ މުޅި ފިލްމީ ދާއިރާ އިން އޭނާ މުޅިން ބާކީ ކޮށްލައިފައިވާ ކަމަށެވެ. ނަމަވެސް އެހެން ބަޔަކު ފިލްމެއް ރިލީޒްކުރާ ނަމަ އެއްވެސް "ލަދެއް ނެތި" އޭނާގެ ސަޕޯޓަށް އެދޭ ކަމަށެވެ.\n"އާލިއާ އަހަންނަށް ފޮނުވި 'ރާޒީ'ގެ ޓްރެއިލާ ބަލާށޭ ކިޔާފައި. އަހަރެން ގަބޫލު ކުރާ ގޮތުގައި އެ ފިލްމަކީ އާލިއާގެ ނޫނީ ކަރަން ޖޯހަރުގެ ވެސް ފިލްމެއް ނޫން. އެއީ އިންޑިއާއަށް ޓަކައި ހުރިހާ އެއްޗެއް ގުރުބާން ކުރި ސެހެމަތު ޚާންގެ ފިލްމެއް،" ކަންގަނާ ބުންޏެވެ.\nފިލްމު 'ރާޒީ' ރިލީޒްކުރި ފަހުން ވެސް ފިލްމާ ގުޅޭ ގޮތުން އާލިއާ އަދި ޑައިރެކްޓަރު މޭގްނާ ގުލްޒާރާ އެކު ބައިގަޑިއެއްހާ އިރު ވާހަކަ ދައްކަން އިން ކަމަށް އޭނާ ބުންޏެވެ.\nކަންގަނާ ބުނީ 'މަނީކަރްނިކާ'ގެ ސްކްރީނިން އަށް ވެސް އެތައް ފަހަރަކު އެތައް ފަންނާނުންނަކަށް ދައުވަތު ދީފައިވާނެ ކަމަށާއި، ނަމަވެސް އެކަކުވެސް އޭނާއަށް އެއްބާރުލުން ނުދޭ ކަމަށެވެ.\n"އެކަމަކު އެމީހުން ކަމަކަށް ޖެހުމެއް އެއްވެސް ލަދެއް ނެތި އަހަރެން ގާތަށް އާދޭ. އަހަރެން އެބަ ދަން ޝޫޓުތައް ކެންސަލް ކޮށްފަވެސް އެކަމެއް ކޮށްދޭން. އެކަމަކު މިހާރު އެކަން ހުއްޓާލައިފިން. އެކަން މާ މައްޗަށް ދިޔައީ،" ކަންގަނާ ބުނެފައިވެ އެވެ.\nކަންގަނާ ގަބޫލުކުރާ ގޮތުގައި 2014 ވަނަ އަހަރު ރިލީޒްކުރި އޭނާގެ ފިލްމު 'ކުއީން' އަށް ވެސް ލިބުނު ތަރުހީބަކީ ޑައިރެކްޓަރު އަނޫރާގް ކަޝްޔަޕް އާއި ވިކާސް ބާލްގެ ސަބަބުން ލިބުނު ތަރުހީބެވެ. އެ ފިލްމުގެ ސްކްރީނިންގް އަށް މީހުން ދިޔައީ އަނޫރަގް އަދި ވިކާސް އާދެމެދު އޮންނަ ރަނގަޅު ގުޅުމުގެ ސަބަބުން ކަމަށް ކަންގަނާ ބުންޏެވެ.\n"އެއްވެސް މީހަކު އެއްވެސް އިރެއްގައި އަހަންނަކާ އަޅައެއް ނުލާ،" ކަންގަނާ ބުންޏެވެ.\nޖެނުއަރީ 25 ވަނަ ދުވަހު ރިލީޒްކުރި 'މަނީކަރްނިކާ' އަށް މިހާތަނަށް 76.65 ކުރޯރުގެ އާމްދަނީއެއް ވަނީ ލިބިގެންގޮސްފަ އެވެ. ފިލްމަށް އަދި ވެސް ރަނގަޅު ތަރުހީބެއް އަންނަނީ ލިބެމުންނެވެ.


މިރޭ ފަތިހު މާލޭގެ ބައެއް ސަރަހައްދުތަކުން ކަރަންޓު ދަނީ\nސްޓެލްކޯ އިން އަލަށް ބަހައްޓާފައިވާ ދެ ޖަނަރޭޓަރުގެ ޕާފޯމެންސް ޓެސްޓެއް ހެދުމަށް ޓަކައި މި ރޭ ފަތިހުގެ ވަގުތެއްގައި މާލޭގެ ބައެއް ސަރަހައްދުތަކުން ކަރަންޓު ކަނޑައިގެން ގޮސްދާނެ ކަމަށް ސްޓެލްކޯއިން ބުނ...\nމިރޭ ފަތިހު 4ން 5ކަށް މާލޭގެ ބައެއް ސަރަހައްދުތަކުން ކަރަންޓު ހިނގައިދާނެ: ސްޓެލްކޯ\nސްޓެލްކޯއިން އަލަށް ބަހައްޓާފައިވާ ދެ ޖެނަރޭޓަރުގެ ޕާފޯމަންސް ޓެސްޓެއް ހެދުމަށް މަސައްކަތް ކުރަމުންދާތީ މިރޭ ފަތިހު4ޖަހާއިރުން ފެށިގެން5ޖަހަންދެން މާލޭގެ ބައެއް ސަރަހައްދުތަކުން ކަރަންޓު ކަނޑައިގެ...\nކަރަންޓު ނުލިބޭތީ ފޮނަދޫ ރައްޔިތުންގެ ތެރެއިން ބަޔަކު ނުރުހުންފާޅުކުރަނީ\n. 04 ސެޕްޓެމްބަރ 2012\nފޮނަދޫ ކަރަންޓްގެ ޙާލަތު ހައްލުނުވެ ހަތް މަސްވަރުވެގެން ދިޔަ އިރު އެކަމަށް ހައްލު ލިބިފައިނުވާ ކަމަށް ބުނެ ފޮނަދޫ ރައްޔިތުން ކައުންސިލް އިދާރާ ތެރޭގައި އިއްޔެ އެރަށު ރައްޔިތުންގެ ތެރެއިން ބަޔަކު އެއްވ...\nށ. ފުނަދޫގެ ބައެއް ގޭގެއިން ކަރަންޓު ކަނޑާލައިފި\nމުހައްމަދު ހަސަން 22 އޯގަސްޓް 2012\nށ. ފުނަދޫގެ ބައެއް ގެތަކުން ކަރަންޓް ބިލަށް ފައިސާ ނުދައްކައިގެން ކަރަންޓް ކަނޑާލައިފިވާ ކަމަށް އެ ރަށުން ސަން އަށް މައުލޫމާތުދިން ފަރާތަކުން ބުނެފި އެވެ. އެ ރަށުން ވާހަކަ ދެއްކި މީހަކު ބުނީ ކަރަންޓް...


Raajjeyge Rasheh Gai Anehkaaves2Aharuge Kujjakah Jinsee Goanaa Kohffi - Vaguthu\nކުރަންވީ ކަމަކީ ފިޔަވަޅުތައް ތަންފީޒު ކުރުން! - 16 ގަޑިއިރު ކުރިން\nރާއްޖޭގެ ރަށެއްގައި އަނެއްކާވެސް ދެއަހަރުގެ ކުއްޖަކަށް ޖިންސީ ގޯނާ ކޮށްފި\n1 އަހަރު ކުރިން ( މާޗް 30, 2020 )\nއަނެއްކާވެސް ރާއްޖޭގައި އުމުރުން އެންމެ ދެއަހަރުގެ ކުއްޖަކަށް ޖިންސީ ގޯނާ ކޮށްފައިވާ ކަމަށް ފުލުހުން ވިދާޅުވެއްޖެއެވެ.\nފުލުހުން ވިދާޅުވީ މި މައްސަލަ ހުށަހަޅާފައި ވަނީ މިމަހުގެ 27 ވަނަ ދުވަހު ކަމަށާއި، މިކަން ހިނގާފައި ވަނީ ކ، އއ، އދ، އަދި ވ. އަތޮޅު ހިމެނޭ ރަށެއްގައި ކަަމަށެވެ. މިފަހަރު ވެސް ޖިންސީ ގޯނާ ކޮށްފައި ވަނީ އުމުރުން ދެއަހަރުގެ އަންހެން ކުއްޖަކަށް ކަމަށް ފުލުުހުން ވިދާޅުވި ނަމަވެސް މައްސަލައިގެ ތަފްސީލެއް ނުދެއްވައެވެ.\nފުލުހުން ވިދާޅުވީ މި މައްސަލަ އާއި ގުޅިގެން މިހާތަނަށް އެއްވެސް މީހަކު ހައްޔަރުކޮށްފައި ނުވާކަމަށާއި، އެހެން ނަމަވެސް މި މައްސަލަ އަކީ ކުޑަކުއްޖަކަށް ޖިންސީ ގޯނާ ކުރި މައްސަލައެއް ކަމުން ދަނީ ސީރިއަސް މައްސަލައެއްގެ ގޮތުގައި ތަހުގީގު ކުރަމުން ކަމަށެވެ.\nމި މައްސަލައިގައި ހިމެނޭ ތުއްތު އަންހެން ކުއްޖާގެ އަބުރާއި ކަރާމާތަށްޓަކާ އެކުއްޖާގެ މައުލޫމާތު ދެނެގަނެވޭފަދަ އެއްވެސް މައުލޫމާތެއް ފުލުހުން ވިދާޅުވެފައެއް ނުވެއެވެ.\nމީގެ ކުރިން ގއ. ކަނޑުހުޅުދޫގައި ވަނީ އެއް އާއިލާއަކަށް ނިސްބަތްވާ ދެ ފިރިހެނަކު ވެގެން ދެއަހަރުގެ ތުއްތު ކުއްޖަކަށް ޖިންސީ ގޯނާކޮށްފައެވެ. މި މައްސަލައިގައި ހިމެނެނީ އެކުއްޖާގެ ކާފަ އަދި މުނިކާފައެވެ.\nއެމައްސަލައިގައި އެކުއްޖާގެ ބައްޕަ ހައްޔަރުކޮށްފައި ވީނަމަވެސް އޭނާ އެފަދަ އަމަލެއް ހިނގާފައި ނުވާކަމަށާއި، އޭނާގެ މައްޗަށް ކުރެވެނީ ކުޑަކުއްޖަކު ބެލުމުގައި އިހުމާލުވެފައިވާ މައްސަލަ ކަމަށް ފުލުހުން ވަނީ ވިދާޅުވެފައެވެ.\nކަނޑުހުޅުދޫ މައްސަލަ އަށް ފަހު ޖިންސީ ގޯނާގެ މައްސަލަތަށް ފުލުހުންނަށް ހުށަހަޅާާ މިންވަރު ވަނީ އިންތިހާއަށް އިތުރުވެފައި ކަމަށް ފުލުހުން ވަނީ ވިދާޅުވެފައެވެ.\nމާޗް 30, 2020 10:58\nކުޑަ ކުދިންނާ ބެހޭ މީހުންނަކީ ވަލުޖަނަވާރުންނާ އެއްފަދަބައެއް ކުރޯނާ ވެސް އެމީހާ ގާތައް ދޭ ގޮސް ދީވަލްޕާ ގޮތައް އޭނަގައިގަ ހިއްޕަންވީނު.ނަމަނަމަ އެހެންމީހެއްގެ ގައިގާ ނުބައްދާތި ކުރޯނާ އެއްކަމަކު،\nމާޗް 30, 2020 11:27\nމާޗް 30, 2020 11:26\nމާޗް 30, 2020 14:13\nމި އީ އެޖެންޑާ19ގަ ހިމެނޭކަންކަން މިކަންކަންދާނީ ދުވަހަކަށްވުރެ ދުވަހެ އްކުރި އަށް ، އަނެ އްދިވެހިރާ އްޖެ ، އެހެންގަ އުމި އްޔަތެ އް ، އެހެންގޮތެ އް، ކޮވިޑް19 ، އެޖެންޑާ19 . މިޝި އާރުތަކުގެ ދަށުގަހިމެނޭ ކަންތަ އްތަ އް މި އީ ... ޝުކުރި އްޔާ ރަ އްޔިތުން ޝުކުރި އްޔާ އީސީ ...\nލިޔަން ކިޔަން ދަސްކޮއްބަލަ\nމާޗް 31, 2020 10:54\nތިމާ އިންޓަނެޓުގައި ލިޔަމުން ދާއިރު ވިސްނަވަންވީ، ތިމާ ލިޔާ އެއްޗެހި އެއީ ބޯހަމަ ޖެހޭ އެއްޗެތިތޯއެވެ.\nމިސާލަކަށް، ތިވިދާޅުވަނީ ސަރުކާރުގެ އެޖެންޑާ ތެރޭ ހިމެނޭ ކަމެކޭ ކޮވިޑް 19 އަކީ. އެހެން ކަމުގައި ވަނީނަމަ، ކީއްވެތޯ ކޮވިޑް 19 ޗައިނާގައި ފުރަތަމަ ފެތުރެން ފެށީ؟\nމިސަރުކާރުގެ އެޖެންޑާ ތެރެއިން ލިބުނު ކުރިއެރުމަކީ މިކަހަލަ ކަން ކަން މީހުން ބިރެއްނެތި ރިޕޯޓުކުރުމެވެ.\nމާޗް 30, 2020 16:52\nރޭޕް ކުށްރާ މީހުން ހަމައް މަރަންވި.\nމާޗް 30, 2020 21:24\nޜޭޕިސްޓުންނާ ޕާޓޭންނާ އެއްކޮށް ގެތަކުގައި ތާށިވުމުން ނުކުންނާނެ މައްސަލަތަކެއް މިއީ.\nކަމާބެހޭ ފަރާތްތަކުން މިކަންކަމާއިމެދު ވިސްނާނެކަމަށް އުންމީދުކުރަން. ޢަދި މި ދަނޑިވަޅުގައި އާއިލާ އަދި އަވަށްޓެރިންގެ އެހީ އިންތިހާއަށް ބޭނުންވާނެ. ނޫންނަމަ މިކަހަލަ ކަންކަމުގެ ށިކާރައަކަށްވާ ބަޔަކަށް ސަލާމަތެއް ނެތްފަދަ ބަންދެއްގަ މިތިބީ.\nއޭޕްރީލް 4, 2020 22:15\nމިކަންތައް ނުހުއްޓޭނެދޯ.މިއިން މީހަކާމެދު ފިޔަވަޅުއެޅެނީއަކީނުން.ދުވަހަކުވެސް މީގެ މައްސަލައެއް ނިމޭކަމަކަށް ނުވޭ.\nއޭޕްރީލް 4, 2020 23:35\nކުއްޖާ ބާލިޣުވުމާއި އަށާރަ އަހަރު ފުރުމާއި ދެމެދުގައި މިއޮންނަ މުއްދަތުގައި ދީނާވެރިކަން ނުހުންނަ ކުދިންނަށް ތިޔަޒާތުގެ ކަންކަމާއި ކުރިމަތިވެ، މުޖުތަމަޢުގައި އަބުރުގެއްލި އަގުވެއްޓެއެވެ.


މި ފެކަލްޓީގެ ކޯސްތަކުގެ ތެރެއިން ތިރީގައިވާ މާއްދާތައް 2019 ވަނަ އަހަރު ކިޔަވައިދެއްވާނެ ޕާޓްޓައިމް ލެކްޗަރަރއިން ބޭނުންވެއްޖެއެވެ.\nCertificate3in Front Office;\n- މާރސްޓާސް ލެވެލް ކޯހުގެ މާއްދާއެއް ނަމަ، މާއްދާގެ ނުވަތަ ގުޅޭ ދާއިރާގެ ރޮގުން ދަށްވެގެން މޯލްޑިވްސް ކޮލިފިކޭޝަން އޮތޯރިޓީ ގަބޫލުކުރާ ފެންވަރުގެ ޕީ.އެޗް.ޑީ ސަނަދެއް ޙާޞިލުކޮށްފައިވުން؛ ނުވަތަ ޕީ.އެޗް.ޑީ ކެނޑިޑޭޓެއް ކަމުގައިވުން؛ ނުވަތަ މާއްދާގެ ރޮނގުން މަދުވެގެން2އަހަރު ދުވަހުގެ ކިޔަވާދިނުމުގެ ތަޖުރިބާ ލިބިފައިވުން.\n- މިކަމަށް އެދިލައްވާ ފަރާތްތަކުން 06 ފެބްރުއަރީ 2019 ވަނަ ދުވަހުގެ 14:00 ގެ ކުރިން މި ފެކަލްޓީގެ ތިން ވަނަ ފަންގިފިލާގައި ހުންނަ އެޑްމިނިސްޓްރޭޓިވް އޮފީހަށް ސިޓީ ފޮނުއްވުން އެދެމެވެ. އަދި އީ-މެއިލް މެދުވެރިކޮށް ސިޓީ ފޮނުއްވާނީ fhts@mnu.edu.mv އަށެވެ.


މިކޮމިޝަނުގެ ނަންބަރު: A)AB-2019/260) އިޢުލާނުގައި ހިމަނާފައިވާ ޓްރޭނަރުންގެ ދުވަހު އެލަވަންސްއަށް ބަދަލު ގެންނަން ބޭނުންވާތީ އެ އިޢުލާނު ބާޠިލްކޮށް، 2020 ވަނަ އަހަރު އޭޕްރީލް މަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބުގެ ވޯޓުލާ މަރުކަޒުތަކުގައި ޙަރަކާތްތެރިވާ އޮފިޝަލުން ތަމްރީނު ކުރުމަށް އަތޮޅުތަކާއި ސިޓީތަކުގައި ޓްރެއިނަރުންގެ ގޮތުގައި ޙަރަކާތްތެރިވާނެ 80 (އަށްޑިހަ) ޓްރޭނަރުން ހޯދުމަށް އަލުން އިޢުލާނުކުރީމެވެ.\nއޮފިޝަލުން ތަމްރީނުކުރުމަށް ހޮވޭ ޓްރެއިނަރުންނަށް އަމާޒުކޮށް 2020 މާރޗް 07 އިން 13 އަށް ޓްރެއިނިންގ އޮފް ޓްރެއިނާރސް (ޓީ.އޯ.ޓީ) ޕްރޮގްރާމެއް މާލޭގައި ކުރިއަށްގެންދެވޭނެއެވެ. ޓްރެއިނަރުންގެ ގޮތުގައި ހޮވޭ ފަރާތްތަކަށް ކުރިއަށްގެންދާ ޓީ.އޯ.ޓީގެ އެންމެހައި ޚަރަދުތައް ހަމަޖައްސާނީ މި ކޮމިޝަނުންނެވެ. ޓީ.އޯ.ޓީ ފުރިހަމަ ކުރައްވާ ފަރާތްތަކާއެކު އިޤުރާރު ކުރެވޭނެއެވެ. ތަމްރީނުކުރުމުގައި އަތޮޅުތަކާއި، ސިޓީތަކުގައި ޙަރަކާތްތެރިވާ ކޮންމެ ދުވަހަކަށް -/1000 (އެއްހާސް) ރުފިޔާގެ އުޖޫރައެއް ދެވޭނެއެވެ. އަދި ޓްރެއިނިންގ އޮފް ޓްރެއިނާރސް (ޓީ.އޯ.ޓީ) ޕްރޮގްރާމު ފުރިހަމަ ކުރުމުން -/1800 (އެއްހާސް އަށްސަތޭކަ) ގެ އުޖޫރައެއް ދެވޭނެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 30 ޖެނުއަރީ 2020 ވާ ބުރާސްފަތި ދުވަހުގެ 15:00 ގެ ކުރިން މިކޮމިޝަނަށް އެޕްލިކޭޝަން ފޯމް ހުށަހެޅުއްވުން އެދެމެވެ. އީމެއިލް މެދުވެރިކޮށް އެޕްލިކޭޝަން ހުށަހަޅުއްވާ ފަރާތްތަކަށް [email protected] ފޮނުވުން އެދެމެވެ. ޓްރެއިނަރުން ހޮވުމުގައި ވޭތުވެދިޔަ އިންތިޚާބުތަކުގެ ތަޖުރިބާ ލިބިފައިވާ ފަރާތްތަކަށާއި، އުގަންނައި ދިނުމުގެ ފަންނުގައި ޙަރަކާތްތެރިވާ ފަރާތްތަކަށް އިސްކަންދެވޭނެއެވެ.\nއަދި ދަންނަވަމެވެ. ކުރިން ކުރެވުނު ނަންބަރު: A)AB-2019/260) އިޢުލާނަށް އެޕްލިކޭޝަން ފޯމް ހުށަހަޅުއްވާފައިވާ ފަރާތްތައް އަލުން ފޯމް ހުށަހަޅުއްވާކަށް ނުޖެހޭނެއެވެ.\nއިންތިޚާބަށް ތަމްރީނުކުރަންޖެހޭ އެކި ފަރާތްތައް ތަމްރީނުކުރެވޭނެ ފެންވަރުހުރިކަން އިންޓަވިއުގައި ސާބިތުކޮށްދިނުން.\n30 ޖުމާދަލްޢޫލާ 1441


Kastams yaasiru, kulhudhuhfushee uthuru dhaairaaah kurimathilahvanee\nކުޅުދުއްފުށީ ކަސްޓަމްސްގެ އެންމެ އިސްވެރިޔަކަށް ހުންނެވި ސްޕްރިންޓެންޑެންޓް އޮފް ކަސްޓަމްސް ޔާސިރު އަބުދުލް ލަތީފް އަންނަ މަޖިލިސް އިންތިހާބުގައި ވާދަކުރައްވަން ނިންމައިފި އެވެ.\nމަޖިލިސް އިންތިހާބުގައި ވާދަކުރައްވަން ނިންމާފައިވާ ޔާސިރު އެކަން ހާމަކޮށްފައިވަނީ އޭނާ މިއަދު ކުރެއްވި ވީޑިއޯ ޕޯސްޓެއްގަ އެވެ. ކަސްޓަމްސްގެ 10 އަހަރު ހިދުމަތް ކުރައްވާފައިވާ ޔާސިރު ވާދަކުރައްވަނީ ކުޅުދުއްފުށީ އުތުރު ދާއިރާގެ ގޮނޑި އަށެވެ. އެ ދާއިރާގެ އެމްޑީޕީ ޓިކެޓް ހޯދުމަށް ޕްރައިމަރީގައި ވާދަކުރައްވާނެކަމަށް އޭނާ ވިދާޅުވި އެވެ.\nވީޑިއޯގައި ޔާސިރު ވިދާޅުވެފައިވަނީ ތައުލީމީ ދާއިރާ، ސިއްހީ، އިޖުތިމާއީ އަދި އިގްތިސޯދީ ދާއިރާއިންވެސް ކުޅުދުއްފުށީ އޮތީ އެކަށީގެންވާ ހިސާބަށްވުރެ އެތަކެއް މޭލެއްގެ ފަހަތުގައި ކަމަށާއި އެކަންތައްތައް ބަދަލުކުރަން ޖެހޭ ކަމަށެވެ.\n” ރައްޔިތުންގެ ހައްގުތަކާ ގުޅުން ހުރި އިތުރު ބިލުތައް ފަރުމާކުރެވި ރައްޔިތުންނަށް ފަހިވާނޭހެން ބައެއް ގާނޫނުތައް އިސްލާހް ކުރެވި ތަންފީޒުކުރެވެން ޖެހޭ. މިމަސައްކަތާ އަޅުގަނޑު މިހަވާލުވީ ކުޅުދުއްފުށީ ރައްޔިތުން މިހާލަތުން ވީލުމަށް މަޖިލީގުގައި ދާއިރާގެ ހައްގުގައި އަޑު އިއްވުމަށް ކުރަން ޖެހުނު ކޮންމެ ކަމެއް މަސައްކަތެއް ކުރުމުގެ ހެޔޮ ނިޔަތުގަ.” ވީޑިއޯގައި ޔާސިރު ހާމަކޮށްފައިވެ އެވެ.\nޔާސިރު ވިދާޅުވެފައިވަނީ އެމްޑީޕީގެ ޕްރައިމަރީގައި ވާދަކުރައްވަން ނިންމީ ޕާޓީ ނިޒާމުތައް ރާއްޖެއަށް ތައާރަފުވި ހިސާބުން ފެށިގެންވެސް އޭނާގެ އަބަދުވެސް ފިކުރަކީ އެމްޑީޕީކަމަށް ވާތީ ކަމަށެވެ. އެއީ އަތޮޅުތެރޭގެ ރައްޔިތުންނަށް އެންމެ ފައިދާ ހުރި ސިޔާސަތުތަކެއް ގެންގުޅެނީ އެމްޑީޕީން ކަމަށްވާތީ ކަމަށެވެ. އެގޮތުން ލާމަރުކަޒީ ނިޒާމު ފަދަ ސިޔާސަތު ގެނެސް ކައުންސިލުތަކަށް ބާރުދިނުމަށްވެސް އެންމެ ބޮޑަށް ވަކާލާތުކުރަމުން ގެންދަނީ އެމްޑީޕީ ކަމަށެވެ.\nޔާސިރު ވިދާޅުވީ ގެސްޓްހައުސް ވިޔަފާރިތަކާއި އާސަންދަ އަދި ދުވަސްވީ ފަރާތްތަކުގެ އެލަވަންސް އަދި ސްކޫލު ކުދިންގެ ފޮތް ފަދަ ރައްޔިތުންނާ ސީދާ ގުޅުންހުރި މުހިންމު ކަންތައްތައް ފެށިގެންދިޔައީ އެމްޑީޕީގެ ވެރިކަމުގައި ކަމަށާއި އަދި މިހާރުވެސް އެފަދަ ކަންތައްތައް އެންމެ ބުރަކޮށް މަސައްކަތް ކުރާތަން ފެންނަމުންދަނީ ވެސް އެމްޑީޕީކަމަށެވެ. އަދި ރައްޔިތުންނާ ގުޅުން ހުރި މުހިންމު ކަންތައްތައް ކުރުމުގެ ވިސްނުމާއި ފިކުރުވެސް ހުރީ އެމްޑީޕީގައިކަމަށް، ޔާސިރު އެޕާޓީއާ ގުޅުނު ސަބަބު ހާމަކުރައްވަމުން ވިދާޅުވި އެވެ.\nޔާސިރު ވިދާޅުވީ ރަށުގައި ނިސްބަތުން ބެލިކަމުގައިވިޔަސް އަދި ޕާޓީގެ ނިސްބަތުން ބެލިނަމަވެސް މިއީ ކުޅުދުއްފުށީ އޮންނަ ޖެހޭ ލެވެލްއެއް ނޫން ކަމަށާއި އުންމީދަކީ ކުޅުދުއްފުށީ އުތުރު ދާއިރާ އާ ހަރުފަތަކަށް ގެންގޮސްދިނުން ކަމަށެވެ. އުތުރުދާއިރާގެ ގޮފި ވަރުގަދަކޮށް، ފެންވަރު ރަނގަޅު އޮފީހެއް ގާއިމުކުރާނެ ކަމަށާއި އެއް މަގުސަދަކީ ދާއިރާގެ ޕާޓީ ބާރުވެރިކުރުވުން ކަމަށް ޔާސިރު ވިދާޅުވި އެވެ.\nއޮސްޓްރޭލިއާގެ މަޝްހޫރު ޔުނިވާސިޓީއެއްކަމަށްވާ އީޑިތް ޔުނިވާސިޓީން 2009 ވަނަ އަހަރު މާކެޓިންގ އެންޑް މެނޭޖްމެންޓް ދާއިރާއިން ބެޗެލާސް ޑިގުރީއެއް ހާސިލުކުރައްވާފައިވާ ޔާސިރު ވިދާޅުވީ އޭނާގެ އެންމެ ބޮޑު މަގުސަދަކީ އިގްތިސޯދީގޮތުންނާއި އިޖުތިމާއީ ގޮތުން ކުޅުދުއްފުށީ ބާރުވެރިކުރުވާ އިތުރު ހަރުފަތަކަށް ގެންދިޔުން ކަމަށެވެ. ރައްޔިތުންނާ ގުޅުން ބޮޑު އިޖުތިމާއިީ ބޭފުޅެއްގެ ގޮތުގައި ފާހަގަކުރެވިފައިވާ ޔާސިރު ވިދާޅުވީ އެދާއިރާގެ އެމްޑީޕީ ޕްރައިމަރީގައި ވާދަކުރައްވާ ހުރިހާ ފަރާތްތަކަށްވެސް އިހްތިރާމް ކުރައްވާ ކަމަށާއި އެހެން ބޭފުޅަކަށް ޕްރައިމަރީ ކާމިޔާބު ކުރެވުނަސް އެދާއިރާގެ ގޮނޑި އެމްޑީޕީއަށް ހޯދައިދިނުމަށް އެކަތިގަނޑެއްހެން މަސައްކަތްކުރާނެކަމަށް ޔާސިރު ވިދާޅުވި އެވެ.\nޔާސިރު ފާހަގަކުރެވިފައިވަނީ އިޖުތިމާއީ ގޮތުން ކުޅުދުއްފުއްޓަށް ގިނަ ހިދުމަތްތަކެއް ކޮށްދެއްވާފައިވާ ހުރިހާ އުމުރެއްގެ މީހުންނާ ގުޅޭ ފަރާތެއްގެ ގޮތުގަ އެވެ. ޒިގްޒެގް ފޯރ ޔޫތް ލިންކޭގް ޗެއާމަން ކަމާއި މިނިވަން ޗެމްޕިއަންޝިޕް 2014-2015 ވަނަ ކުޅުދުއްފުށީ ޓީމުގެ މެނޭޖަރުކަމާއި މޯލްޑިވްސް ރެޑްކުރެސެންޓްގެ ނޯތް ރީޖަންގެ ބޯޑް މެމްބަރުކަމުގެ އިތުރުން އަމީރުއަމީން ސްކޫލުގެ ބޯޑް މެމްބަރުކަންވެސް ޔާސިރު އަދާކުރައްވާފައިވެ އެވެ.\nޔާސިރު އިތުރު ކުޅުދުއްފުށީ އުތުރު ދާއިރާގެ އެމްޑީޕީ ޓިކެޓް ހޯދުމަށް ޕްރައިމަރީގައި ވާދަކުރައްވާނެކަން ހާމަކޮށްފައިވަނީ އެމްޑީޕީ ކުޅުދުއްފުށީ އަޒުމް ގޮފީގެ ރައީސް ލަބީބު މޫސާ އާއި ކުޅުދުއްފުށީ، ވައްތީނީގެ/ އަބުދުއްރަޝީދު އާދަމް، އަދި ޕަޗީ، މުހައްމަދު އަބުދުއްރަހުމާނެ އެވެ. ކުޅުދުއްފުށީ ދެކުނު ދާއިރާގެ ގޮނޑިއަށް ވާދަކުރައްވާނެކަން މިއަދާ ހަމައަށް ހާމަކޮށްފައިވަނީ ހދ އަތޮޅު ކައުންސިލުގެ ކުރީގެ އަހުމަދު އާތިފް އާއި ކޯޗު/ އާދަމް ވަހީދު އެވެ.


ކެވިފައި ނުވަތަ ބޮވިފައި ހުންނަ ސިޙުރަށް ކުރެވިދާނެ ފަރުވާ - Healing Through Ruqya\nކެވިފައި ނުވަތަ ބޮވިފައި ހުންނަ ސިޙުރަށް ކުރެވިދާނެ ފަރުވާ\nOctober 22, 2015 October 25, 2015 ޢަލީ އާސިރު\t0 Comments\tބޮވިފައި, ކެވިފައި, ފަރުވާ, ސިޙުރުކެވުން\nސިޙުރު ގެ ވާހަކަ އިންސާނުންނަށް އިންޒާރުކުރެއްވި ﷲ ޞުބުޙާނަހޫ ވަތަޢާލާއަށް ޙަމްދުހުއްޓެވެ. އަދި އެކަމަށް އޮތް ފަރުވާ ބަޔާންކޮށްދެއްވި މާތް ނަބިއްޔާއަށް ޞަލަވާތާ ސަލާމްހުއްޓެވެ. އެއަށްފަހު ދަންނައެވެ! ސިޙުރު ހެދުމުގައި ސިހުރުވެރރީން ތަފާތު ގިނަ ގޮތްތަކެއް ދަސްކޮށް މީސްތަކުންނަށް އެކަމުގެ ވޭން ތަޙައްމަލު ކުރުމަށް މަގުފަހި ކުރުވައެވެ. މިގޮތުން ސިހުރު ޖައްސަން ބޭނުންވާ މީހުންގެ އިސްތަށި ނަގައިގެން އެއަށް ގޮށްޖަހައިގެން ފުމުމާއި، ކަނަޑަށް ތަފާތު ވައްތަރުގެ އެއްޗެހި ފެއްތުމާއި، ތަންތާގައި އެއްޗެހި ވަޅުލުމާއި، މީހުންނަށް ސިޙުރު ހަދާފަ ކާންދިނުން ފަދަ އެތައް ޢަމަލެއް ކުރެއެވެ. ނަމަވެސް ސިހުރުވެރިޔާ ކޮންެމެ އެއްޗެއް ގެނައި ކަމުގައިވިޔަސް ކާމިޔާބު ނުވާނެކަން ﷲ ވަނީ އަންގަވާފައެވެ.” وَلَا يُفْلِحُ السَّاحِرُ حَيْثُ أَتَىٰ “﴿ سورة طه٦٩﴾ މާނައީ ” އަދި ސިޙުރުވެރރިޔަކު ކޮންމެ އެއްޗެއް ގެނައިކަމުގައިވިޔަސް، އޭނާއަކަށް ކާމިޔާބެއް ނުވާނެތެވެ”. މިގޮތުން މިފަހަރު މި ބަލާލަނީ ކާންދީފައި ހުންނަ ސިޙުރު ބާތިލް ކުރާނެ ގޮތަކަށެވެ .\nއާންމު ގޮތެއްގައި ސިޙުރުވެރީން ސިހުރު ހަދާ އިރު، ސިޙުރު ޖައްސަން ބޭނުންވާ މީހާއަށް އެއްޗެއް ކާންދީގެން ސިހުރު ހެދުމަށް އިސްކަންދެއެވެ. ސަބަބަކީ މިގޮތަށް ކަންތައް ކުރުމުން ސިޙުރުގެ އަސަރުތައް ހަށިގަނޑަށް ވާސިލްވާ ބާރުމިން ހަލުވިވެ، އެ ސިހުރަކާއި ހަވާލުވެގެން ތިބޭ ޖިންނީންނަށް، ބަލި މީހާގެ ހަށިގަނޑު ތެރެއަށް ވަނުމަށް ވަރަށް ބޮޑުތަން ފަސޭހަވާތީއެވެ. މިފަދައިން ސިހުރު ހަދާފައިވާ އެއްޗެއް ކެވިއްޖެނަމަ އާންމުކޮށް މޭނުބައިކޮށް، ހޮޑުލެވުމާއި އެކު ބަނޑަން އުނދަގޫވުމާއި ބަނޑު ފުއްޕުން ހިމެނެއެވެ. ހަމަ އެހެންމެ ކާން އުނދަގޫވުމާއި ބަނޑު އަބަދުވެސް ފުރިފައި ހުންނަ ކަމުގެ އިޙްސާސް ކުރެވުމަކީ ވެސް މިކަމުގެ ޢަލާމާތެކެވެ. ތިރީގައި، އަޅުގަނޑު މި ގެނެސްދެނީ މިފަދައިން އެއްޗެއް ކާންދީގެން ހަދާ ސިޙުރު ހަށިގަނޑުން ނެރުމަށްޓަކައި ކުރެވިދާނެ ރުޤްޔާއެކެވެ. ކޮންމެ ކަމަކަށް ހަދާފައިވާ ސިޙުރެއްނަމަވެސް މި ރުޤުޔާގެ ސަބަބުން ﷲ ގެ ވާގިފުޅާއެކު ކެވިފައިވާ ސިޙުރުތައް ނިކުންނާނެއެވެ .\nމިއާޔަތްތައް 1ލީޓަރުގެ ރޯކިރު (ފުލް ކްރީމް މިލްކް) ގެތެރެއަށް 125 އެމްއެލްގެ ޒައިތޫނި ތެޔޮ އެއްކޮށްލުމަށް ފަހު ކިޔަވާށެވެ. އަދި އެއަށްފަހު އެއްކޮށް އެބޮއެ ހުސްކޮށްލާށެވެ. އިރާދަަކުރެއްވިއްޔާ ކެވިފައި ހުންނަ ސިހުރުގެ އަސަރުތައް ހޮޑާއި އެކު ބޭރުވެދާނެއެވެ .\nوَاتَّبَعُوا مَا تَتْلُو الشَّيَاطِينُ عَلَىٰ مُلْكِ سُلَيْمَانَ ۖ وَمَا كَفَرَ سُلَيْمَانُ وَلَـٰكِنَّ الشَّيَاطِينَ كَفَرُوا يُعَلِّمُونَ النَّاسَ السِّحْرَ وَمَا أُنزِلَ عَلَى الْمَلَكَيْنِ بِبَابِلَ هَارُوتَ وَمَارُوتَ ۚ وَمَا يُعَلِّمَانِ مِنْ أَحَدٍ حَتَّىٰ يَقُولَا إِنَّمَا نَحْنُ فِتْنَةٌ فَلَا تَكْفُرْ ۖ فَيَتَعَلَّمُونَ مِنْهُمَا مَا يُفَرِّقُونَ بِهِ بَيْنَ الْمَرْءِ وَزَوْجِهِ ۚ وَمَا هُم بِضَارِّينَ بِهِ مِنْ أَحَدٍ إِلَّا بِإِذْنِ اللَّـهِ ۚ وَيَتَعَلَّمُونَ مَا يَضُرُّهُمْ وَلَا يَنفَعُهُمْ ۚ وَلَقَدْ عَلِمُوا لَمَنِ اشْتَرَاهُ مَا لَهُ فِي الْآخِرَةِ مِنْ خَلَاقٍ ۚ وَلَبِئْسَ مَا شَرَوْا بِهِ أَنفُسَهُمْ ۚ لَوْ كَانُوا يَعْلَمُونَ﴿١٠٢﴾(سورة البقرة 102 )7ފަހަރު\nاللَّـهُ نُورُ السَّمَاوَاتِ وَالْأَرْضِ ۚ مَثَلُ نُورِهِ كَمِشْكَاةٍ فِيهَا مِصْبَاحٌ ۖ الْمِصْبَاحُ فِي زُجَاجَةٍ ۖ الزُّجَاجَةُ كَأَنَّهَا كَوْكَبٌ دُرِّيٌّ يُوقَدُ مِن شَجَرَةٍ مُّبَارَكَةٍ زَيْتُونَةٍ لَّا شَرْقِيَّةٍ وَلَا غَرْبِيَّةٍ يَكَادُ زَيْتُهَا يُضِيءُ وَلَوْ لَمْ تَمْسَسْهُ نَارٌ ۚ نُّورٌ عَلَىٰ نُورٍ ۗ يَهْدِي اللَّـهُ لِنُورِهِ مَن يَشَاءُ ۚ وَيَضْرِبُ اللَّـهُ الْأَمْثَالَ لِلنَّاسِ ۗ وَاللَّـهُ بِكُلِّ شَيْءٍ عَلِيمٌ﴿٣٥﴾(سورة النور 35 )7ފަހަރު\nނަމެވެސް އިސްތިރި/ ލޯބި ޖައްސަން ހަދާފައިވާ ސިހުރެއްނަމަ ބަޤަރާ ސޫރަތުގެ 102 އާޔަތުގެ ބަދަލުގައި ކިޔަވާނީ ތަޤާބުން ސޫރަތުގެ 14-16 ވަނަ އާޔަތާ ހަމައަށް7ފަހަރުއެވެ. އެއަށްފަހު ހަމަ ނޫރު ސޫރަތުގެ 35 ވަނަ އާޔަތް7ފަހަރު ކިޔަވާނީއެވެ. ތަޤާބުން ސޫރަތުގެ 14-16 ވަނަ އާޔަތަށް ތިރީގައި އެވަނީއެވެ.\nيَا أَيُّهَا الَّذِينَ آمَنُوا إِنَّ مِنْ أَزْوَاجِكُمْ وَأَوْلَادِكُمْ عَدُوًّا لَّكُمْ فَاحْذَرُوهُمْ ۚ وَإِن تَعْفُوا وَتَصْفَحُوا وَتَغْفِرُوا فَإِنَّ اللَّـهَ غَفُورٌ رَّحِيمٌ ﴿١٤﴾ إِنَّمَا أَمْوَالُكُمْ وَأَوْلَادُكُمْ فِتْنَةٌ ۚ وَاللَّـهُ عِندَهُ أَجْرٌ عَظِيمٌ ﴿١٥﴾ فَاتَّقُوا اللَّـهَ مَا اسْتَطَعْتُمْ وَاسْمَعُوا وَأَطِيعُوا وَأَنفِقُوا خَيْرًا لِّأَنفُسِكُمْ ۗ وَمَن يُوقَ شُحَّ نَفْسِهِ فَأُولَـٰئِكَ هُمُ الْمُفْلِحُونَ ﴿١٦﴾\nމިގޮތަށް2ދުވަސް ވަންދެން އަމަލު ކުރާށެވެ. މިގޮތަށް ޢަމަލުކުރުމުންވެސް ކެވިފައިވާ ސިޙުރު ބާތިލް ނުވެއްޖެނަމަ ތިރީގައިވާ ގޮތަށް ޢަމަލު ކުރާށެވެ.\n4 ތަށި ފެން ކެއްކުމަށްފަހު ސަނާމުކީ ފަތް މުށެއް ފެން އެތިތެރެއަށް އަޅާ މަޑު މުށި ކުލައެއް އަރަންދެން ކައްކާލާށެވެ. އެއަށްފަހު ފަތްތައް ނަގާ ފެންގަނޑު ފުރާނާލާށެވެ. އަދި ހިހޫ ވަންދެން ބަހައްޓާށެވެ. ހިހޫވުމުން ތިރީގައިވާ އާޔަތްތައް އެފެނަށް ކިޔަވާށެވެ\nوَأَوْحَيْنَا إِلَىٰ مُوسَىٰ أَنْ أَلْقِ عَصَاكَ ۖ فَإِذَا هِيَ تَلْقَفُ مَا يَأْفِكُونَ ﴿١١٧﴾ فَوَقَعَ الْحَقُّ وَبَطَلَ مَا كَانُوا يَعْمَلُونَ ﴿١١٨﴾ فَغُلِبُوا هُنَالِكَ وَانْقَلَبُوا صَاغِرِينَ ﴿١١٩﴾وَأُلْقِيَ السَّحَرَةُ سَاجِدِينَ ﴿١٢٠﴾ قَالُوا آمَنَّا بِرَبِّ الْعَالَمِينَ ﴿١٢١﴾ رَبِّ مُوسَىٰ وَهَارُونَ ﴿١٢٢﴾ (سورة الأعراف 117-122)7ފަހަރު\nفَلَمَّا أَلْقَوْا قَالَ مُوسَىٰ مَا جِئْتُمْ بِهِ السِّحْرُ ۖ إِنَّ اللَّـهَ سَيُبْطِلُهُ ۖ إِنَّ اللَّـهَ لَا يُصْلِحُ عَمَلَ الْمُفْسِدِينَ ﴿٨١﴾ وَيُحِقُّ اللَّـهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ﴿٨٢﴾ (سورة يونس 81-82 )7ފަހަރު\nوَأَلْقِ مَا فِي يَمِينِكَ تَلْقَفْ مَا صَنَعُوا ۖ إِنَّمَا صَنَعُوا كَيْدُ سَاحِرٍ ۖ وَلَا يُفْلِحُ السَّاحِرُ حَيْثُ أَتَىٰ ﴿٦٩﴾ (سورة طه 79 )\nقَالَ فَاخْرُجْ مِنْهَا فَإِنَّكَ رَجِيمٌ ﴿٣٤﴾ (سورة الحجر 34 )7ފަހަރު\nދެން އެފެން އެއްކޮށް ބަލި މީހާއަށް ބޯންދޭށެވެ. ފަހަރެއްގައި ހޮޑުލަވާގޮތް ވެދާނެއެވެ. އެހެންކަމަށް ވާނަމަ ނުހިފާއްޓާ ހޮޑު ލާށެވެ. ހަމައެހެންމެ ގަދަޔަށް ފާޚާނާއަށް ދެވޭ ގޮތްވާނެއެވެ. ނަމަވެސް ހާސް ނުވާށެވެ. ބަނޑުހުސްވުމުން އެކަން ހުއްޓޭނެއެވެ. މިގޮތަށް ތަކުރާރުކޮށް2ދުވަހު އަމަލު ކުރާށެވެ. މި2ދުވަހު ފަސޭހައިން ހަޖަމްވާ ކަހަލަ އެއްޗެހި ކާށެވެ. މަސް ފަދަ އެއްޗެހި ބޭނުން ނުކޮށް ލުއި ކެއުން ކާށެވެ. އިރާދަކުރެއްވިއްޔާ ކެވިފައި ހުރި ހުރިހާ ސިހުރެއް ނިކުންނާނެއެވެ.\nމަތީގައިވާ ފަރުވާތައް ކުރުމަށް ފަހުވެސް ބަނޑުގައިވާ ސިޙުރުގެ އަސަރުތައް ނުކެނޑޭނަމަ ނުވަތަ ބަނޑުތެރެއަށްވާ އުނދަގޫތައް ނުކެނޑޭނަމަ މި ބަޔާންކުރާ ފަރުވާ ކުރިއަށް ގެންދާށެވެ. 450 އެމްއެލް ގެ އެޕްލްސައިޑާ ވިނިގަރ ފުޅިއަކަށް ތިރީގައިވާ އާޔަތް ތައް ކިޔަވާށެވެ.\nوَأَوْحَيْنَا إِلَىٰ مُوسَىٰ أَنْ أَلْقِ عَصَاكَ ۖ فَإِذَا هِيَ تَلْقَفُ مَا يَأْفِكُونَ ﴿١١٧﴾ فَوَقَعَ الْحَقُّ وَبَطَلَ مَا كَانُوا يَعْمَلُونَ ﴿١١٨﴾ فَغُلِبُوا هُنَالِكَ وَانْقَلَبُوا صَاغِرِينَ ﴿١١٩﴾وَأُلْقِيَ السَّحَرَةُ سَاجِدِينَ ﴿١٢٠﴾ قَالُوا آمَنَّا بِرَبِّ الْعَالَمِينَ ﴿١٢١﴾ رَبِّ مُوسَىٰ وَهَارُونَ ﴿١٢٢﴾ (سورة الأعراف 117-122 )7ފަހަރު\nفَلَمَّا أَلْقَوْا قَالَ مُوسَىٰ مَا جِئْتُمْ بِهِ السِّحْرُ ۖ إِنَّ اللَّـهَ سَيُبْطِلُهُ ۖ إِنَّ اللَّـهَ لَا يُصْلِحُ عَمَلَ الْمُفْسِدِينَ ﴿٨١﴾ وَيُحِقُّ اللَّـهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ﴿٨٢﴾ (سورة يونس 81-82)7ފަހަރު\nوَأَلْقِ مَا فِي يَمِينِكَ تَلْقَفْ مَا صَنَعُوا ۖ إِنَّمَا صَنَعُوا كَيْدُ سَاحِرٍ ۖ وَلَا يُفْلِحُ السَّاحِرُ حَيْثُ أَتَىٰ ﴿٦٩﴾ (سورة طه 79)7ފަހަރު\nيَا أَيُّهَا النَّاسُ قَدْ جَاءَتْكُم مَّوْعِظَةٌ مِّن رَّبِّكُمْ وَشِفَاءٌ لِّمَا فِي الصُّدُورِ وَهُدًى وَرَحْمَةٌ لِّلْمُؤْمِنِينَ ﴿٥٧﴾ (سورة يونس57 (\nوَنُنَزِّلُ مِنَ الْقُرْآنِ مَا هُوَ شِفَاءٌ وَرَحْمَةٌ لِّلْمُؤْمِنِينَ ۙ وَلَا يَزِيدُ الظَّالِمِينَ إِلَّا خَسَارًا ﴿٨٢﴾) سورة الإسراء (82\nކިޔަވާފައިވާ ވިނިގާގެ ކުޑަ ސަމްސަލެއް އާދައިގެ ފެންތައްޓަކަށް އެއްކޮށްލުމަށް ފަހު ކޮންމެ ދުވަހަކު ހެނދުނު ހުސްބަނޑާ ހުރެ އެފެން ބޯށެވެ. އުނދަގޫތައް ކެނޑެންދެން ކުރިއަށް ގެންދާށެވެ.\nހަމައެހެންމެ 500 ގްރާމް މާމުއި ތެރެއަށް (އައްޝިފާ ބްރޭންޑްގެ މާމުއި މިފަދަ ކަންކަމުގައި ބޭނުންކުރުމަށް ކޮލިޓީ ރަނގަޅުކަން ފާހަގަކުރެވިފައި ވެއެވެ) 30-40 ގްރާމް މުގުރި ކަޅުދިރި އެއްކުރާށެވެ. އެއަށްފަހު ކަޅުދިރިއާއި މާމުއި އެއްކުރަމުން ސިޙުރު ބާތިލް ގެ އާއްމު ރުޤްޔާ އާއި ބުތޫން ގެ އާޔަތްތައް ކިޔަވާށެވެ. ކިޔަވާއިރު މާމުއި ފުޅި އަނގަޔާ ކައިރިކޮށްގެން ކިޔަވާށެވެ. ކިޔަވާފައިހުރި މާމުއިން ހެނދުނު ހުސްބަނޑާ ސަމްސަލެއް އަދި ރޭގަނޑު ނިދުމުގެ ކުރީން ސަމްސަލެއް ބޯލާށެވެ.\nމީގެ އިތުރުން ކުރިން ބަޔާން ކުރެވުނެ އާޔަތްތައް5ލީޓަރުގެ ފެން ފުޅިއަކަށް ކިޔަވަިގެން ދުވާލަކު3އިރު ބޯށެވެ. މިގޮތަށް މަދުވެގެން 40 ދުވަސް ވަންދެން ކުރިއަށް ގެންދާށެވެ. އިންޝާ ﷲ ބަނޑުތެރެއަށް ވާ ހުރިހައި އުނދަގުލެއް ފިލާގޮސް ސިޙުރުގެ އަސަރު ކެނޑިގެން ދާނެއެވެ.\nﷲ އަޅަމެންނަށް ޖެހިފައިވާ ރޫޙާނީ ބަލިތަކުންނާއި މާއްދީ ބަލިތަކުން ސަލާމަތްކުރައްވާ ދުޅަހެޔޮކަންމަތީ ލަހައްޓަވާށިއެވެ. އާމީން!\nނޯޓް: އާޔަތްތައްކިޔެވުމުގައިވަކިއަދަދެއްނެތެވެ.ބޭނުންއަދަދަކަށްކިޔެވިދާނެއެވެ. އެހެންނަމަވެސް އޮނަހިރި އަދަދަކަށް ކިޔެވުން އެދެވިގެންވެއެވެ. މިގޮތުން ކޮންމެ އާޔަތެއް3ފަހަރު،7ފަހަރުނުވަތަ 21 ފަހަރުވެސްކިޔެވިދާނެއެވެ. އެހެނީ ﷲ ޞުބުޙާނަހޫ ވަތަޢާލާ އޮނަހިރި އަދަދުތަކައް ލޯބިކުރައްވަތެެވެ.\nމިލިޔުމަކީ ކުރިން އަޅުގަނޑު މައިތިރި.ކޮމް އަށް ލިޔެފައިވައި ލިޔުމަށް އިތުރު ބަދަލެއް ގެނައުމަށް ފަހު އެކުލަވާލާފައިވާ ލިޔުމެކެވެ.\n1 file(s) 500.29 KB\n← ހައިޟުނުވެ ގިނަ ދުވަސްވާނަމަ ކުރެވިދާނެ ރުޤްޔާ\nކައިވެނި ކުރުމަށް ހުރަސްއަޅާ ސިޙުރަށް ކުރެވިދާނެ ފަރުވާ →\nއެއްވެސް ކަމަކާއިނުލާ އާދަޔާ ޚިލާފަށް ކުޑަދަރިފުޅު ރުޅިއައުން\nOctober 27, 2015 November 22, 2015 އަބޫ ޢާލިމާ\t10\nސުންނަތުގެ އަލީގައި ޙިޖާމާ (3ވަނަ ބައި )\nMarch 16, 2016 August 19, 2016 ޢަލީ އާސިރު\t0\nސިޙުރުގެ ސަބަބުން މައިން ބަފައިންނަށް ނުކިޔަމަންތެރި ވާނަމަ\nOctober 21, 2015 November 22, 2015 ޢަލީ އާސިރު\t0


ދުނިޔޭގެ ރެކޯޑެއް: ދެކުނު އެފްރިކާގެ ދެމަފިރިއަކަށް އެއްމާބަނޑު 10 ކުދީން | Sandhaanu\nދުނިޔޭގެ ރެކޯޑެއް: ދެކުނު އެފްރިކާގެ ދެމަފިރިއަކަށް އެއްމާބަނޑު 10 ކުދީން\nދެކުނު އެފްރިކާގެ ދެމަފިރިއަކަށް އެއްމާބަނޑު 10 ކުދީން ލިބިއްޖެއެވެ.\nމީޑިއާއިން ޚަބަރުދިން ގޮތުގައި އުމުރުން 37 އަހަރުވީ ގޮސްޔާމީ ތަހެމާރާގެ ބަނޑުން 10 ކުދީން ނެގީ އޮޕްރޭޝަން ކޮށްގެންނެވެ. އެ 10 ކުދީންގެ ތެރޭގައި ހިމެނެނީ ހަތް ފިރިހެން ކުދީންނާއި ތިން އަންހެން ކުދީންނެވެ. ދިހަ ކުދީން ލިބުމުން ކުރިން މޮރޮކޯގެ އަންހެނަކު މީގެ ކުރީން ގާއިމުކޮށްފައިވާ ނުވަ ކުދީން ވިހެއުމުގެ ރިކޯޑު މުގުރާލައި އައު ރެކޯޑެއް ގާއިމު ކުރެވުނީއެވެ.\nމީގެ ކުރިން އެއްމާބަނޑު ނުވަ ކުދީން ވިހެއުމުގެ ރެކޯޑު ގާއިމުކޮށްފައި ވަނީ މި އަހަރުގެ މޭމަހުގެތެރޭގައި މޮރޮކޯގެ އަންހެނެއްކަމުގައިވާ ޙަލީމާ އޭ ކިޔާ އަންހެނެކެވެ.\nވިހެއުމުގެ ކުރިން ހެދި ސްކޭނުން އަންހެން މީހާގެ ބަނޑުގައި އަށް ކުދިން އޮތް ކަމަށް ދެއްކިޔަސް އޮޕްރޭޝަން ކުރުމުން ސްކޭނުން ދެކުދީން ފެންނަން ނެތްކަން އެނގުނެވެ.\nއެއްމާބަނޑު 10 ކުދީން ލިބުމުން އުފަލުން ފޮޅިފައި ތިބި ދެމަފިރިން މީޑިއާއާ ވާހަކަދައްކަމުން ބުނީ އެމީހުންނަށް އެންމެ ފުރަތަމަ ލިބުނީ ވެސް އެއްމާބަނޑު ދެކުދީން ކަމަށެވެ. އެ ދެ ކުދީންނަށް މިހާރު ހަ އަހަރު ވެއްޖެއެވެ.\nގޮސްޔާމީ މާބަނޑު ދުވަސްވަރު ދިން އިންޓަވިއުއެއްގައި ބުނީ ބަލިވެއިންދުވަސްވަރު ވަރަށް ބޮޑަށް ދަތިތަކާއި ވޭނާ ކުރިމަތިލާން ޖެހުނަސް ފަހުން އޭނާގެ ހާލަތު ރަނގަޅު ކަމަށެވެ.\nއޭނާގެ އެދުމަކަށް ވެފައި ވަނީ އޭނާގެ ހުރިހާ ކުދީންނަކީ ވެސް ސިއްހަތު ރަނގަޅު ބަޔަކަށް ވުމެވެ.\nައަބުދު ޖޫން 9, 2021 At 11:06 ޕމ\n37 ވީމަ އުމުރާވެސް ގުޅުނީއެވެ.7ފިރިހެން3އަންހެން .


SunOnline: Mash'hooru dhigu dhuvuntheriyaa Wanjiru athletics harakaaih thakun suspend koffi\nމަޝްހޫރު ދިގު ދުވުންތެރިޔާ ވަންޖީރޫ އެތުލެޓިކްސް ހަރަކާތްތަކުން ސަސްޕެންޑް ކޮށްފި\nޢަބްދުﷲ އައިމަން 15 Oct 2020, 17:35\nކެންޔާގެ ދިގު ދުވުމަށް ހާއްސަ ޑެނިއެލް ވަންޖީރޫ މެރަތަންއެއް ނިންމުމަށްފަހު -- ފޮޓޯ//ގެޓީ އިމޭޖެސް\nކެންޔާގެ މަޝްހޫރު ދިގު ދުވުންތެރިޔާ، އަދި 2017 ވަނަ އަހަރުގެ ލަންޑަން މެރަތަން ކާމިޔާބު ކުރި ޑެނިއެލް ވަންޖީރޫ 2023 ގެ ނިޔަލަށް އެތުލެޓިކްސްގެ އެއްވެސް ހަރަކާތެއްގައި ބައިވެރިނުވެވޭ ގޮތަށް ހަދައިފި އެވެ.\nމަނާ ބޭސް ބޭނުން ކުރި ކަމުގެ ތުހުމަތުގައި ވަންޖީރޫ ފުރަތަމައިން އެތުލެޓިކްސްއިން ސަސްޕެންޑް ކުރި މިއަހަރުގެ އޭޕްރީލް މަހުގެ ތެރޭގަ އެވެ. އެކަމަކު މަނާ ބޭސް ބޭނުން ނުކުރާ ކަމަށް ބުނެ ވަންޖީރޫ ވަނީ އެ މައްސަލައިގައި އޭނާއަށް ސާބިތުވެފައިވާ ކަންތައް އިސްތިއުނާފް ކުރުމަށް އެތުލެޓިކްސް އިންޓެގްރިޓީ ޔުނިޓް (އޭއައިޔޫ) ގައި އެދިފަ އެވެ.\nއަދި އެ މައްސަލައިގައި ގޮތެއް ނުނިމި ދުވަސްތަކެއް ވުމަށްފަހު، އޭއައިޔޫއިން މިހާރު ވަނީ 28 އަހަރުގެ ދިގު ދުވުންތެރިޔާ 2023 ވަނަ އަހަރުގެ ޑިސެމްބަރު އަށެއްގެ ކުރިން ޕްރޮފެޝަނަލް އެއްވެސް އެތުލެޓިކްސް ހަރަކާތެއްގައި ބައިވެރި ނުވެވޭ ގޮތަށް ސަސްޕެންޑް ކޮށްފަ އެވެ.\nމީގެ ކުރިން އެމްސްޓަޑަމް މެރަތަން ވެސް ކާމިޔާބު ކުރި ވަންޖީރޫ ވަނީ 2017 އާއި 2019 އާއި ދެމެދު 16 ފަހަރެއްގެ މަތިން މަނާ ބެހަށް ޓެސްޓް ކޮށްފަ އެވެ. އޭގެ ތެރެއިން 14 ވަނަ ޓެސްޓުގައި ވަންޖީރޫގެ ހަށިގަނޑުން އާދަޔާ ޙިލާފު އަދަދަކަށް ރެޑް ބްލަޑް ސެލް އިތުރުކަން ފާހަގަވެފައިވާ އިރު، އެއީ މަނާ ބޭހުގެ ސަބަބުން ދިމާވި ކަމެއް ނޫން ކަމަށް ވަންޖީރޫ ވަނީ ބުނެފަ އެވެ.\nއެހެން ނަމަވެސް އެކަމަށް އެއްވެސް ގަބޫލު ކުރެވޭ ދަލީލެއް ނެތަތީވެ، އޭއައިޔޫއިން ވަނީ އެކަމަކީ އެތުލެޓިކްސްގައި ބޭނުން ނުކުރެވޭ ފަދަ ބޭހެއް ނުވަތަ މެތަޑެއް ބޭނުން ކޮށްގެން އައި ބަދަލެއް ކަމަށް ނިންމާފަ އެވެ.\nވަންޖީރޫ ވަނީ 2016 ވަނަ އަހަރުގެ އެމްސްޓަޑަމް މެރަތަންއާއި 2017 ވަނަ އަހަރުގެ ލަންޑަން މެރަތަން ކާމިޔާބުކޮށްފަ އެވެ. އެހެން ނަމަވެސް 2018 އާއި 2019 ވަނަ އަހަރުގެ ލަންޑަން މެރަތަންގައި އޭނާއަށް ލިބިފައި ވަނީ 11 ވަނަ އެވެ.\nމަޝްހޫރު ދިގު ދުވުންތެރިޔާ ވަންޖީރޫ ސަސްޕެންޑް ކޮށްފި


Jeddah in Male ah: Coronavirus fethurijje nama dheenee gothun amalu kuran jehey goyi\nއިސްލާމްދީނަކީ ލުއިފަސޭހަ ދީނެވެ. ހެޔޮ ޞިއްޙަތުގައި ތިބުމުގެ މައްޗަށް އިސްލާމްދީނުގައި ބާރު އަޅުއްވާފައިވެއެވެ. އަދި ހެޔޮ ޞިއްޙަތާއި ޢާފިޔަތުގެ ނިޢުމަތް މިންވަރު ކުރެއްވުން އެދި ﷲގެ ޙަޟްރަތުގައި ދުޢާކުރުމަށް އިރުޝާދު އައިސްފައިވެއެވެ.\nބަލިމަޑުކަމެއް ކުރިމަތިވެއްޖެ ޙާލަތުގައި ދީނުގެ ވާޖިބުތަކާއި ރުކުންތައް އަދާކުރުމުގައި ވެސް އެތައް ލުޔެއް މާތް ﷲ ދެއްވާފައިވެއެވެ. މާތް ﷲ ވަޙީކުރައްވާފައިވެއެވެ: (” ُ هوَ اجتَبَاكمْ وَمَا َجعَلَ علَيْكُمْ فِي الدِّينِ ِ منْ َ حرَجٍ” سورة الحج، الآية: 78 ) މާނައީ: "(أمّة ތަކުގެތެރެއިން) އެކަލާނގެ ތިޔަބައިމީހުން خيار ކުރެއްވިއެވެ. އަދި دين ގައި އުނދަގޫވެގެންވާ ދަތިކަމެއް އެކަލާނގެ ތިޔަބައިމީހުންގެ މައްޗަކަށް ނުލައްވަތެވެ."\nއިސްލާމީ ޝަރީޢަތުގައި އިންސާނާގެ ފުރާނަ ވަނީ ޙުރުމަތްތެރިކުރައްވާފައެވެ. މިގޮތުން އިންސާނާގެ ފުރާނަ ރައްކާތެރިކުރުމަކީ އިސްލާމީ ޝަރީޢަތުގެ އެންމެ މަތިވެރި ފަސް މަޤުޞަދުގެ ތެރޭގައި ހިމެނޭ މަތިވެރި މަޤުޞަދެކެވެ. އެހެންކަމުން ފުރާނައަށް ނުރައްކާވާ އެންމެހާ ކަންކަމުން ފުރާނަ ރައްކާތެރިކުރުމަށްޓަކައި ފިޔަވަޅުއެޅުމަކީ ޝަރުޢުގެ އުޞޫލުތަކުގެ ދަށުން ދައުލަތާއި ފަރުދުންނާއި ޖަމާޢަތުގެ މައްޗަށް ލާޒިމު ކުރާކަމެކެވެ.\nއިސްލާމީ ޝަރުޢީ ޤަވާޢިދެއްގައިވެއެވެ. "މަޞްލަޙަތުތައް ޙާޞިލްކުރުމަށް ވުރެ، ގެއްލުންދެނިވިކަންކަމުގެ ދޮރުތައް ބަންދުކުރުން އިސްވެގެންވާނެއެވެ." އެހެން ޤަވާޢިދެއްގައިވެއެވެ. "ޢާއްމު ގެއްލުންތަކުން ސަލާމަތްވެގަތުމަށްޓަކައި ޚާއްޞަގެއްލުންތަކެއް ތަޙައްމުލްކުރެވިދާނެއެވެ".\nމިހެންކަމުން، ކްރޯނާ ވައިރަސް ފަދަ އިންސާނިއްޔަތަށް ގެއްލުންދެނެވި އަދި ބާރު މިނެއްގައި ފެތުރިގެންދާ ގައިންގަޔަށް އަރާ ނުރައްކާތެރި ބައްޔަކުން މުޅި މުޖުތަމަޢު ސަލާމަތްކުރުމަށް ފިޔަވަޅުތައް އަޅައި އެ ފިޔަވަޅުތައް ވަރުގަދަ ކުރުމަކީ ދައުލަތާއި ޖަމާޢަތުގެ މައްޗަށް ދީނީ ގޮތުން ލާޒިމުވެގެންވާ ކަމެއްކަން ކަށަވަރެވެ. ހަމަ އެފަދައިން ދައުލަތުން އަޅާ ފިޔަވަޅުތަކަށް ތަބަޢަވުމަކީ މުޖުތަމަޢުގެ އެންމެހާ އަފްރާދުންނާއި ޖަމާޢަތްތަކުގެ މައްޗަށް ދީނީ ގޮތުން ވާޖިބުގެންވާ ކަމެކެވެ. މިގޮތުން އަންނަނިވި ފިޔަވަޅުތައް އެޅުން ވާޖިބުވެގެންވެއެވެ.\n(ހ) މުޖުތަމަޢުގައި ބަލިމަޑުކަން ފެތުރިގެން ދިއުން ހުއްޓުވައި ރައްކާތެރިކަން ކަށަވަރު ކުރުމަށް ހަރުދަނާ ފިޔަވަޅުތައް އެޅުމަކީ ދައުލަތާއި ފަރުދުންނާއި ޖަމާޢަތްތަކުން ކުރަންޖެހޭނެ ކަމެކެވެ. ދައުލަތުން އަޅާ ފިޔަވަޅުތަކާ ޚިލާފު ވުމަކީ ދީނީ ގޮތުން ހުއްދަވެގެންވާނެ ކަމެއްނޫނެވެ.\n(ށ) އެއްވެސް ފަރުދަކަށް ބަލިޖެހިއްޖެ ނަމަ، ނުވަތަ ބައްޔަށް ތުހުމަތު ކުރެވިއްޖެ އެފަރުދަކު ޢާއްމުން އެއްވާ ތަންތަނަށް ގޮސް އުޅުމަކީ ދީނީ ހުއްދަވެގެންވާނެ ކަމެއްނޫނެވެ. އަދި ޖަމާޢަތަށް މިސްކިތައްދިއުމާއި ހުކުރު ނަމާދާއި ދެ ޢީދު ދެނަމާދުގައި ބައިވެރިވާން އެފަދަ ފަރުދަކު މިސްކިތައް އެރުންވެސް ހުއްދަވެގެންނުވެއެވެ. އެފަދަ ފަރުދަކުގެ މައްޗަށް ލާޒިމުވެގެންވަނީ ދައުލަތުން ކަނޑައަޅާ ކަންޓީނު އުޞޫލުތަކަށް ތަބަޢަވުމެވެ. އެއީ އެހެން ފަރާތަކާއި މުޖުތަމަޢަށް އެބަލި ފެތުރިގެން ދިޔަ ނުދިނުމަށްޓަކައެވެ.\n(ނ) ބަލި ފެތުރިއްޖެ ޙާލަތުގައި އޭގެ ބޮޑުމިނަށް ބަލައި، ޙާލަތަށް ބަލައި ކަމާބެހޭ ފަރާތްތަކުން، އެއްވެސް އެއްވުމެއް ނުބާއްވަން އަންގައިފި ނަމަ، ޖަމާޢަތުގައި މިސްކިތުގައި ކުރާ ފަރުޟު ނަމާދުތަކާއި ހުކުރު ނަމާދާއި ދެ ޢީދު ދެނަމާދާއި ތަރާވީޙު ނަމާދު ފަދަ ނަމާދުތަކުގެ ޖަމާޢަތް މިސްކިތުގައި ޤާއިމު ކުރުން މަޑު ޖައްސާލެވިދާނެއެވެ. ބަލި ފެތުރިފައިވާ ރަށެއްގައި ނަމާދުގެ ޖަމާޢަތް ބޭއްވުން ހުއްޓާލުމަށް ކަމާބެހޭ ފަރާތްތަކުން ނިންމުމަކީ ޖާއިޒު ވެގެންވާ ކަމެކެވެ. އެފަދަ ޙާލަތުގައި ޖަމާޢަތުގައި ކުރާ ނަމާދެއް ނަމަ ގޭގެ އަހުލުވެރިންނާއެކު ގޭގައި ކުރާނީއެވެ. މާތް ﷲ އިރާދަކުރެއްވިއްޔާ ޖަމާޢަތުގެ ނަމާދުގެ ޘަވާބު އެޙާލަތުގައި ލިބޭނެއެވެ. ބަލިމަޑުކަން ފިލައްޖައުމަށްދާންދެން އެގޮތައް ޢަމަލު ކުރުމަކީ ޖާއިޒުވެގެންވާ ކަމެކެވެ.\n(ރ) ބަލި ނުޖެހުނު ނަމަވެސް ޢުމުރުން ދުވަސްވީ މީހުންނާއި ޢާއްމުކޮށް ބަލި ޙާލަތުގައި އުޅޭ މީހުން މި ފަދަ ބައްޔެއް ފެތުރޭ ޙާލަތުގައި ޖަމާޢަތަށް ނަމާދަށް ދިއުމާއި ހުކުރު ނަމާދާއި ދެ ޢީދު ދެ ނަމާދައާއި ތަރާވީޙު ނަމާދަށް ނުދިއުން ޖާއިޒުވެގެންވާ ކަމުގައި ޢިލްމުވެރިންގެ ފަތުވާތަކުގައިވެއެވެ. އެފަދަ ފަރާތްތައް ނަމާދުކުރާނީ ގޭގައެވެ. އަދި ހުކުރު ނަމާދުގެ ބަދަލުގައި އަދާކުރާނީ މެންދުރު ނަމާދެވެ.\n(ބ) ދުނިޔެއަށް ބަލިފެތުރިގެންވާ ޙާލަތުގައި ޙައްޖާއި ޢުމްރާގެ އަޅުކަމާ ގުޅޭ ކަންކަމުގައި ޢަމަލު ކުރާނީ ސަޢޫދީ ޢަރަބިއްޔާގެ ކަމާބެހޭ ފަރާތްތަކުން ނިންމާ ގޮތެއްގެ މައްޗަށެވެ. އެއީ އެޤައުމަށް ލިބިގެންވާ ޝަރުޢީ ސިޔާދީ ޙައްޤެކެވެ. އެންމެހާ ޙާޖީންނާއި ޢުމްރާވެރިންގެ ސަލާމަތާއި ރައްކާތެރިކަން ކަށަވަރު ކުރުމަކީ އެޤައުމުން ކުރަންޖެހޭ ކަމެކެވެ. ބަލި ޢާއްމު ވެއްޖެ ޙާލަތެއްގައި އެންމެ އައުލާވެގެންވާ ގޮތަކީ ޙައްޖާއި ޢުމްރާގެ އަޅުކަން ފަރުދީ ގޮތުން މަޑު ޖައްސާލުމެވެ.\n(ޅ) ބަލިފެތުރިއްޖެ ޙާލަތެއްގައި މުޖުތަމަޢުގެ އަހުލުވެރިން އެކަކު އަނެކަކަށް އެހީތެރިވުން ހުއްޓެވެ. ކޮންމެ މީހަކުވެސް އެމީހެއްގެ ފަރުދީ ޒިންމާ އަދާކުރަންވާނެއެވެ. ކޮންމެ މީހަކުމެ، އެމީހެއްގެ ދާއިރާއިން އަނެކާއަށް އެހީތެރިވާންވާނެއެވެ. ވިޔަވާރިވެރިންވެސް ތަކެތީގެ އަގު ބޮޑުކޮށް ޙާލަތުގެ ބޭނުން ނަހަމަ ގޮތުގައި ހިފުން ހުއްދަވެގެން ނުވާނެއެވެ.\nއިސްވެ ދިޔަ ވާހަކަތައް ބިނާކޮށްފައިވަނީ ކީރިތި ޤުރުއާނާއި ސުންނަތާއި ދަންނަބޭކަލުންގެ އިޖުމާޢާއި ޤިޔާސްގެ މައްޗަށެވެ.\nކީރިތި ޤުރުއާނުގައި މާތް ﷲ ވަޙީކުރައްވާފައިވެއެވެ؛ ((وَلَا تَقْتُلُوا أَنْفُسَكُمْ إِنَّ اللهَّ كَانَ بِكُمْ رَحِيمًا) سورة النساء، الآية 29 .) މާނައީ" އަދި، ތިޔަބައިމީހުންގެ އަމިއްލަ نفس ތައް ތިޔަބައިމީހުން قتل ނުކުރާށެވެ! ހަމަކަށަވަރުން، ތިޔަބައިމީހުންގެ މައްޗަށް رحيم ވަންތަ ރަސްކަލާނގެ ކަމުގައި اللَّه ވޮޑިގެންވެއެވެ. "\nއަދި ވެސް އެކަލާނގެ ވަޙީކުރައްވާފައިވެއެވެ. ((وَلَا تُلْقُوا بِأَيْدِيكُمْ إِلَى التَّهْلُكَةِ) سورة البقرة، الآية 195) މާނައީ"އަދި ތިޔަބައިމީހުންގެ އަތްތަކުން ތިޔަބައިމީހުންގެ نفس ތައް ހަލާކުގެ ތެރެޔަށް އެއްލާނުލާށެވެ!\nކީރިތި ރަސޫލާގެ ސުންނަތުގައިވެއެވެ. " ސިންގާ ފެނުމުން އެއާ ދުރަށް ދާ ފަދައިން، ޖުޒާމް ބަލި ޖެހިފައިވާ މީހާއާ ދުރަށް ދާށެވެ. " އަލްބުޚާރީ. މީގެ މަފްހޫމަކީ ގައިންގަޔަށް އަރާ ބައްޔެއްހުރެއްޖެ ނަމަ އެއިން ރައްކާތެރިވުމެވެ.\nއަދިވެސް އިތުރު އެކަލޭގެފާނު ޙަދީސްކުރައްވާފައިވެއެވެ. " ޠާޢޫނު ބަލި (ގައިންގަޔަށް އަރާ ފެތުރޭ ބަލި) ފާޅުވެއްޖެ ތަނަކަށް (ޤައުމަކަށް، ރަށަކަށް، ސިޓީއަކަށް،) ތިޔަބައިމީހުން ނުދާށެވެ. އަދި ތިޔަބައިމީހުން ތިބި ތަނެއްގައި އެބަލި ފެތުރިއްޖެނަމަ ތިޔަބައިމީހުން ތިބި ތަނަކުން ނުނިކުންނާށެވެ. (އަލްބުޚާރީ)\nގައިންގަޔަށް އަރާ ބަލި ފެތުރިއްޖެ ނަމަ ބަލި ޖެހިފައިވާ މީހުން ޢާއްމުންނާ ދުރުގައި ބައިތިއްބަންޖެހޭނެއެވެ. ނުވަތަ ޢާއްމުން އެ ބަލިމީހުންނާ ދުރަށް ދާންޖެހޭނެއެވެ. އިމާމު އިބުނުލްއަޘީރު (އަލްކާމިލް ފިއްތާރީޚު) ކިއުނު ފޮތުގައި ބަޔާންކުރައްވާފައިވެއެވެ. ޢަމްވާސް ކިއުނު ރަށުގައި ޠާޢޫނުބަލި ފެތުރިގެން ދިއުމުން ޢަމްބު ބުނު އަލްޢާއްޞް މީސްތަކުންނާއިގެން ފަރުބަދަތަކުގެ މައްޗަށް ވަޑައިގެންނެވިއެވެ. ބަލި ފިލައްޖައުމަށް ދާންދެން އުޅުއްވީ އެގޮތަށެވެ. މިކަމުގައި ޢަމްރު ޢަމަލުކުރެއްވި ގޮތުގެ ޚަބަރު ޢުމަރުގެފާނަށް ލިބިވަޑައިގަތުމުން އެކަމަށް އިންކާރެއް ނުކުރައްވައެވެ.\nމީގެ އިތުރުން، ދައުލަތުގެ އަމުރަށް ކިޔަމަންގަތުމަކީ ވާޖިބުވެގެންވާ ކަމެއްކަން ހަދީސްތަކުން ސާބިތުކޮށްދެއެވެ. އެހެންކަމުން ބަލި ފެތުރިގެން ދިޔަ ނުދިނުމަށް ދައުލަތުން ކަނޑައަޅާ ފިޔަވަޅުތަކަށް ތަބަޢަވުމަކީ ކުރިން ވެސް ދެންނެވި ފަދައިން ރައްޔިތުންގެ މައްޗަށް ދީނީ ގޮތުން ވާޖިބުވެގެންވާނެ ކަމެކެވެ.\nދަންނަބޭކަލުންގެ އިޖުމާޢަށް ބަލާއިރު، އެބޭކަލުން އިއްތިފާޤުވެވަޑައިގެންފައިވަނީ މުޅި މުޖުތަމަޢު ގެއްލުމުން ސަލާމަތްކުރަންޖެހޭނެ ކަމަށެވެ. މިހެންކަމުން ބަލި ފެތުރިގެން ދިޔަ ނުދިނުމަށް ފިޔަވަޅުތައް އަޅަންޖެހޭނެއެވެ. އަދި ބަލި ފެތުރިފައިވާ ތަންތަނަށް ނުދިއުން ހުއްޓެވެ. ބަލި ފެތުރިފައިވާ ތަންތަނުން މީހުން އައުންވެސް ހުއްޓުވަންޖެހޭނެއެވެ.\nފިޤުހީ ޤިޔާސްގެ އުޞޫލުތަކަށް ބަލާއިރު، ލޮނުމިދާއި ފިޔާ ފަދަ ތަކެތި ކައިގެން، އޭގައި ހުންނަ ވަހާއެކު، މިސްކިތަށް އައުން ހުއްދަވެގެން ނުވާކަން ސާބިތުވާއިރު، ފެތުރޭ ބައްޔެއް ހުރި މީހަކު މިސްކިތަށް އައުން ހުއްދަ ނުވުން މާ އައުލާކަށް ބޮޑެވެ. ފިޔައާއި ލޮނުމިދުގެ ވަސް ހުރި މީހަކު، ކީރިތި ރަސޫލާ ވަނީ މިސްކިތުން ބޭރު ކުރައްވާފައެވެ. އެއިގެ ސަބަބުން އެހެންމީހުންނަށް ތުރާވާތީއެވެ. އަދި އެވަސް ނައްތާލައިގެން މިސްކިތައް އައުމަށް އިރުޝާދު ދެއްވާފައެވެ. ވީމާ، ގައިންގަޔަށް އަރާ ބައްޔެއް ހުރި މީހަކު މިސްކިތަށް ނުދިއުން އައުލާކަން ބޮޑުވާނެއެވެ. މިފަދަ ކަންކަމާމެދު ރައްކާތެރިވާންވާނެއެވެ.\nއިސްވެ ދެންނެވުނު ކަންކަމާމެދު ވިސްނައި ފިކުރި ހިންގައި، ވަސީލަތްތަކުގައި ހިފައި، ދުޢާ ކޮށް، އިސްތިޣްފާރުކުރުންމަތީ ދެމި ތިބުމަކީ ބޭނުންތެރިކަމެކެވެ. ގިނަގިނައިން ވުޟޫކުރުން މަތީ ދެމި ތިބުމަކީ ވެސް މުހިންމު ކަމެކެވެ. ވުޟޫއަކީ ސާފުތާހިރުކަމެކެވެ. ބަލިމަޑުކަމަކީ އިމްތިޙާނެކެވެ. ބަލިމަޑުކަމަކީ ކައުނީ ސުންނަތެކެވެ. ފިޠުރީ ޤާނޫނުގެ ތެރެއިން ހިގާކަމެކެވެ. އެކަމުގައި ﷲ ލައްވާފައިވާ ޙިކުމަތްތަކެއްވާނެއެވެ.\nޠާޢޫން ފަދަ ބައްޔެއްޖެހިގެން މުސްލިމަކު މަރުވެއްޖެ ނަމަ އެކަމުގެ މައްޗަށް ކެތްތެރިވުމުން ﷲ އެމީހަކަށް ނުހަނު މަތިވެރި ޘަވާބާއި ދަރުމަ ދެއްވައެވެ. ގައިންގަޔަށް އަރާ ފެތުރޭ ބައްޔެއްޖެހިގެން މަރުވާ މުސްލިމަކީ ޝަހީދެއްފަދަ މީހެއްކަމުގައި ކީރިތި ރަސޫލާ މުޙައްމަދު ޞައްލަﷲ އަލައިހި ވަސައްލަމަ ޙަދީސްކުރައްވާފައިވެއެވެ.\nއިސްވެ ދެންނެވުނު ވާހަކަތައް ބިނާކޮށްފައިވަނީ ކީރިތި ޤުރުއާނާއި ސުންނަތާއި ޝަރުޢުގެ ޤަވާޢިދުތަކުގެ މައްޗަށެވެ. އަދި ބައްޔާ ގުޅިގެން އަމަލުކުރަންޖެހޭ ކަމަށް ހާމަކޮށްފައިވާ ދީނީ ގޮތްތައް ބިނާކުރީ ޔުނައިޓެޑް އަރަބް އެމެރެއިޓްސް (ޔޫއޭއީ) ފަތުވާ ކައުންސިލުން ކްރޯނާ ( ކޮވިޑް 19 ވައިރަސްއާ ގުޅިގެން ނެރެފައިވާ ފަތުވާ ނަމްބަރ 11- 2020 ގެ މައްޗަށެވެ.\nދީނީ އިލްމުވެރިން ޖިއްދާއިން މާލެއަށް ކޮރޯނާ ވައިރަސް\nމިސްކިތު ދަރުސްތަކަށް ހުއްދަދޭން ގޮވާލައިފި


Kaashi nulibigen dhen haas vaaka nujeyheyne, mi othee hahllu! - AO News\nކާށި ނުލިބިގެން ދެން ހާސްވާކަށް ނުޖެހޭނެ. މިއޮތީ ހައްލު!\nމުޅި ރަށުގެ ކޮންމެ ދިމާލަކަށް ބަލާލިކަމުގައިވިޔަސް ފެންނަނީ ދިވެހި ރުކެވެ. އެ ރުކުގައި އަޅާފައިވާ ކުރުނބާތަކާއި ކާއްޓެވެ. އެހެންނަމަވެސް މިހާރު އެއިން ރުކަކުން ކާއްޓެއް ކުރުނބަލެއް ބޭނުންކޮށްލުމުގެ ނަސީބެއް ނެތެވެ. އެއްވެސް ހަމައެއް ލަމައެއް ނެތި ބިދޭސީން ރުކުން އަޅައިގެން މާލެއަށް ގެންދާއިރު ރަށުގައި ދިރިއުޅޭ މީހުން މިތިބީ ހުނި ގާނާނެ ކާއްޓެއްވެސް ނުލިބިފައެވެ.\nއެހެންނަމަވެސް މިހާރު އައްޑޫ ސިޓީގެ ރައްޔަތުންގެ މި ކަންބޮޑުވުމަށް މިއޮތީ ހައްލެއް ލިބިފައެވެ. ލޮކްޑައުން އާއި އެކު އެތައް ބައެއްގެ ވަޒީފާ އަށް އަސަރުކޮށްފައިވާ މި ދަނޑިވަޅު، އެބުރި އުފަން ފަސްގަނޑަށް އައި ސ.ހުޅުދޫ މުހައްމަދު އަޒްލީން(އަޒުކީ) މިވަނީ މި ދަތިތަކަށް ވަރަށް ބޮޑު ލުޔެއް ހޯދަދީފައެވެ. އެއްވެސް މަސައްކަތެއް ނެތި އަތް އުރާލައިގެން ގޭގައި ހުންނަން ޖެހުމުން ކުރިމަތިވި މާޔޫސްކަމާއެކު އަޒުކީ ފެށި ވަރަށް މޮޅު މަސައްކަތެކެވެ. “ވަރަށް ގިނައިން އިވޭ ގޭގައި ކާނެ ކާއްޓެއް ނެތި، ހުނި ނުގޭނިގެން އަންހެނުން ކުރާ ޝަކުވާތަށް. އެހާ ހިސާބުން ހިތަށް އެރި ކާށި ހުނި ވިއްކުމަކީވެސް މިހެން ހުންނައިރު ކުރެވިދާނެ މަސައްކަތެކޭ” “އޭއޯ ނިއުސް” އަށް މައުލޫމާތު ދެމުން މަސައްކަތް ފެށުމުގެ ހިޔާލު އައި ގޮތް އަޒުކީ ކިޔައިދިނެވެ.\nއެހާ ހިސާބުން އެ ހުވަފެން ހަގީގަތަކަށް ހެދުމުގެ މަސައްކަތް އަޒުކީ ފެށީ ވަރަށް ފޯރިއާއި އެކުގައެވެ. ގޭގައި ކުޑަ ތަންކޮޅެއް ހަދާ، ޕެކިންކުރުމަށް ބޭނުންވާ ސާމާން ގެނެސް އަޒުކީ އަމިއްލައަށް މަސައްކަތް ފެށީ އެ މަސައްކަތް ކާމިޔާބުވާނެ ކަމުގެ ޔަގީންކަމާއެކު އެކަމަށް އޮތް ޝައުގެއްގެ ބޮޑުކަމުންނެވެ. “އިޒު އިންވެސްޓްމެންޓް’ ގެ ނަމުގައި އަޒުކީ ފެށި މަސައްކަތުގެ ފުރަތަމަ ފިޔަވަޅުވެސް ކާމިޔާބުކަން ފާހަގަކުރަމުން އަޒުކީ ބުނީ ގިނަ ބައެއްގެ ތަރުހީބު މިކަމަށް ލިބިފައިވާކަމަށެވެ. “ހުނި ގާނަން އުދަގޫވިޔަސް ވަގުތުން ގުޅާލީމަ ގެންގޮސް ދޭނެ. 100ގްރާމްގެ ޕެކެޓެއް 10 ރުފިޔާއަށް ވިއްކާއިރު ތަރުހީބު ލިބޭ މިންވަރުން ހޯލްސެލް ކުރަން ބޭނުންވާ ފަރާތްތަކަށްވެސް ހާއްސަ އަގުތަކެއްގައި ވިއްކާނަން” އަޒުކީ ބުންޏެވެ.\nމި ވިޔަފާރި އިތުރަށް ފުޅާކުރުމަށް މިހާރުވެސް ގިނަ މަސައްކަތްތަކެއް ކުރަމުން އަންނަ އަޒުކީ ބުނީ ކާށި ހުނީގެ އެކި ސައިޒުގެ ޕެކިންތައް ވަރަށް އަވަހަށް ބާޒާރަށް ނެރުމުގެ މަސައްކަތް ކުރަމުން އަންނަ ކަމަށެވެ. މީގެ އިތުރުން ކާށި ކިރު އުފެއްދުމަށް ބޭނުންވާ ސާމާންތައްވެސް ހޯދުމުގެ މަސައްކަތް ކުރަމުން އަންނަ ކަމަށް އަޒުކީ ބުންޏެވެ.\nމިހާރުވެސް މީދޫ މުމެންޓް ޝޮޕް އިން މި ކާށި ހުނި ލިބެން ހުރި އިރު އަޒުކީ ބުނީ މިކަމުގައި އެ ފިހާރައިގެ އިސް ފަރާތާއި އާއިލާ އަދި ރަހްމަތްތެރިންގެ ފަރާތުން ބޮޑު އެއްބާރުލުމެއް ލިބޭ ކަމަށެވެ.” މި މަސައްކަތް ފެށުމަށްޓަކައި ޕެކްކުރަން ބޭނުންވާ ސާމާނާއެކު އެހީތެރިކަން ފޯރުކޮށްދިނީ މުމެންޓް ޝޮޕް އަދި ހުޅުދޫ އައިލެންޑް އެކްސްޕްރެސް އިން.މީގެ އިތުރުން ހުޅުދޫ ކުރީގެ މެމްބަރު ޝާހިދުގެ ފަރާތުންވެސް ބޮޑު އެއްބާރުލުމެއް ލިބިގެންދިޔަ. މި މަސައްކަތް ފެށުމަށްޓަކައި އެހީތެރިވެ އެއްބާރުލުންދެއްވާ ހުރިހާ ފަރާތްތަކަށް ވަރަށް ބޮޑަށް ޝުކުރިއްޔާ” އަޒުކީ ބުންޏެވެ.\n“އޭއޯ” އިން އެދެނީ އަޒުކީގެ މި މަސައްކްތަ އިތުރަށް ފުޅާވެ ވިޔާފާރިއަށް އިތުރު ކާމިޔާބީއަށެވެ.\nއަޒުކީ ކާށި ހުނި\nސެޕްޓެމްބަރު 2, 2020\nވަރަށް ރަނގަޅު މަސައްކަތެއް.ގުޑް ލަކް


Fai burive hiy kudhi kudhivefai: Dhariyakahtakaa manma aku kuraa aadheys\nޒުވާނެއްގެ ފައި ބުރިވެ ހިތް ކުދިކުދިވެފައި: އަދިވެސް އުންމީދުގައި\nރީހާނަށް އެހީވުމަށް: ފޯން - 9826855\nބެންކް އެކައުންޓް: 7770000004169 - Saudhulla\nތަގުދީރުގެ ނިޔާ އަންނަނީ ހާދަ ހީނުކުރާ ގޮތަކަށެވެ. މީގެ ތިން ދުވަސް ކުރިން ތ. ބުރުނީ ބީޗްލެސް ހަދީޖާ އަމްސޫދާ އަކީ އޭނާގެ ހަތަރު ދަރިންނާއި ލޯބިވާ ފިރިމީހާއާއެކު އުފާވެރި ހަޔާތެއް ދިރިއުޅެމުންދިޔަ ފަހުރުވެރި މަންމައެކެވެ. އެންމެ ފުދިގެން ނޫނަސް ފިރިމީހާގެ އަލަތު ފިހާރައިން ލިބޭ ކުޑަ އާމްދަނީއަކުންނާއި ދޮށީ ދަރިފުޅު މުހައްމަދު ރީހާން މަހަށް ގޮސްގެން ލިބޭ ލާރިއަކުން އާއިލާގެ ހަރަދު ބަރަދު ހަމަޖައްސައިގެން އުޅެމުން އައި، އެ ކުޑަކުޑަ އާއިލާގެ ވަށާލާފައި އޮތީ އުފާވެރި ކަމެވެ.\nއެހެން ނަމަވެސް އެ ދިރިއުޅުން ވޭނާއި ހިތްދަތިކަމުގެ ތެރެއަށް ގަންބާލީ، ރީހާނާ ބައްދަލުކުރި ނުރައްކާތެރި އެކްސިޑެންޓްގައި އޭނާގެ ފައިތިލަ ފައިން ވަކިވި ހަބަރާއެކު އެވެ. އާއިލާގެ މުސްތަގުބަލަށް ކުރަމުންދިޔަ އެތަކެއް އުންމީދުތަކާ، ދޮށީ ދަރިފުޅު ރީހާނާ ގުޅިފައިވި އެތަކެއް ހުވަފެންތަކެއް ވިއްސިވިހާލިވީ އެވެ. އާއިލާގެ މައިބަދައެއްގެ މަގާމުގައި ހުރި ދަރިފުޅަށް ދިމާވި ހިތްދަތި ހާލަށް އެ މަންމަގެ ހިތް މިއަދު ކަރުނަ އަޅާ ރޮނީ އެވެ.\nއުމުރުން އަދި އެންމެ 20 އަހަރުގެ މުހައްމަދު ރީހާނަކީ ހަދީޖާއާ ފިރިމީހާ އިސްމާއިލް ނަސީރަށް ލިބުނު ހަތަރު ދަރިންގެ ތެރެއިން އެންމެ ދޮށީ ދަރި އެވެ. މަޑުމައިތިރި މިޒާޖެއް ހުއްޓަސް ރީހާނަކީ އާއިލާއާ މަންމަ ދެކެ ނުހަނު ލޯބިވާ ބަސް އަހާ ދަރިއެއް ކަމަށް މަންމަ ހަދީޖާ ބުނެ އެވެ. ސްކޫލް ނިންމާލުމަށްފަހު މާގިނަ ދުވަސްތަކެއް ނުވެ، އާއިލާއަށް މާލީގޮތުން އެހީތެރިވުމަށް މަހަށް ދާންފެށީ ވެސް ރީހާނުގެ ޒިންމާދާރުކަމާ ކޮއްކޮމެންނަށް އަޅާލުން ހުންނަ ވަރު ބޮޑު ކަމުން ކަމަށް ހަދީޖާ ސިފަކުރި އެވެ.\nނިކަން ހިތްވަރާއެކު ވިއްސާރަޔަކަށް ހޫނަކަށް ބެލުމެއް ނެތި މާސިންގާ ކަނޑަށް ނިކުމެ އުޅުނު ރީހާން މިއަދު އެ އޮތީ ބަލި އެނދުގައި ދީލަތި އެހީއެއްގެ އާދޭހުގަ އެވެ. ހަމަ ދެފައި މައްޗަށް ކޮޅަށް ތެދުވެވޭނެ ދުވަހެއްގެ ޔަގީންކަން ނެތިފައި އެ ޒުވާނާ ވަނީ މާޔޫސްވެފަ އެވެ.\nރީހާނުގެ ފައި ތަނބިކައްޓާ ހިސާބުން ބުރިވީ މަހަށް ދިޔަ ދޯނި މާލެ އަތޮޅު ތުލުސްދޫ ފަޅަށް ވަދެ، އެ ތަނުގައި ދޯނި އަޅަން އުޅެނިކޮށް ކަނާތު ފައިގައި ދޯނީގެ ލޮތާރީގެ ވާ އޮޅިފައި ފަޔަށް މެހި ބާރު ވެގެންނެވެ. ވާ އޮޅިގެން ދިޔަ ބާރު މިނުގައި ފައިގެ މަސްގަނޑު ކަފާލައި ކަށިގަނޑު ފުނޑުފުނޑުކޮށްލި އެވެ. ފައިތިލަ ބުރިވެފައި އޮތް އިރު ފަޔާ ފައިތިލަ މިހާރު ގުޅިފައި އޮތީ ލޭ ދައުރުކުރާ މައި ނާރުއެކަންޏެވެ.\n"... އެއީ ރޭގަނޑު އަށެއް ޖެހިހާކަންހާއިރު. ކުޑަމީހާ ގޮވައިގެން އުޅެނިކޮށް ކޮންމެވެސް މީހަކު އައިސް ބުނީ ދޯނިން ގުޅައިފިޔޭ ރީހާނަށް ކޮންމެވެސް ކަމެއް ވެގެން. ރީހާނުގެ ފައި ބުރި ވެގެން އެބަ އުޅެއޭ، އަވަހަށް މާލެ ދާން ތައްޔާރުވާށޭ. ދައްތަޔަކަށް ނޭނގުނު ހުރެވުނު ތަނެއް ވެސް. ވެގެން އުޅޭ ގޮތެއް ނޭނގޭތީ ސިކުނޑި ސުމަކަށް ދިޔައީ. ހަމަ ވަގުތުން ރީހާނުގެ ބައްޕަ އުޅެގަތީ މާލެއަށް ދާން. ދައްތައަށް މާލެއަށް ދެވޭ ގޮތެއް ނުވި،" ރީހާން އަށް ދިމާވި ހިތާމަވެރި ހާދިސާގެ ވާހަކަ މަންމަ ހަދީޖާ ކިޔައިދިނެވެ. "އޭރު އެ ދޯނި އޮތީ ފަޅުތެރޭގައި ކަމުން އަވަހަށް އެމީހުން ރީހާން ގޮވައިގެން ގެންދިޔައީ މާލެއަށް ފައިގަ ފޮތިގަނޑެއް އޮޅާއިގެން."\nރީހާން މިވަގުތު އޮތީ އޭޑީކޭ ހޮސްޕިޓަލުގައެވެ. ހޮސްޕިޓަލަށް ގެންގޮސް، ފައިތިލަޔަށް ލޭ ދައުރުވާނެހެން ނާރުތައް މިހާރު ވަނީ ކޮންމެވެސް ވަރަކަށް ގުޅުވާލާފަ އެވެ. ނަމަވެސް ރީހާންގެ ދެ އޮޕަރޭޝަނެއް އަދިވެސް ކުރަންޖެހޭ ކަމަށް ޑޮކްޓަރުން ބުނެފައިވާ ކަމަށް މަންމަ ހަދީޖާ ބުންޏެވެ.\nނަމަވެސް އެ އާއިލާގެ އަތުގައި ރީހާނަށް އެންމެ ފުރިހަމަ ފަރުވާކުރެވޭ ވަރަށް ފައިސާއެއް ނެތެވެ. އާއިލާ ތެރޭގެ މީހުންނަކީ ވެސް މާ ބޮޑު ތަނަވަސްކަމެއް ލިބިފައިވާ ބަޔަކަށް ނުވާތީ ހަދީޖާ ވަނީ އޭނާގެ ދަރިފުޅަށްޓަކައި ސަލާމުގެ އަތް ދިއްކޮށްފަ އެވެ. ހަދީޖާ އެދެނީ ދަރިފުޅުގެ ފަރުވާއަށް ހެޔޮ ނިޔަތުގައި ދޭ ދީލަތި އެހީ އެކެވެ. ދަރިފުޅުގެ ފައި މުޅިން ފަސޭހަކޮށް، އާއިލާގެ ހިތްހަމަޖެހުން އަލުން ހޯދުމަށެވެ. މިއީ ދަރިއަކަށްޓަކައި މަންމަ ކުރާ އާދޭހެކެވެ.\nޝަނުމްގެ ހާލު ދެރަވެ، އެހީއަށް ބޭނުންވެފައި\nބަލި އެނދުގައި! އެކަމަކު ތެދުވުމުގެ ހުވަފެނުގައި!


Yoga hamanujehun: rey hayyaru kuri meehun ge bandhu jahaifi | Mihaaru\nޔޯގާ ހަމަނުޖެހުން: ރޭ ހައްޔަރުކުރި އެންމެންގެ ބަންދު މުއްދަތު އިތުރުކޮށްފި\nޔޯގާއާ ދެކޮޅު ހަމަނުޖެހުމާ ގުޅިގެން ހައްޔަރުކުރި މީހުން: އެ މީހުންގެ ބަންދު މުއްދަތު ކްރިމިނަލް ކޯޓުން ވަނީ އިތުރުކޮށްފައި -- ފޮޓޯ/ޕޮލިސް\n23 ޖޫން 2022 - 19:12\nގަލޮޅު ދަނޑުގައި ބޭއްވި ޔޯގާ ހަރަކާތާ ދެކޮޅަށް ހިންގި ހަމަނުޖެހުމުގެ ތެރެއިން ހައްޔަރުކުރި މީހުންގެ ބަންދު މުއްދަތު ކްރިމިނަލް ކޯޓުން މިއަދު އިތުރުކޮށްފި އެވެ.\nޔާގޯއާ ދެކޮޅަށް ބޭއްވި ހަރަކާތުގެ ތެރެއިން ގަލޮޅު ދަނޑަށް ވަދެ ހިންގި ހަމަނުޖެހުންތަކާ ގުޅިގެން ރޭ ހައްޔަރުކުރީ ޕީޕީއެމްގެ ހަރަކާތްތަކުގައި އިސްކޮށް އުޅުއްވާ ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެމްބަރު މުހައްމަދު އިސްމާއިލާއި ޝޭހް އާދަމް ނިޝާނާއި ޝޭހް ފަޒްލޫން މުހައްމަދުގެ އިތުރުން އިތުރު ތިން މީހެކެވެ.\nއޭގެ ތެރެއިން މުހައްމަދު އިސްމާއިލްގެ ބަންދަށް ކޯޓުން މިއަދު ދިނީ ފަސް ދުވަހެވެ. ޝޭހް ފަޒްލޫނާއި ޝޭހް އާދަމް ނިޝާންގެ ބަންދަށް ދިނީ ހަތް ދުވަހުގެ މުއްދަތެކެވެ.\nބާކީ ތިން މީހުންގެ ތެރެއިން ޕީޕީއެމްގެ ކައުންސިލް މެމްބަރު އިބްރާހިމް ރައްްޒާން (ޓަކީ) ގެ ބަންދަށް ދިނީ ވެސް ހަތް ދުވަހެވެ. ދެން ތިބި ދެ އަހުމަދު ނަސޫހާއި އަބްދުﷲ ރިފާއުގެ ބަންދަށް ދިނީ 60 ދުވަހެވެ.\nހަމަނުޖެހުން ހިންގި ދުވަހު ވެސް އެ މައްސަލައާ ގުޅިގެން ހަ މީހަކު ހައްޔަރުކުރި އެވެ. އެ މީހުންގެ ބަންދު މުއްދަތު ކޯޓުން ކުރިން ވަނީ އިތުރުކޮށްފަ އެވެ.\nޝޭހް ފަޒްލޫނާއި ޝޭހް އާދަމް ނިޝާންގެ ދީނީ ނަސޭހަތް ދިނުމުގެ ހުއްދަ ވެސް އިސްލާމިކް މިނިސްޓްރީން ރޭ ވަނީ ހިފަހައްޓައިފަ އެވެ.\nހަމަނުޖެހުންތަކާ ގުޅިގެން އެ މައްސަލަ ބެއްލެވުމަށް ވަޒީރުންގެ މަޖިލީހުގެ ޚާއްސަ ކޮމެޓީއެއް އެކުލަވާލާފައިވާއިރު، އެކަމުގައި ފުލުހުން އަމަލުކުރި ގޮތް ބެލުމަށް ވެސް ޚާއްސަ އިންކުއަރީއެއް ދަނީ ހިންގަމުންނެވެ.\nކުށްކުރުން ފުލުހުން ކްރިމިނަލް ކޯޓް ޕީޕީއެމް\n33 ކޮމެންޓް, 21 ރިއެކްޝަންސް\nހޯރަފުށި މީހަކު ބައިވެެިނުވާ ކުށެއް މިރާއްޖޭގަ ނުހިންގޭނެ\nތިތަނުން ބައެއްމީހުންގެ އަނބިދަރިން ގޭގަ ޔޯގާ ޖައްސާއިރު އޯކޭވެފަ ބަޔަކު ދަނޑުގަ ޔޯގާ ޖެއްސީމަ ހަރާމް ބެއްޖެ. ފޭސްބުކްގަ އެހުރީ ތިތަނުން އެކަކުގެ އަންހެނުން ގޭތެރޭގަ ޔޯގާ ޖައްސާފަ އަމިއްލަޔަށް ލާފަހުރި ފޮޓޯތައް. ގުދޯގުދޯ ނުގޮވަބަލަ. ފުރަތަމަ ތިމާގެ އަނބިގޮއްޔެ މައިތިރި ކޮއްފަ އެހެންމީހުންނާ ދިމާލަށް އިނގިލި ދިއްކުރާނީ. މިހުންނަނީ ހުތުރު ކަންކަން.\nކީއްކުރަން މިގައުމުގަ ޔޯގާ ޖައްސަންވީ...ކަސްރަތު ދުވަހެއް އިންޑިއާއިން ފާހަގަ ނުކުރަނީ... އެކަންކުރަނީ އެމީހުންގެ ދީނިކަމަކައް ވާތީ.... އެވަރުމިބުރާތި މަހުލޫފް އަކައް ނޭގެ.\nއިސްލާމްދީނަށް ހުތުރުއަރުވާ ބައިގަނޑު.\nދޫކޮށްލަން ޖެހޭނީ. ދީނައް ފުރައްސާރަކުރި މީހުން ދޫވެފަ ދީނީ އިލްމު ވެރިން ހައްޔަރުކޮށްފައި. މިއީ އެއްވެސް އިންސާފުވެރި ގޮތެއް ނޫން\nދީނުގަ މަނާކޮށްފަ އޮންނަ ކަންކަން މިސާލަކަށް، (ހަމަނުޖެހުމަކަށް) ކުރުމަށް މީހުނަށް އެންގުމަކީވެސް ދީނަށް ފުރައްސާރަކުރުން.\nފަތިސް ނަމާދު ކުރަނީ ތިމާގެ އިންސާނީ އަހްލާގު ތަރައްގީ ކުރުމަށް. ސައިހޮޓަލަށް ވަދެ ހޫނު ހެދިކާ ނެތިގެން މީރު ނުވެގެން އުޅުމަކީ ހަޑި ކަމަކަށް ނުވާނަމަ ދެން ކީއްތަ ކުރަންވީ.\nއެމީހުން އެތަނަށްވަދެ އެމީހުން ގެންގުޅުނު ކާއެތިކޮޅުވެސް އުކާލީ. އެވެސް ހަރާމް އެއްޗިހިތަ؟!\nހީވަނީ ޝޭހުންނޭ ކިޔައިގެން މިއުޅޭމީހުންނަކީ މަތިންފައިބާތޮބިބައެއްހެން !!، އެމީހުން ނުކުރާނެދޯ ކުށެއް؟! ކުށެއްކުރިޔަސް ހީވަނީ އެމީހުން ކޮށްފިއްޔާ އެއީ ރަގަޅުކަމެކޭ؟؟!!!\nޑޮކްޓަރ ޒާކިރު ނައިކް އެއީ ޕީޕީއެމް ޝޭޙެއްތަ؟ ޒާކިރު ނައިކް ބުނީ އެއީ ޝިރުކުގެ އަމަލެކެވެ.\nޝެއިޚުގެ ލަޤަބު މީ ކިހިނެއްލިބޭއެއްޗެއް މިހެން މިބުނީ ޝެއިހެކޭ ކިޔައިގެން ތިހައްޔަރުކުރީ ޅަސޮރަކަށްވާތީ. އަރަބި ބަހުގަ ޝެއިޚުގެ ލޮޢަވީ މާނައަކީ "މުސްކުޅި މީހާ"\nޅަ ސޮރުންގެ ނުރައްކާ މާ ބޮޑުވާނެ.


Rahvehi fathihuge Colombo campaign ninmaalanee - Hali News\nރަށްވެހި ފަތިހުގެ ކޮލަމްބޯ ކެމްޕޭން ނިންމާލުން މާދަމާރޭ\nއަންނަ ހޮނިހިރު ދުވަހު ބާއްވާ ލޯކަލް ކައުންސިލް އިންތިޚާބަށް އަވައްޓެރި ސްރީލަންކާގައި ކުރިޔަށްދާ އެމްޑީޕީގެ "ރަށްވެހި ފަތިސް" ކެމްޕޭން ނިންމާލުމުގެ ރަސްމިއްޔާތު މާދަމާ ރޭ ބާއްވަން ނިންމައިފިއެވެ.\nކޮޅުނބުގައި ހުންނަ އެމްޑީޕީގެ "ރަށްވެހި ފަތިސް" ޖަގަހައިގެ އިސް އޮފިޝަލަކު މައުލޫމާތު ދިންގޮތުގައި މާދަމާ ރޭ ކެމްޕޭން ނިންމާލުމުގެ ގޮތުން ބާއްވާ ރަސްމިއްޔާތު ވީހާވެސް ކުލަގަދަކޮށް، އަދި ފޯރިގަދަކޮށް ގެންދިޔުމަށް ދަނީ ރާވަމުންނެވެ.\n"މާދަންރޭ 7:45 ގައި އޮންނަ މި ރަސްމިއްޔާތަށް ލަންކާގައި އުޅޭ ވީހާވެސްގިނަ ދިވެހިން އައުމަކީ އަޅުގަނޑުމެންގެ ވަރަށް ބޮޑު އެދުމެއް. ނިންމާލުމުގެ ރަސްމިއްޔާތު ވަރަށް މުހިންމު. ފަހަރެއްގައި ހީނުކުރާ ކަހަލަ ބޭފުޅުންކޮޅެއް ވެސް މާދަމާރޭ އޮންނަ ކޮޅުނބުގެ ރަސްމިއްޔާތުން ފެނިދާނެ." އޮފިޝަލް ވިދާޅުވިއެވެ.\nޚާއްސަ ބޮނޑިބަތާއެކު އިތުރު ކަންތައްތަކެއް ވެސް ހިމަނައިގެން މާދަމާރޭ ބާއްވާ ކެމްޕޭން ނިންމުމުގެ ރަސްމިއްޔާތަށް ކޮޅުނބުން ތައްޔާރު ވަމުން އަންނައިރު އެ ޖަގަހައިން ދަނީ ވަރަށް ފޯރީގައި ކެމްޕޭންގެ ޙަރަކާތްތައް ބާއްވަމުންނެވެ.\n"މިހާތަނަށް ކޮޅުނބުން ރަށްވެހި ފަތިހަށް ތަރުޙީބު ރަނގަޅު. އަޅުގަނޑުމެންގެ އެދުމަކީ ހޮނިހިރު ދުވަހު ވީހާވެސް ހެނދުނާ ގޮސް އަވަހަށް ވޯޓު އެޅުން. ތިލަފަތަށް ވޯޓު އެޅުން. ރަށްވެހި ފަތިހަށް ވޯޓު އެޅުން. އެމްޑީޕީގެ ކެންޑިޑޭޓުންނަށް ފާހަގަ ޖެހުން" އޮފިޝަލް ވިދާޅުވިއެވެ.\nލޯކަލް ކައުންސިލް އިންތިޚާބަށް އެންމެ ފޯރީގައި ހަރަކާތްތައް ބާއްވަމުން އަންނަ ބޭރު ގައުމަކީވެސް ސްރީލަންކާކަން ފާހަގަ ކޮށްލެވެއެވެ. ލަންކާއަކީ ގިނަ އަދަދެއްގެ ދިވެހިން އުޅޭ ގައުމެކެވެ.\nލަންކާގައި ބަހައްޓާ4ވޯޓު ފޮށްޓަށް ވޯޓު ލުމަށް 2055 މީހުން ވަނީ ރަޖިސްޓްރީ ކޮށްފައި ވެއެވެ.\nހޮނިހިރު ދުވަހު އޮންނަ އިންތިޚާބަށް މާލެ އާއި ރާއްޖޭގެ ހުރިހާ ރަށެއްގައިވެސް ދަނީ ފޯރިއާއެކު ހުރިހާ ޕާޓީ ތަކުންވެސް ކެމްޕޭން ކުރަމުންނެވެ.\nއިތުރު ލިޔުންތައް އެމްޑީޕީ ލޯކަލް ކައުންސިލް އިންތިޚާބު ސްރީލަންކާ\nއެންމެ ފަހުން ބޭއްވި ޖަލްސާގައި ވެސް މީހުންގިނަ ކަމުން އަވަށްޓެރިން މައްސަލަ ޖެއްސި އެހާހިނަ މީހުން ބައިވެރިވި، ބޯހަލާކު.\nމިފަހަރު އޮތީ އަތްލާ ކުޅުން ޖަގަހާގަ، އެކަކު އަނެކަކާ


ދިވެހި ސިފައިންނަކީ އަބަދުވެސް ތައްޔާރީ ޙާލަތުގައި ތިބެންޖެހޭނެ ބައެއް: ރައީސް ޞާލިޙު - Sandhaanu\nދިވެހި ސިފައިންނަކީ އަބަދުވެސް ތައްޔާރީ ޙާލަތުގައި ތިބެންޖެހޭނެ ބައެއް: ރައީސް ޞާލިޙު\nދިވެހި ސިފައިންނަކީ އެއިރެއްގައި ކުރިމަތިވާ އެންމެ ބޮޑެތި ނުރައްކާތަކާ އެކަށޭނަ މިންވަރަށް، އަބަދުވެސް ތައްޔާރީ ޙާލަތުގައި ތިބެންޖެހޭނެ ބައެއްކަމުގައި ރައީސް އިބްރާހީމް މުޙައްމަދު ޞާލިޙު ވިދާޅުވެއްޖެއެވެ.\n“އެއީ ޢަސްކަރީ ނުރައްކަލެއް ކަމަށްވިޔަސް، ނުވަތަ މަދަނީ ނުރައްކަލެއް ކަމަށްވިޔަސް، ނުވަތަ ޓެރަރިޒަމްގެ ނުރައްކަލެއް ކަމަށްވިޔަސް، ދިވެހި ސިފައިން ތިބެން ޖެހޭނީ، އެކަންކަމަށް ފުރިހަމައަށް ތައްޔާރުވެގެން.” ސިފައިންގެ އޮފިސަރުންނަށް މަޤާމުގެ ކުރިއެރުން ދިނުމަށް ހޯމަދުވަހު މެންދުރުކުރީގައި މޯލްޑިވްސް ނެޝަނަލް ޑިފެންސް ފޯސް (އެމް.އެން.ޑީ.އެފް) ގެ މައި މަރުކަޒުގައި ބޭއްވި ޚާއްޞަ ރަސްމިއްޔާތުގައި ވާހަކަފުޅު ދައްކަވަމުން ރައީސް ވިދާޅުވިއެވެ.\n“ދިވެހި ސިފައިންނަކީ ޤާބިލު އަދި ހުނަރުވެރި ބަޔަކަށް ހެދުމަށް، ސަރުކާރުން ވަރަށް ބޮޑެތި މަސައްކަތްތަކެއް އެބަ ކުރަން. ސިފައިންނަށް ބޭނުންވާ އުޅަނދުފަހަރާއި ޢަސްކަރީ އާލާތްތައް ހޯދައި، ޒަމާނީ ވަސީލަތްތައްވެސް މި އަންނަނީ ޤާއިމުކުރަމުން.” ރައީސް ވިދާޅުވިއެވެ. “ރާއްޖެއާއި ރާއްޖެއިން ބޭރުގައި ދިވެހި ސިފައިން ތަމްރީނުކުރުމުގެ މަސައްކަތް، ކުރިއަށްވުރެ މިހާރުވަނީ އިތުރުވެފައި.”\nރައީސްގެ ވާހަކަފުޅު ކުރިއަށް ގެންދަވަމުން ވިދާޅުވީ، ސިފައިންނަށް މަޤާމުގެ ކުރިއެރުން ދިނުމުގައިވެސް، ޒަމާނީ ޢަސްކަރިއްޔާތަކުގައި އެކަން ކުރަމުން އަންނަ ގޮތް ބަލައި، އެ ނިޒާމު ހަރުދަނާ ކުރުމަށް މަސައްކަތް ކުރަމުން އަންނަކަމަށެވެ. އަދި މަޤާމުގެ ކުރިއެރުން ދިނުމުގެ ނިޒާމު ހަރުދަނާވެގެން އަންނައިރު، ސިފައިންގެ ތަޢުލީމީ ފެންވަރަށާއި، އެމީހެއްގެ ސިފަވަންތަ އަޚްލާޤަށާއި، ނަތީޖާ ނެރެދޭ މިންވަރަށާއި، ހުނަރުވެރިކަމަށް އިސްކަންދިނުމަކީ ވަރަށް މުހިންމު ކަމެއްކަން ފާހަގަ ކުރެއްވިއެވެ.\nރައީސް ވިދާޅުވިގޮތުގައި މިހާރު ދިވެހި ޢަސްކަރިއްޔާއަކީ، ކުރިއަށްވުރެވެސް ބޮޑަށް ޢަސްކަރީ ހިންގުންތެރިކަން އިންތިޒާމުވެގެން، ވަރަށް ޕްރޮފެޝަނަލް ގޮތެއްގައި ރައްޔިތުންނަށް ޚިދުމަތް ދެމުން އަންނަ މުއައްސަސާއެއްކަމަށެވެ. އެގޮތުން މިދިޔަ ދެ އަހަރުގެ ތެރޭގައި އެކަނިވެސް، ކަނޑުމަތީގެ 667 ހާދިސާއެއްގައި، 1880 މީހަކަށް ސިފައިން ވަނީ އެހީތެރިކަން ފޯރުކޮށްދީފައިކަމަށް ވިދާޅުވިއެވެ. އަދި ޙާލު ބޮޑުވި ބަލިމީހުންގެ ތެރެއިން 4886 މީހަކު، ސީ-އެމްބިއުލާންސްގަޔާއި ހެލިކޮޕްޓަރުގައި އެއްތަނުން އަނެއްތަނަށް ގެންގޮސްދީފައިވާކަމަށް ވެސް ވިދާޅުވިއެވެ.\nރައީސް ޞާލިޙުގެ ވާހަކަފުޅުގައި ރާއްޖޭގެ ޢަސްކަރިއްޔާގެ ތަރައްޤީއަށް، ވަރަށް ގިނަ ޤައުމުތަކެއްގެ އެހީތެރިކަން، މިދިޔަ ދެ އަހަރުގެ ތެރޭގައި ލިބިފައިވާކަމަށާއި މިފަދަ އެހީތައް ރާއްޖެއަށް ލިބެނީ، ބައިނަލްއަޤްވާމީ މުޖުތަމަޢާއެކު، ހަރުދަނާ ގުޅުންތަކެއް ޤާއިމުކުރެވި، ސަރަޙައްދީ އަދި ބައިނަލްއަޤްވާމީ ޞުލްޙައަށް ރާއްޖެއިން ދޭ ސަމާލުކަމާއި އެކަމަށްޓަކައި ކުރާ މަސައްކަތް، ބޭރު ދުނިޔެއިން ބަލައިގަންނާތީ ކަމަށް ވިދާޅުވިއެވެ.\nޑިފެންސް މިނިސްޓްރީގެ އައު ޢިމާރާތް އެޅުމަށް، އިންޑިއާ ސަރުކާރުން ވަނީ، 5.08 މިލިއަން ޑޮލަރުގެ ހިލޭ އެހީ ދީފައެވެ. އަދި ޖަޕާން ސަރުކާރުގެ އެހީގައި، ކޯސްޓްގާޑުގެ މެރިޓައިމް ރެސްކިއު ކޯރޑިނޭޝަން ސެންޓަރުގެ އައު ޢިމާރާތް އެޅުމުގެ އެއްބަސްވުމުގައި މިހާރު ވަނީ ސޮއިކޮށްފައެވެ.\nސިފައިންގެ އޮފިސަރުންނަށް މަޤާމުގެ ކުރިއެރުން ދިނުމަށް މިއަދު ބޭއްވި ރަސްމިއްޔާތުގައި ވާހަކަފުޅުދައްކަވަމުން މިނިސްޓަރ މާރިޔާ ވިދާޅުވީ، ދިފާޢީ މުއައްސަސާގެ ކޮންމެ ޕްރޮމޯޝަނެއް، ކޮންމެ މެޑައްޔެއް، ކޮންމެ ކުލައެއް އަދި ކޮންމެ ޝަރަފަކީ، އެކަމަށް އޮންނަ އުޞޫލުގެ ތެރެއިން ސިފައިން ހާސިލު ކުރާ އެއްޗެއް ކަމަށެވެ. އަދި އެއީ އެއްގޮތަކަށްވެސް މިނިސްޓަރުގެ ހެޔޮފުޅުކަމުން، ނުވަތަ ވަކި އަތޮޅަކަށް، ރަށަކަށް، ފިކުރަކަށް ނުވަތަ އާއިލާއަކަށް ނިސްބަތްވާތީ، ދޭ ހަދިޔާއެއް އަދި އިނާމެއް ނޫން ކަމަށް ވެސް މިނިސްޓަރ މާރިޔާ ވިދާޅުވި އެވެ.


Komme fadha gotheh medhuveri viyas raees isthiufaa nudhevvaane: Sri Lanka sarukaaru - vNews.mv\nސަރުކާރުގެ ޗީފް ވިޕް ޖޯންސްޓަން ފަރނާންޑޯ މިއަދުގެ ޖަލްސާގައި ވާހަކަ ދައްކަވަނީ:\nކޮންމެފަދަ ހާލަތެއް މެދުވެރިވިޔަސް ރައީސް އިސްތިއުފާ ނުދެއްވާނެ: ސްރީލަންކާ ސަރުކާރު\nސައިފް އަޒްހަރު 06 April 2022, 14:11\nކޮންމެފަދަ ހާލަތެއް މެދުވެރިވިޔަސް ސްރީލަންކާގެ ރައީސް ގޮޓަބާޔަ ރާޖަޕަކްސް އިސްތިއުފާ ނުދެއްވާނެކަމަށް ސަރުކާރުން ޕާލަމެންޓަށް އަންގައިފިއެވެ.\nރައީސްގެ ފަރާތްޕުޅުން މިކަން ޕާލަމެންޓަށް އެންގެވީ، ސަރުކާރުގެ ޗީފް ވިޕް ޖޯންސްޓަން ފަރނާންޑޯއެވެ.\nމިއަދު ބޭއްވި ޕާލަމެންޓް ސެޝަންގެ ފުރަތަމަ ދަންފަޅީގައި ވާހަކަ ދައްކަވަމުން ޗީފް ވިޕް އަދި ކުރީގެ މިނިސްޓަރ ޖޯންސްޓަން ފަރނާންޑޯ ވަނީ، ސްރީލަންކާގެ ރައީސްކަމަށް ގޮޓަބާޔަ ރާޖަޕަކްސަ ވަޑައިގެންނެވީ 6.9 މިލިއަން ރައްޔިތުންގެ ވޯޓުންކަން ފާހަގަ ކުރައްވާފައެވެ.\nސްރީލަންކާގެ އާބާދީއަކީ 22 މިލިއަނެވެ.\nކޮންމެފަދަ ހާލަތެއް މެދުވެރިވިޔަސް، ޒިންމާދާރު ސަރުކާރެއްގެ ހައިސިއްޔަތުން، ރައީސް ގޮޓަބާޔަ ރާޖަޕަކްސަ މަގާމުން އިސްތިއުފާ ނުދެއްވާނެކަމަށް ފަރނާންޑޯ ވިދާޅުވިއެވެ.\nގައުމަށް ދިމާވެފައިވާ ހާލަތާ ސަރުކާރުން ކުރިމަތިލާނޭ ކަމަށްވެސް ވިދާޅުވިއެވެ.\nސަރުކާރުގެ ޗީފް ވިޕް ޖަލްސާގައި މިމޭރުމުން ވާހަކަ ދެއްކެވިއިރު، މިއަދުގެ ޖަލްސާގައި އިދިކޮޅު ޕާޓީއެއް ކަމަށްވާ އެސްޖޭބީގެ މެމްބަރުންވަނީ ބޯޑުތައް ހިފައިގެން މުޒާހަރާކޮށް އަޑުގަދަކޮށް ރައީސްގެ އިސްތިއުފާއަށް ގޮވާފައެވެ.\nޕާލަމެންޓް ޖަލްސާގައި އެސްޖޭބީގެ މެމްބަރުން ރައީސްގެ އިސްތިއުފާއަށް ގޮވައި އަޑުގަދަ ކުރަން ފެށުމުން، އެ މެމްބަރުންނާއި، ސަރުކާރުގެ ވިޕް ފަރނާންޑޯއާ ދެމެދު ޒުވާބު ހޫނުވެ ޖަލްސާ 10 މިނެޓަށް މެދުކަނޑާލަން ޖެހުނެވެ.\nސްރީލަންކާގެ ރައީސް ގޮޓަބާޔަ ރާޖަޕަކްސަ ރޭގައިވަނީ، 1 އޭޕްރީލްއިން ފެށިގެން އެގައުމުގައި ހިންގަވާފައިވާ ކުއްލި ނުރައްކަލުގެ ހާލަތު އުވާލައްވާފައެވެ.\nއެކަމަކު، މިއަދުގެ ޖަލްސާގައި އިދިކޮޅު ލީޑަރު ސާޖިތު ޕްރެމަދާސާވަނީ، ގައުމީ ސަލާމަތަށް އެއްވެސް ނުރައްކަލެއް ނެތް ވަގުތެއްގައި، ކުއްލި ނުރައްކަލުގެ ހާލަތު ހިންގައި، ކާފިއު ހިންގައި އަދި ސޯޝަލް މީޑިއާ ބްލޮކުރަން ސަރުކާރަށް ޖެހުނު ސަބަބާމެދު ސުވާލު ކުރައްވާފައެވެ.\nމިސުވާލުތަކަށް ސަރުކާރުން ފުރިހަމައަށް ޖަވާބުދާރީ ވުމަށްވެސް ޕްރެމަދާސާވަނި ސަރުކާރަށް ގޮވާލައްވާފައެވެ.


Hedhunthakugai Covid Virus3Dhuvahuge Muhdhathah Marunuve Hurey! - Vaguthu\nކޮވިޑް-19 ވައިރަހުން ސަލާމަތް ވުމަށް ދުނިޔޭގެ ހުރިހާ ކަންކޮޅުތަކެއްގައިވެސް އަންނަނީ ގިނަ ފިޔަވަޅުތަކެއް އަޅަމުންނެވެ. މި ވައިރަހަކީ ގައިން ގަޔަށް ފަސޭހައިން އަރާ ވައިރަހަކަށް ވާއިރު، އެ ބަލިން ސަލާމަތް ވުމަށް، އަތް ދޮވުމާއި، މާސްކު އެޅުން އަދި އިޖްތިމާއީ ގައިދުރުކަން ނުވަތަ އެކަކު އަނެެކަކާ ދެެމެދު މަދުވެގެން (ތިން ފޫޓުގެ) ދުރުމިން ބެހެއްޓުމަށް ދަނީ އިރުޝާދު ދެމުންނެވެ.\nމި ވައިރަހަކީީ ފަސޭހައިން ގައިން ގަޔަށް އަރާ ވައިރަހަކަށް ވާއިރު، ސައިންސްވެރިން އަންނަނީީ އެންމެ ފަސޭހައިން މިި ބަލި ފެތުރޭ ގޮތްތައް އަބަދުވެސް ދިރާސާކޮށް، އެެކަންކަމުގެ އިންޒާރު އާންމުންނަށް ދެމުންނެވެ. ކަން މިހެން އޮތް އިރު އަނެއްކާވެސް މިވަނީ ކޮވިޑް ފަސޭހައިން ފެތުރޭ އާ ގޮތެއް ސައިިންސްވެރިންނަށް ހޯދިިފައެވެ.\n"ޑެެއިލީ މެއިލް" ނޫހުން ރިޕޯޓުކޮށްފައިވާ ގޮތުގައި، ޑީ މެންޓްފޯޓް ޔުނިވާސިޓީ (ޑީއެެމްޔޫ)ގެ ފަހުގެ ހޯދުންތަކުން ދައްކާ ގޮތުން ކޮވިޑް-19 ފަތުރާ ވައިރަސް އަހަރުމެން އަޅާ ހެދުމުގައި ހަރުލައިފި ނަމަ ތިން ދުވަހަށް މަރުނުވެ ހުރެއެެވެ. އެހެންކަމުން ހެދުން ނުދޮވެ މި ވައިރަސް ހެދުމުން ފިލުވަން ދަތިވާނެ އެވެ.\nއަދި އުއި ފޮތިި ފަދަ ފޭރާންތަކުގައި މި ވައިރަސް ހަރުުލާފައި ހުންނަ އިރު، ވައިރަސް ފޮހެވެން ނުވަތަ މަރުވާން ގިނައިރުވާނެ ކަމަށް ޑީއެމްޔޫއިން ވަނީ ރިިޕޯޓުކޮށްފައެެވެ.\nމި ވައިރަހުން ރައްކާތެރިވުމަށް އޮތް ހަމައެކަނި ހަރުދަނާ ފިޔަވަޅަކީ މަޖުބޫރު ހާލަތްތަކުގައި ފިޔަވާ ހުރިހާ ވަގުުތުތަކެއްގައި ގޭތެރޭގައި މަޑުކުރުުންކަން މިކަމުންވެެސް ސާބިތުކޮށްދެ އެވެެ.\nފެބުރުއަރީ 24, 2021 23:01\nޢާއްމު ޚިދުމަތްދޭ ތަންތަނުގައި މެދުގައި ހުންނަ ގޮޑީގައި ނީދެވޭ ދެން ހުރި ގޮޑިތަކުގައި ތަފާތު މީހުން އުށީދެފަ ދާނީ\nސްޓެލްއަކީ ކަސްޓަމަރުން އެތެތެއަށް ވައްދާ ތަނެއް ކިތައް ކަސްޓަމަރުން އެއްހިޑީގައި އިށދެވޭނެ. އަޅުގަނޑު ސީދާ އެތަނުގައި އެވާހަކަ ބުނިން ވަރަށް ފަކުރު


Verikan Vahtaalan Ulhey Meehunnah Noosverikamuge Minivankan Hajameh Nuvi - Vaguthu\nވެރިކަން ވައްޓާލަން އުޅޭ މީހުންނަށް ނޫސްވެރިކަމުގެ މިނިވަންކަން ހަޖަމެއް ނުވި!\nވެރިކަން ވައްޓާލަން މުޒާހަރާ ކުރާ މީހުން ނޫސްވެރިކަމުގެ މިނިވަންކަމަށް ކިތަންމެ ވަރަކަށް ގޮވާލަމުން ދިޔަ ނަމަވެސް ވެރިކަން ވައްޓާލަން އުޅޭ އިދިކޮޅު ފަރާތްތަކަށް ނޫސްވެރިކަމުގެ މިނިވަންކަން ހަޖަމު ނުކުރެވޭ ކަން މިއަދު އަމަލާއި ބަހުން ދައްކުވައިދީފިއެވެ.\nމިއަދު ހަވީރު އިދިކޮޅު ފަރާތްތަކުން ކުރަމުން ދިޔަ މުޒާހަރާ ކަވަރު ކުރަމުން ދިޔަ "ޗެނަލް-13" ގެ ނޫސްވެރިޔަކަށް ވެރިކަން ވައްޓާލަން އުޅޭ އިދިކޮޅު ސަޕޯޓަރުން ހުރަސް އަޅައިފިއެވެ.\nމިއަދު ހަވީރު ކުރިއަށް ދިޔަ މުޒާހަރާގެ ކަވަރޭޖް "ޗެނަލް-13" އިން ގެނެސްދެމުން ދަނިކޮށް އިދިކޮޅު ސަޕޯޓަރުން ވަނީ ނޫސްވެރިޔާ އަށް ހުރަސް އަޅާ ނޫސްވެރިޔާ ވާހަކަދެއްކިޔަ ނުދީ ހުއްޓުވަން މަސައްކަތް ކޮށްފައެވެ. އެމަންޒަރު ފެންނަ ވީޑިއޯ މީސް މީޑިއާ ގައި ދަނީ ދައުރުވަމުންނެވެ.\n@Ch13official ge Noosverinnah Idhikolhu Muzaahiraage baiverin huras alhaifi. Press freedom ah govalaa meehunge Haalu dhekibala @PoliceMv @MNDF_Official @em_saeed @VaguthuOnline @avasmv @Mihaarunews @sunbrk @mshainee @ImjadJ pic.twitter.com/GuJ3PHi3Lx\n— Media Service (@mediaservicemv) March 2, 2018\nއިދިކޮޅު ފަރާތްތަކުން ވަނީ މީގެ ކުރިން ވެސް "ޕީއެސްއެމް" ގެ ނޫސްވެރިއެއްގެ ކެމެރާ އިން ވީޑިއޯ ޑިލިޓް ކޮށްލި މައްސަލައަކާއި "ވަގުތު" ނޫސްވެރިޔެއްގެ ފޯނުގެ ރެކޯޑިން ޑިލިޓް ކުރަން އުޅުނު މައްސަލައެއް ވަނީ ފެންމަތިވެފައެވެ.\nމާޗް 2, 2018 20:33\nތިޔަ މީހުންނަކީ ޑިމޮކްރަސީ ކައިގެން މުޒާހަރާ ކުރާ ބައެއް.\nމާޗް 2, 2018 20:41\nނާތަހުޒީބު އަމަލުން މި ގައުމު ހަލާކު ކުރަނީ އިދިކޮޅު މީހުން. އިރާގު ލީިބިޔާ މެދުއިރުމައްޗަށް ވެފައި އޮތް ގޮތަށް މިތަން ހަދަން މި މީހިން މިއުޅެނީ. އޭރުން ހުންނާނެ ރާކަނިމަސް ކެވިފައި.\nމާޗް 2, 2018 20:46\nކަލޭމެން އިދިކޮޅުމީހުން ނޮގޮވާތި މިނިވަން ނޫސްވެރިކަމެ އަނެކެއްޗެކެ ދެން ދެރަކަމެއްނު. ކަލޭމެނައްވެސް ކަންކަމުގަ ހުރަސް އެޅީމަ ސަންދޯކޭ ނުކިޔައްޗޭ\nމާޗް 2, 2018 20:47\nމާޗް 2, 2018 20:54\nޥަކިބަޔަކު ކަެ ކުރާނަމަ އެއީ ހުރަސް އެލުން އެހެން ނޫސް ވެރިންނަކީ ގައުމު ހަލަބޮލިކުރާބައެ\nމާޗް 2, 2018 21:00\nމާމާ، މާމާ ތިހިރީ ނުބައި ކުލައެއްގެ ބުރުގާއެއް އެޅިފަ. ރަތް ބުރުގާ ގަންނަން އަބްދުﷲ ރިޔާޒު ލާރިއެއްނުދޭތަ؟ ގާސިމުއަށް ޅިޔަނުވެސް ލަނޑުދިނީ\nމާޗް 2, 2018 21:16\nނޫސްވެރިކަމުގެ މިނިވަންކަން އެއްކިބައިގަ ބާއްވާ، އަނާރާ، ޝޭހް އިޔާޒު އަދި އަދާލަތު ޕާޓީގެ ޝޭހުން މިއަދު އިސްލާމް ދީނުގެ ހިމާޔަތުގަ އިސްލާމް ދީން ކުރައރުވަން އޮތް ޕާޓީއެކޭ ބުނަން ލަދު ގަންނަން ޖެހޭނެ. ހުކުރު ދުވަހު ހަވީރު ދުވަސްވީ މީހުން މަގުމައްޗަށް ނެރި މިގޮތަށް އުޅެންތަ އިސްލާމް ދީން ގޮވާލަނީ. އުސް އިމާރާތްތަކުން ފައިބާ މަގުމައްޗަށް ނުކުންނަން ގޮވުންތޯ ރަގަޅީ ނުވަތަ އަޞުރު ނަމާދާ މަޣްރިބު ނަމާދާ ދޭތެރޭ ދުއާ އިޖާބަ ކުރައްވާ ވަގުތެއް ﷲގެ ރަހުމަތުން ވާކަމަށާއި، އޭގެ ފައިދާ ނަގާ ތިމާގެ ފާފަތައް ފުއްސަވާ ސުވަރުގެ ލިބޭތޯ ދުއާކުރުމަށް ނަސޭހަތްތެރިވުންތޯ.\nމާޗް 2, 2018 21:18\nމާޗް 2, 2018 21:22\nތިވާހަކަ ދައްކަން އެންމެރީތީ ވަގުތުނޫސް.ރާއްޖެ ޓީވީޔައް ސަރުކާރުން ކުރާ އުނދަގޫ ވާހަކަޔޯ.\nމާޗް 2, 2018 21:56\nގާސިމޫ ކަލޭގެ ރިސޯޓުތަކަށް އަންނަ ޓުވަރިސްޓުންނަށް ކަލޭތީ ޓެކްސް ނުދައްކާ ކުލިނުދައްކާ އުޅޭ ބޮޑު ކުއްވެރިޔެއްކަން ކިޔާދޭން ފަށަންވީތަ؟ ކަލޭ ތީ ރިޝްވަތު ދީގެން ބަގާވާތް ކުރަން އުޅުނު ބޮޑު ބާގީއެއްކަން ކިޔާދޭންވީތަ؟ މިކަމަކަށް ކަލޭގެ ވީޓީވީ ނުވަތަ ރާ ޓީވީ އެއްބޭނުމެއްނުވާނެ.\nމާޗް 2, 2018 22:34\nއިހަށް ތިމުޒަާހިރާކަވަރު ކުރަން ފޮނުވާފަ ހުރި ފިރިހެން ކުޖާ އަށް ދުވަސް ވެފަ ތިބިމީހުން ނަށް އަދި އަންހެނުންނަށް އިޙުތިރާމް ކުރަން ދަސްކޮއްދީބަލަ ތި އަގަނުތަޅުވާ ތި ހަމައެކަނި ގުންޑާ ސަރުކާރުގެ ބަ އެއްނު އެއްވެސް މީހަކުހުރަސް އަޅާތަނެއް ނުފެނޭ 13 ގެސޮރު މުޒާހިރާގަ ހުރި އަންހެެނެއްގެ މޫނުމަތީގަ އޭނަގެ ފޯނުކޭތިތަން ފެނުނީ ލައިވް ދޮގުހެދުމުގެ ހައްދުން ނެއްޓިފަ\nމާޗް 2, 2018 22:42\nބަދޫރާ އަށް ބުނެލަން އޮތީ ރަގަޅަށް ހަގީގަތް ބަލާފަ އަގަފުޅާކުރޭ ޤާސިމް ދައްކަން ޖެހޭ ޓެކްސް އެއް ނުއޮންނާނެ ދައްކާފަ ހުރި ނުޖެހޭނެ ގުންޑާ ތައް ބުނާ ހާފަހަރަކު ފައިސާ ދޭކަށެއް، ދެން ކަލޭ ކޯޗެއް ކިޔާކަށް މަދަންނަމޭ ތީ ކާކުކަން\nމާޗް 3, 2018 00:31\nއެމީހުންއެއުޅެނީ ހަމައެކަނި ވެރިކަންވައްޓާލެވޭތޯ އިންތިޚާބަކުން ބަލިނުކުރެވޭނެކަން އެނގޭތީ އިތުރުގޮތެއްނެތި ހަދާނެގޮތްހުސްވެގެން ތެޅިމަރުވަނީ\nމާޗް 3, 2018 00:55\nއޭނަ ގޭގަ އޮއްވަތަ އެހެންވީ\nމާޗް 3, 2018 00:57\nޖަހާ މަރާލަންވީ ކޮން ޗެނަލް ތޭރައެއްތަ ރުޑިކާޅުން ބަލާ ޗެނަލް އެއީ ވަގުޔާމިނުގެ ރަންޑިން އުޅޭ ޗެނަލް\nމާޗް 3, 2018 14:19\nތިކަހަލަ ނޫސް ވެރިކަމެއްދުވަހަކުވެސް ބޭނުމެއްނޫން!


Karantge agu maaleaa atholhutheregai ehvareh nukurey, eee bodu olhuvaalumeh: alee\nކަރަންޓްގެ އަގު މާލެއާ އަތޮޅުތެރެގައި އެއްވަރެއް ނުކުރޭ، އެއީ ބޮޑު އޮޅުވާލުމެއް: އަލީ\nކަރަންޓްގެ އަގު މާލޭއާ އަތޮޅުތެރޭގައި ދޭ އަގު އެއްވަރުކޮށް ހަމަހަމަ އަގެއްގައި ކަރަންޓްގެ އަގު މުޅި ރާއްޖޭގައި ދެމުންދާކަމަށް ސަރުކާރުން ބުނެފައިވީނަމަވެސް އެއީ ބޮޑު އޮޅުވާލުމެއްކަމަށް ކުޅުދުއްފުށީ ކައުންސިލްގެ ކުރީގެ ރައީސް އަލީ މުހައްމަދު ވިދާޅުވެއްޖެ އެވެ.\nގުޅިފައިވާ ޕާޓީތަކުން ކުޅުދުއްފުށީގައި ބޭއްވި ކަންމަތީ ބައްދަލުވުމުގައި ވާހަކަދައްކަވަމުން އަލީ ވިދާޅުވީ ކަރަންޓްގެ އަގު މުޅި ރާއްޖޭގައި ދެމުން އަންނަނީ އެއް އަގެއްގައި ހަމަހަމަ ގޮތެއްގައި ނޫންކަމަށެވެ. އެކަން ކުޅުދުއްފުށީގެ ގޭބިސީތަކުން ފެންނަމުންދާ ކަމަށާއި ކަރަންޓްގެ އަގު ކުޅުދުއްފުށީގައި ހެޔޮވެފައިނުވާކަމަށެވެ. އަދި ރައްޔިތުންނަށް ނުވެސް އެނގޭ ފޯމިއުލާއެއް ކަރަންޓް ބިލުގައި ބޭނުންކޮށް ރައްޔިތުންގެ އަތުން ނުއަގުގައި ފޭރެމުންދާކަމަށް އޭނާ ވިދާޅުވި އެވެ.\nކަރަންޓް އަގު ހަމަހަމަ ކުރިކަމަށް ބުނެ ސަރުކާރުން ދައްކަނީ ބޮޑު އޮޅުވާލުމެއްކަމަށް އޭނާ ވިދާޅުވި އެވެ. ނަޝީދުގެ ވެރިކަމުގައި އަޕަރ ނޯތް ޔޫޓިލިޓީޒްގެ ބޯޑު މެމްބަރުންކަންވެސް ކުރެއްވި އަލީ ވިދާޅުވީ މިކަންކަމަށް އާބަސް ބުނެގެން ނުތިބޭނެކަމަށާއި ކަރަންޓްގެ އަގު ހަމައަކަށް އަޅުވައި ހަމައާ އިންސާފުން ކަރަންޓްގެ އަގު ކުރުމަށް ރައްޔިތުން ނިކުމެ މިވެރިކަން ބަދަލުކުރަން ޖެހޭކަމަށެވެ.\nމާލެ އާއި ކުޅުދުއްފުށީގައި ފެން ވިއްކަނީވެސް ތަފާތު ބޮޑުކޮށްކަމަށާއި އެގޮތުން މާލޭގައި ފެން ޓަނެއް 25 ރުފިޔާއަށް ވިއްކާއިރު ކުޅުދުއްފުށީގައި ފެން ޓަނެއްގެ އަގު އުޅެނީ 60ރ އަށްވުރެ ބޮޑުކޮށްކަމަށް އޭނާ ވިދާޅުވި އެވެ. މިއީ އިންސާފު ތޯ ސުވާލުކުރައްވަމުން އަލީ ވިދާޅުވީ މިއީ ހަޖަމް ކުރެވޭކަންކަމެއް ނޫން ކަމަށާއި އިންސާފުގެ މަގަށް ގެންގައުމަށް ހުރިހާ ރައްޔިތުން މަސައްކަތް ކުރަން ޖެހޭ ކަމަށެވެ.\nއެއާޕޯޓްގެ ވައުދަށް ފާޑުވިދާޅުވަމުން އޭނާ ވިދާޅުވީ ދަޅަ ދައްކައިގެން ރައްޔިތުން ހައްލަން މަސައްކަތް ނުކުރުމަށާއި އެއާޕ÷ޯޓްގެ ދަޅައަށް ރައްޔިތުން މިއަދު ނުހެއްލޭނެކަމަށެވެ. އަދި މިހާރު ފުދިއްޖެކަމަށާއި އެއާޕޯޓްގެ ވައުދު ފުއްދިފައިނުވާ ކަމަށެވެ. އޭނާ ވިދާޅުވީ ރައީސް ޔާމީންގެ ވެރިކަމުގައި ކުޅުދުއްފުށީ ރައްޔިތުންނަށް ފުރިހަމަ އެއާޕޯޓެއްގެ ލިބިފައިނުވާކަމަށެވެ.\n” އަޅުގަނޑު ޝައްކެއް ނުކުރަން ކުޅުދުއްފުށީ ރައްޔިތުންނެއް ޓެސްޓް ފުލައިޓަކަށް ވޯޓެއް ނުދެއްވާނެ.” އަލީ ވިދާޅުވި އެވެ.\nއަލީ ވިދާޅުވީ އަބަދުވެސް ވަކާލާތުކުރަމުންގެންދަނީ ހުރިހާ ރައްޔިތުންނަށް ތަފާތުކުރުމެއް ނެތި ހަމަހަމަ ކަމާއެކު އަސާސީ ހިދުމަތްތައް ލިބުމަށް ކަމަށެވެ. ކޯލިޝަންގެ ކެންޑިޑޭޓް އިބުރާހިމް މުހައްމަދު ސޯލިޙް ހުރިހާ ރައްޔިތުން ވޯޓް ދޭން އޭނާ ގޮވާލެއްވި އެވެ. އަދި އެމަނިކުފާނުގެ ވެރިކަމެއްގައި ރައްޔިތުންގެ ދިރިއުޅުން ތަނަވަސްކޮށްދެއްވާނެކަމުގެ ޔަގީންކަން އަލީ ދެއްވި އެވެ.\nއަލީ ވިދާޅުވީ ރައްޔިތުން މިއަދު ދައްކަމުން މިދަނީ އާންމު ރައްޔިތު މީހާގެ ފުއްދުންތެރިކަން ދަށްވީމާ އެވާހަކަ ކަމަށާއި އެކަމުގެ ޝަކުވާ ކުރަން އޮތީ ކޮންތަނެއް ތޯ އެވެ. ވެރިޔަކަށް ހުރި މީހާއަށް މި ޝަކުވާ ފޯރުކޮށްދޭން ކުރާ ކޮންމެ މަސައްކަތަކުން ދާން ޖެހެނީ ހުރަގެ އަށް ކަމަށް އޭނާ ވިދާޅުވި އެވެ. އިދިކޮޅު ލީޑަރުން ޖަލުގައި ތިބެން ޖެހިފައިވަނީ އެކަމުގެ ސަބަބުންކަމަށް އަލީ ވިދާޅުވި އެވެ.


Intelligence report ge beynumakee koba? | Mihaaru\nމާލޭގެ އެޕާޓްމެންޓެއް ފުލުހުން ފާސްކުރާއިރު، އެސްއޯ ދެ ފުލުހަކު އެ އެޕާޓްމެންޓުގެ ބޭރުގައި ފޯރިމަރަނީ.\nފަރުދުންނަށް ލިބިފައިވާ އަސާސީ ހައްގުތަކުގެ ތެރެއިން ބައެއް ހައްގުތައް އިންޓެލިޖެންސް ރިޕޯޓް ބޭނުން ކޮށްގެން ހިފެހެއްޓެމުންދާ ވާހަކަތަކަކީ ރާއްޖޭގެ އިންސާފުގެ ދާއިރާގައި ހަރަކާތްތެރިވާ ފަރާތްތަކަށް އާ އަޑުތަކެއް ނޫނެވެ. ނަމަވެސް، އިންޓެލިޖެންސް ނޫނީ ސިއްރު މަޢުލޫމާތުގެ ބޭނުމަކީ ކޮބާކަމާއި އެފަދަ ލިޔުންތައް ބޭނުން ކުރެވޭނެ ގޮތްތަކާއި ޙާލަތްތައް އެނގޭ މީހުން ވަރަށް މަދެވެ. މިކަން ފާހަގަވެގެން ދިޔައީ އިންޓެލިޖެންސް ރިޕޯޓާ މެދު އަޅުގަނޑު ކުރި ޓްވީޓަކާ ގުޅިގެން އެކި މީސްމީހުން ފާޅުކޮށްފައިވާ ޚިޔާލުތަކުންނެވެ. މިހެންވެ، ކަމުގެ އަސްލު ހިއްސާ ކުރުމުގެ ވިސްނުމުގައި، މި ކަމާ ގުޅޭ ގޮތުން އިލްމީ ލިޔުމެއް ލިޔެލަން ގަސްތުކުރީ އެވެ.\nދިވެހި ފުލުހުން މިއަދު އަމަލުކުރަމުންދާ ފަލްސަފާ އަށް ބަލައިލާއިރު އެ ފަލްސަފާ އަށް ފުރިހަމަ އަށް ޢަމަލުކުރުމަށްޓަކައި މައިގަނޑު ހަތަރު ބާވަތެއްގެ އިންޓެލިޖެންސް ރިޕޯޓު ތައްޔާރު ކުރަން ވާނެ އެވެ.\nއެ ބާވަތްތަކަކީ، ސްޓްރެޓީޖިކް އެސެސްމެންޓްސް (ދުރު މުސްތަޤުބަލުގެ ދިރާސާ ރިޕޯޓް) ޓެކްޓިކަލް އެސެސްމެންޓްސް (ދިމާވެގެން އުޅޭ ކަންކަމަށް ނުވަތަ ކައިރި މުސްތަޤުބަލުގައި ހިނގާނެ ކަމަށް ލަފާކުރެވޭ ކަންކަމަށް އަމާޒުކޮށް ތައްޔާރުކުރާ ރިޕޯޓް) ޓާގެޓް ޕްރޮފައިލްސް (ހައި ރިސްކް މައްސަލަތަކާއި މުއައްސަސާ އިން އިސްކަމެއް ދިނުމަށް ނިންމާފައިވާ ލަނޑުދަނޑިތަކާ ގުޅޭ ކަންކަމާ ބެހޭ ގޮތުން ތައްޔާރުކުރެވޭ ވަކިވަކި މީހުން ނޫނީ ޖަމާއަތްތަކުގެ ރިޕޯޓް) ޕްރޮބްލެމް ޕްރޮފައިލްސް (އިތުރުވަމުން އަންނަ ވަކި ކުށެއް ނޫނީ ވަކި ހާދިސާތަކެއް ނޫނީ ވަކި ތަނެއްގައި ހިނގާ ކުށްތަކެއްގެ މައްޗަށް ތައްޔާރު ކުރެވޭ ރިޕޯޓް) އެވެ.\nމީގެ ބައެއް ބާވަތްތަކަކީ ކަނޑައެޅޭ ވަކި މުއްދަތެއްގައި ތައްޔާރުކުރާ ތަކެއްޗެވެ. މީގެ ތެރެއިން، އެކި މައްސަލަތަކުގައި ޝަރުއީ ކޯޓްތަކާ ހަމައަށް އަންނާނީ ހަމައެކަނި ޓާގެޓް ޕްރޮފައިލްސް ކަމަށް ދެކެމެވެ. ޔަގީންކަމާ އެކު ބުނަން ދައްޗެވެ.\nމި ލިޔުމުގައި ޖަވާބު ދޭން ބޭނުންވާ ސުވާލާ ހަމައަށް ދިއުމުގެ ކުރިން "އިންޓެލިޖެންސް" އާއި ހެކީގެ ތަފާތަށް އަލިއަޅުވާލަން ގަސްތުކުރަމެވެ. އިންޓެލިޖެންސަކީ ކަންކަމުގައި ގޮތް ނިންމަން ތިބޭ ފުލުހުންނަށް، އެ ކަމެއްގައި ޢަމަލު ކުރުމަށް އެންމެ ރަނގަޅު މަގު ދައްކައި ދިނުމަށްޓަކައި ވަކި ހަމަތަކެއްގެ ތެރެއިން ތައްޔާރު ކުރެވޭ ލިޔުމެކެވެ. މި ހަމަތަކަކީ އަބަދު އެއްމިންގަނޑެއްގައި ވަޒަން ކުރެވޭ އެއްޗެއް ނޫނެވެ. އަދި އިންޓެލިޖެންސް ރިޕޯޓު ތައްޔާރު ކުރަނީ، ލިބުނު މަޢުލޫމާތާއި އެ މައުލޫމާތުގެ މަސްދަރު ވަޒަން ކުރުމަށް ފަހު، އޭގެ ވަށައިގެންވާ ކަންކަން ކަމުގައި އެ ރިޕޯޓު ތައްޔާރު ކުރި އެނަލިސްޓަށް ގަބޫލުކުރެވޭ ކަންކަމެވެ.\nއެނަލިސްޓުން މައިގަނޑު ގޮތެއްގައި ނުވަ ޓެކްނީކެއް ބޭނުން ކުރެ އެވެ. އެ އަށް ވުރެ ގިނަވުމަކީ ވެސް އެކަށީގެންވާ ކަމެކެވެ. އެއްކަމަކާ ގުޅިގެން ދެ އެނަލިސްޓަކު ތައްޔާރުކުރާ ރިޕޯޓު އެއްގޮތް ނުވުމުގެ ފުރުޞަތު އޮވެ އެވެ. އެހެންކަމުން އިންޓެލިޖެންސް ރިޕޯޓުގައި ބުނާ ކޮންމެ ބުނުމަކީ ހަގީގަތަކަށް ނުވެދާނެ ކަންކަމެވެ. މިހެންވެ، އިންޓެލިޖެންސް ރިޕޯޓު ފޮނުވަނީ "ނީޑް ޓު ނޯ، ރައިޓް ޓު ނޯ" އުޞޫލުން، މަންޒަރު ސިފަކޮށްދޭން ވަކި ބަޔަކަށެވެ. މުޖުތަމަޢަށް އޮވެދާނެ ކަމަށް ބެލެވޭ ނުރައްލަކުން ދުރާލައި ތައްޔާރުވުމަށް، ނޫނީ ކުށަށް އަރައި ގަންނަ ބަޔަކު ހޯދުމުގައި އެހީތެރިވުމުގެ ނިޔަތުގަ އެވެ. ފުލުހުންގެ މަސައްކަތަށް އެހީތެރިވެދޭ އެއްޗެއްގެ ގޮތުގަ އެވެ. ޝަރީޢަތުގައި ބޭނުން ކުރެވޭނެ އެއްޗެއް (ހެއްކެއް ނުވަތަ ޤަރީނާއެއް ވިޔަސް) ކަމަށް ދެކިގެންނެއް ނޫނެވެ.\nމިއާ ޚިލާފަށް، ހެކި ހޯދަނީ ކުށެއް ހިނގުމުންނެވެ. ކޮންމެ ހެއްކަކީ އެ ކަމެއް ހިނގި ގޮތުގެ ކޮންމެވެސް ބައެއް ދައްކައިދޭ ނުވަތަ ދަލީލުކޮށްދޭ އެއްޗެކެވެ. ހެކިތަކަކީ ޝަރީއަތުގެ މަރުހަލާގައި ކްރޮސް އެގްޒަމިން ކުރެވޭ އެއްޗެކެވެ. ބައެއް ފަހަރު ތަހުގީގަށް ވަރަށް "ވަރުގަދަ ހެކިބަހަށް" ވެދާނެ ކަމަށް ގަބޫލުކުރެވޭ ހެކި ވެސް ކްރޮސް އެގްޒަމިންގެ ތެރެއިން އެއްވެސް އެއްޗަކަށް ނުވެދާ މަންޒަރު ވެސް ފެނެ އެވެ. އެއް މިސާލު ވެސް ދަންނަވާލާނަމެވެ. މީހަކު އޭނާގެ ކޮޓަރީގައި މަސްތުވާތަކެތި ގެންގުޅޭ ކަމަށް ފެބްރުއަރީ 10، 2009 ގައި ފުލުހުންނަށް ލިބުނު މަޢުލޫމާތަކާ ގުޅިގެން އެ ގެ އަށް ގޮސް، ތުހުމަތުކުރެވޭ ފަރާތް އެ ވަގުތު ގޭގައި ނެތުމުން އޭނާގެ އެއްބަނޑު އެއްބަފާ ބޭބެގެ ހާޒިރުގައި އެ ކޮޓަރި ބަލައި ފާސްކުރި އެވެ. ގާތްގަނޑަކަށް 13 ގްރާމްގެ މަސްތުވާތަކެތި އެ ކޮޓަރިން ފެނުނެވެ. މައްސަލަ ޝަރީޢަތަށް ފޮނުވުނީ ތުހުމަތުކުރެވޭ ފަރާތުގެ ބޭބެގެ ބަޔާނާއި ތަކެތީގެ ތަހުލީލް ރިޕޯޓާއި ދެން ވެސް ހުރި ހެއްކަކާ އެއްކޮށެވެ. ކްރިމިނަލް ކޯޓުން ނިންމީ ސާބިތު މައްސަލައެއްގެ ގޮތުގަ އެވެ. ނަމަވެސް އިސްތިއުނާފްގެ ފުރަތަމަ މަރުހަލާ އިން ވެސް ހީކުރެވުނު ނަތީޖާއެއް ދައުލަތަކަށް ނުލިބުނެވެ. ކޮޓަރިން ފެނުނު ތަކެއްޗަކީ ތުހުމަތުކުރެވޭ މީހާގެ ތަކެތި ކަމަށް ބެލެވޭނެ މިންވަރަށް ހެކި ނެތިގެން ކަން ހައި ކޯޓުގެ ނަމްބަރު 2010/HC-A/87 ޤަޟިއްޔާ ނިމުނު ގޮތުގެ ރިޕޯޓުން އެނގެ އެވެ.\nމިހެންވެ، ހައި ކޯޓުގެ ނިންމުން ބަދަލުކުރުމުގެ ބޭނުމުގައި ދައުލަތުން ސުޕްރީމް ކޯޓުގައި އިސްތިއުނާފް ކުރި އެވެ. އެންމެ މަތީ ކޯޓުން ނިންމީ، ހައި ކޯޓުގެ ނިންމުމަށް ބަދަލު ގެންނަން ޖެހޭ ސަބަބެއް ނެތް ކަމަށވެ. ސަބަބަކީ އެ ކޮޓަރިން ފެނުނު ތަކެތި ހޯދާފައި ވަނީ ތުހުމަތު ކުރެވޭ ފަރާތުގެ ޣައިރު ޙާޟިރުގައި ހިންގި ބަލައިފާސްކުރުމެއްގެ ތެރެއިން ކަމަށް ވާތީ ޤާނޫނީ ނަޒަރަކުން ބަލާއިރު އެއީ ތުހުމަތުކުރެވޭ ފަރާތުގެ ހިޔާޒަތުގައި ވާ ތަކެތިކަން ސާބިތުކޮށްދެވިފައި ނުވާތީ އެވެ.\n"ވަރުގަދަ ހެކިވެރިޔާ" ގެ ގޮތުގައި ޕްރޮސެކިއުޝަން އިން ހުށަހެޅި، ތުހުމަތުކުރެވޭ ފަރާތުގެ ބޭބެ އަކީ ވެސް ތަހުމަތުކުރެވިދާނެ ޙާލަތެއްގައި ހުރި މީހަކު ކަމަށް ވާތީ އޭނާ އަކީ ވަރުގަދަ ހެކިވެރިއެއް ކަމަކަށް ކޯޓުން ބަލާފައެއް ނުވެ އެވެ. އެއީ މުއްތަހަމްގެ ކުޑަކަމުދާތަކެތި މަސްތުވާތަކެއްޗަށް ޕޮޒިޓިވް ވުމަކީ އެހެން މީހުންނަށް ވެސް ވަދެ ބޭނުންކުރާ ކޮޓަރިއެއްގައި ހުރި ތަކެއްޗަށް އޭނާ ޒިންމާވާން ޖެހޭ ސަބަބެއް ކަމަކަށް ނުވާތީ އެވެ. ބެލި ކަންކަން، ސުޕްރީމް ކޯޓްގެ ނަމްބަރު 2010/SC-A/24 ގަޒިއްޔާ ނިމުނު ގޮތުގެ ރިޕޯޓުން ސާފެވެ. ވަރުގަދަ ހެކީގެ ވަރުގަދަ ކަމެއް ނުފެނުނެވެ. ކްރޮސް އެގްޒަމިންގައި ފާހަގަވެގެން ދިޔަ ކަންތަކުގެ ސަބަބުންނެވެ. މި ދެންނެވީ ހެކި ވަޒަންކުރެވޭ މިންވަރުގެ ކުޑަ ޚުލާސާއެކެވެ.\nފެންނަ ގިނަ އިންޓެލިޖެންސް ރިޕޯޓުތަކަކީ މައިގަނޑު ގޮތެއްގައި ތަހުގީގަށް އެހީތެރިވުމަށް، ނޫނީ ފުލުހުންގެ އޮޕަރޭޝަނަލް ޔުނިޓްތަކަށް އެހީތެރިވެ ދިނުމަށް ތައްޔާރުކުރާ އެއްޗެއް ކަމަށް ހިތް ބުނެ އެވެ. މި ގޮތުން، ހެއްކެއްގެ ގޮތުގައި އެއްވެސް މީހަކު ހާމަވާން ބޭނުން ނުވާ ޙާލަތްތަކުގައި މީހުންނާއި ތަންތަނާއި ތަކެތި ބަލައިފާސްކުރުމުގެ އަމުރު ހޯދަން ބޭނުން ކުރެވެ އެވެ. މި ޙާލަތުގައި ވެސް އެ ރިޕޯޓު ވަޒަން ކުރަން ޖެހޭ އުޞޫލެއް އޮންނަން ވާނެ ކަމަށް ދެކެމެވެ. އެ ފަދަ އުޞޫލެއް އޮތް ކަމެއް އެނގިފައެއް ނުވެ އެވެ.\nޕާސްޕޯޓް ހިފެހެއްޓުން، ރަނގަޅު ކަމެއް ނޫން\nމި ދެކެވެނީ ތަހުގީގު މަރުހަލާގެ ބައެއްގެ ވާހަކަ އެވެ. މިއިން ބޭރުން، ޕާސްޕޯޓު ހިފެހެއްޓުމަށާއި މީހުން ހައްޔަރު ކުރުމަށްޓަކައި އިންޓެލިޖެންސް ރިޕޯޓުގެ ބޭނުން ހިފުމަކީ އެންމެ ރަނގަޅު ގޮތް ކަމަށް ނުދެކެމެވެ. ރާއްޖެ ކަހަލަ، ބޭސްފަރުވާ އާއި ތަޢުލީމާއި އެފަދަ ގިނަ ޒަރޫރީ ބޭނުންތަކާ ގުޅިގެން، ގިނަ ބަޔަކު ގައުމުން ބޭރަށް ދާން ޖެހޭތީ، ކުށަކަށް ތުހުމަތުކުރެވޭ މީހަކު ވެސް ފުރައިގެން ހިނގައިދާނެ އެވެ. އެހެންކަމުން ފުރުން މަނާކުރަން ކޮންމެހެން އިންޓެލިޖެންސް ރިޕޯޓެއް ބޭނުން ނުކޮށް، ތަހުގީގުކުރާ ފަރާތަށް އެކަން ގަބޫލުކުރެވޭ ނަމަ އެފަދައިން ހުށަހަޅައިގެން ޕާސްޕޯޓް ހިފެހެއްޓިދާނެ އެވެ. މިގޮތުން، ތަހުގީގު ކުރާ ފަރާތަށް، އެ ފަދައިން ގަބޫލުކުރެވޭ ސަބަބު ހާމަކުރަން ޖެހޭނެތީ، އެއީ އޭގެ ސައްހަކަން ވަޒަން ކުރެވިދާނެ ވެސް ގޮތެކެވެ. އަދި، ހައްޔަރުކުރުމަށް ފަހު ދޫކުރެވޭ ފަރާތްތަކަކީ ކަފާލާތުގެ ދަށުން ދޫކުރެވޭ ބަޔަކަށް ވާ ހާލަތްތަކުގައި، ކަފާލާތުގެ ޝަރުތެއް ކަމަށް ވެސް އެކަން ކަނޑައެޅިދާނެ އެވެ.\nނަމަވެސް ޝަރީޢަތުގެ މަރުހަލާގައި އިންޓެލިޖެންސް ރިޕޯޓުތަކުގެ ބޭނުން ކުރުން ދަނީ އިތުރުވަމުންނެވެ. މިހެންވެ، 2013ގައި އިންޓެލިޖެންސް ރިޕޯޓަކީ ޝަރީޢަތުގެ އެއްވެސް މަރުހަލާއެއްގައި ބޭނުން ކުރަން ތައްޔާރުކުރެވޭ ލިޔުމެއް ނޫންކަން ކަނޑައަޅައި ރިޕޯޓުތަކުގައި އެ އިބާރާތް ހިމަނަން ފެށުނެވެ. ސަބަބުތަކެއް ވާތީ އެވެ.\nކުށަކަށް ތުހުމަތުކުރެވޭ ކޮންމެ ފަރާތެއްގެ މަޢުލޫމާތު، އޭނާ މުސްތަޤުބަލުގައި ކުރާނެ ކަންކަން ދެނެގަނެވޭ މިންވަރަށް ފުލުހުންގެ މުއައްސަސާގައި ހުރުމަކީ މުސްތަހީލު ކަމެވެ. ކޮންމެ ރައްޔިތެއްގެ ވިޔަސް، އެފަދަ މިންވަރަކަށް މަޢުލޫމާތު ހުރި ކަމަށް އިންޓެލިޖެންސް ރިޕޯޓުތަކުން ދައްކާ ނަމަ އެ މަޢުލޫމާތެއް ހޯދި ގޮތެއް ވެސް އޮންނަން ވާނެ އެވެ. މުވާސަލާތީ ވަސީލަތްތައް އަޑުއަހައިގެން މަޢުލޫމާތު ނެގި ނަމަ އެ ކަމުގެ ވޮރަންޓެއް އޮންނަން ޖެހޭނެ އެވެ. އެ މުއާމަލާތެއްގެ އަޑު ނޫނީ ޢިބާރާތް ކޯޓަށް ހުށަހަޅަން ޖެހޭނެ އެވެ. މީހަކު ދެއްކި ވާހަކައެއްގެ މައްޗަށް ބަރޯސާވާ ނަމަ، އެ މީހެއްގެ ނަން ހާމަނުކުރިޔަސް އެ މައުލޫމާތު ދިން މީހާ ވަޒަން ކުރެވެން ވާނެ އެވެ. އޭގެ ތެރޭގައި، އެ މީހަކަށް އެ މައުލޫމާތު ލިބުނު ގޮތާއި އެ މީހެއްގެ ބަހުގެ ތެދު މިންވަރާއި އޭނާ ކުރިން ކޮށްފައިވާ ކުށާއި އޭނާގެ ބަހަށް އެނަލިސްޓް އިތުބާރު ކުރާ މިންވަރާއި މިފަދަ ކަންކަން ހިމެނެ އެވެ. މީގެ އިތުރުން، އިންޓެލިޖެންސް ރިޕޯޓުގައި، އެ މައްސަލާގައި ހެކިބަސްދޭ ފަރާތެއް ނުވަތަ ޝާމިލުވާ ފަރާތެއްގެ ބަސް ހިމެނިފައިވޭތޯ ނުވަތަ ނޫންކަން ވެސް ކޯޓުން ބަލަން ވާނެ އެވެ. މަޢުލޫމާތު ދޭ ފަރާތް ތަކުރާރުވިޔަ ނުދިނުމަށެވެ. މީހަކަށް ފާރަލައިގެން މަޢުލޫމާތެއް އެއްކުރި ނަމަ ޖިނާއީ އިޖުރާއަތުގެ ޤާނޫގައި ކަނޑައަޅާފައިވާ މިންގަނޑުން ޢަމަލު ކުރިކަން ސާބިތުކޮށް ދޭން ޖެހޭނެ އެވެ.\nމި ވާހަކަ މި ދެންނެވީ، ޝަރުޢީ ކޯޓުތަކަށް އިންޓެލިޖެންސް ރިޕޯޓު ހުށަހެޅުމުގެ ފުރުސަތު ދީފައިވާ ބައެއް ގައުމުތަކުގައި މި ގޮތަށް ޢަމަލު ކުރުމުގެ އިޖުރާއަތުތަކެއް ހަދާފަ އެވެ. އެ ފަދަ އިޖުރާޢަތް، އެ ގައުމެއްގައި ކަނޑައަޅާފައި ވަނީ ޤާނޫނީ އަމުރުގެ ލިޔުންތަކުގަ އެވެ. މިހެން ގިނަ ފަހަރު ޢަމަލު ކުރެވެނީ އާންމު އުޞޫލުން ބޭރުން، ގައުމީ ސަލާމަތާއި ޓެރަރިޒަމާ ގުޅޭ މައްސަލަތަކުގައި އެކަންޏެވެ.\nޔޫރަޕްގެ ކުރިއަރާފައިވާ ގައުމުތަކަށް ބަލައިލާއިރު ވެސް ސިއްރު މަޢުލޫމާތު ބަލައިގަންނަ ގޮތަށް ގާނޫނީ އޮނިގަނޑު ބައްޓަން ކޮށްފައި ވަނީ ހަމައެކަނި އިނގިރޭސި ވިލާތުގަ އެވެ. ފްރާންސް، ޖަރުމަން، އިޓަލީ އަދި ސްޕެއިންގެ ގާނޫނުތަކުގައި ކްރޮސް އެގްޒަމިން ނުކުރެވޭ ގޮތަށް، ސިއްރު މައުލޫމާތު ހުށަނޭޅޭނެ ކަން ވަރަށް ސާފުކޮށް ބަޔާން ވެގެންވެ އެވެ. ނެދަލޭންޑްސްގައި، ގައުމީ ސަލާމަތުގެ މައްސަލަތަކުގައި ސިއްރު ހެކިން ހުށަހެޅުމުގެ ފުރުސަތު ލިބެ އެވެ. ނަމަވެސް، އެ މައުލޫމާތު ހުށަހަޅަން ޖެހޭނީ އިންޓެލިޖެންސް އޮފިޝަލު ހާޒިރުވެ، ކަނޑައެޅިފައިވާ މަޖިލީހެއްގެ ކުރިމަތީގަ އެވެ. މި މަޖިލިސް ކުރިއަށް ގެންދާނީ ރޮޓެޑެމްގައި ހުންނަ ޚާއްޞަ ފަނޑިޔާރެއްގެ ކުރިމަތީގައި، ޝަރީޢަތުގެ މަރުހަލާ ފެށުމުގެ ކުރިންނެވެ. އެ ހެއްކަކީ ސިއްރު ހެއްކެއް ކަން ނުވަތަ ނޫންކަން ކަނޑައަޅާނީ އެ ފަނޑިޔާރެވެ. އެ މަޖިލީހުގައި ދިފާޢީ ވަކީލު ލިޔެދީފައިވާ ސުވާލުތައް އެ ފަރާތްތަކާ ކުރެވޭނެ އެވެ.\nމަޖީދީ މަގުގެ ވަކި ސަރަހައްދެއް ބަންދުކޮށްގެން ފުލުހުން ހަރަކާތްތެރިވަނީ.\nއެ ގައުމުތަކުން މި މަންޒަރު ފެނުނަސް، މިއީ ރާއްޖޭގައި އާންމު އުޞޫލުން ޢަމަލު ކުރެވިދާނެ ގޮތެއް ނޫނެވެ. އެހެނީ އޮކްޓޯބަރު 28، 2015 ގައި ތަޞްދީގުކުރި ޓެރަރިޒަމް މަނާކުރުމުގެ ގާނޫނުގެ 26 ވަނަ މާއްދާގެ (ށ) ގައި ވާ ގޮތުން، އިންޓެލިޖެންސް ރިޕޯޓު ބޭނުންކުރެވޭނީ ހަމައެކަނި ޓެރަރިޒަމްގެ ކުށަކަށް ތުހުމަތުކުރެވޭ މީހެއްގެ ބަންދާ މެދު ގޮތެއް ނިންމުމުގައި އެކަނި ކަމަށް ވާތީ އެވެ. ޝަރީޢަތުގައި، އެހެން އެއްވެސް ހާލަތެއްގައި ބޭނުންކުރެވޭނެ ވާހަކަ ގާނޫނީ ލިޔުމެއްގައި ނެތެވެ. އެ މާއްދާގެ އިތުރުން އިންޓެލިޖެންސްގެ ބޭނުމެއް ހިފޭނީ އެ ގާނޫނުގެ 31 ވަނަ މާއްދާގެ (ށ) ގައި ބަޔާން ވެގެންވާ "މޮނިކޮމް" އަމުރު ނެރުމަށްޓަކައި އެކަންޏެވެ. އިންޓެލިޖެންސް ރިޕޯޓު ބޭނުން ކުރެވޭނެ ޙާލަތް ކަނޑައަޅާފައި ވަނީ ޓެރަރިޒަމްގެ މައްސަލަތަކުގައި ވެސް ކަނޑައެޅޭ ވަކި ޙާލަތްތަކުގައި އެކަނި ކަމަށް ވާތީ، މި ނޫން ހާލަތެއްގައި، ރާއްޖޭގެ ޝަރީޢަތުގެ އެއްވެސް މަރުހަލާއެއްގައި އިންޓެލިޖެންސް ރިޕޯޓު ބޭނުން ކުރެވިދާނެ ކަމަކަށް ގަބޫލެއް ނުކުރެވެ އެވެ. މި ނޫން އެހެން ސަބަބެއް ވެސް ވެ އެވެ.\nމި ސަބަބު ބިނާވެގެން ވަނީ ސުޕްރީމް ކޯޓުގެ ނަންބަރު 2012/SC-A/01 ގަޒިއްޔާގެ ޝަރީއަތް ނިމުނު ގޮތުގެ ރިޕޯޓުގައި ހެކިވެރިން ބަލައިގަތުމަށް ކަނޑައަޅާފައިވާ މިންގަނޑަށެވެ. އޭގައި ވާ ގޮތުން، ހެކިވެރިޔާގައި ހުރުން ލާޒިމް ސިފަތަކެއް ވާތީ އެ ކަން ޝަރީޢަތުން ބަލަން ޖެހެ އެވެ. ބޭނުމަކީ ހެކިވެރިޔާ އަކީ ފާސިގެއް ނޫން ކަން ކަށަވަރު ކުރުމެވެ. މިއީ އިސްލާމީ ޝަރީޢަތުގެ އުޞޫލަށް ރިޢާޔަތް ކޮށް، ކަނޑައެޅި ނުކުތާއެކެވެ. ކުށްތަކާ ގުޅޭ މަޢުލޫމާތު ހޯދުމަށް އިންޓެލިޖެންސްގެ ދާއިރާ އިން ބޭނުން ކުރާ ބައެއް މީހުންނަކީ، ސުޕްރީމް ކޯޓުގެ ނިންމުމުގައިވާ މިންގަނޑަށް ބަލާއިރު އިންސާފު ގާއިމްކުރުމުގެ މަޖިލީހެއްގައި ބޭނުން ކޮށްގެން ނުވާނެ ބަޔަކަށް ވުމަކީ ވެސް ނުހަނު ގާތް ކަމެކެވެ. އޭގެ ތަފްޞީލަށް ދެވޭ ވަރަށް ވުރެ މިހާރު ވެސް މި ލިޔުން ދިގުވެއްޖެ އެވެ.\nއިންޓެލިޖެންސް ރިޕޯޓަކީ އެކި މީސްމީހުންގެ ފަރާތުންނާއި އެކި ގޮތްގޮތުން ހޯދޭ މަޢޫލޫމާތުގެ މައްޗަށް ތައްޔާރު ކުރާ އެއްޗެއް ކަމުން، އެ މަޢުލޫމާތުގެ މަސްދަރާ ގުޅޭ ގޮތުން އެއްޗެއް ދެންނެވޭނީ އެ ރިޕޯޓް ތައްޔާރުކުރި އެނަލިސްޓަށެވެ. ނަމަވެސް، އިންޓެލިޖެންސް ރިޕޯޓު ތައްޔާރުކުރި ފަރާތުގެ ނަން ނޫނީ އެއީ ކާކުކަން އާންމު އުސޫލުން ރިޕޯޓުތަކުގައި ނުލިޔާނެތީ، މިކަން ބެލުން ވާނީ ދަތި ކަމަކަށެވެ. އެހެންކަމުން، ރިޕޯޓުގައިވާ މަޢުލޫމާތުގެ މަސްދަރުގެ ހެޔޮލަފާކަން ދެނެގަންނާނީ ކިހިނަކުންތޯ އެވެ؟ އެކި އިދާރާތަކުން ތައްޔާރު ކުރާ ލިޔުންތަކުގައި ސޮއިކުރުމުގެ އުޞޫލުތަކަށް ބަލާއިރު އިންޓެލިޖެންސް ރިޕޯޓުތަކުގައި ސޮއިކުރާނީ އެނަލިސްޓް ކަމަށް ނުވުން ގާތެވެ.\nއިންސާފުން ޝަރީޢަތް ހިންގުމުގެ ހައްގަކީ ބައިނަލްއަގުވާމީ ގާނޫނީ ނިޒާމުތަކުންނާއި ރާއްޖޭގެ ޤާނޫނުއަސާސީގެ 42 ވަނަ މާއްދާގެ (ހ) ކަށަވަރު ކޮށްދީފައިވާ، ކޮންމެ އަފްރާދަކަށް ލިބިގެންވާ ހައްގެއް ކަމަށް ވީ ހިނދު، ގާނޫނީ އަމުރެއްގައި ވަކި ގޮތަކަށް ކަނޑައަޅާފައި ނުވާ ކަންކަން ނިންމުމުގައި އިސްލާމީ ޝަރީޢަތުގައި އެކަން އޮންނަ ގޮތަށް ފަނޑިޔާރުން ރިޢާޔަތް ކުރަން ޖެހޭނެކަން ޤާނޫނުއަސާސީގެ 142 މާއްދާ އިން ލާޒިމްކުރާތީ އާއި އަސާސީ ހައްގު ލިބިދިނުމުގައި ދިމިގުރާތީ މުޖުތަމަޢުތަކުން ގަބޫލުކުރާ އުސޫލުތައް ނެގެހެއްޓުމަށް ޤާނޫނުއަސާސީގެ 68 ވަނަ މާއްދާގައި އަމުރުކޮށްފައި ވާތީ، މަތީގައި ބަޔާންކުރި ސަބަބުތަކާ ގުޅިގެން އިންޓެލިޖެންސް ރިޕޯޓަކީ ދިވެހިރާއްޖޭގެ ޝަރީޢަތުގެ އެއްވެސް މަރުހަލާއެއްގައި ބޭނުން ކުރެވިގެން ވާނެ އެއްޗެއް ކަމަކަށް ގަބޫލެއްނުކުރެވެ އެވެ.\nފައިރޫޝް އަކީ ރާއްޖޭގެ ފުލުހުންގެ ތެރޭގައި އިސް މަގާމުތަކެއް އަދާކުރެއްވި ބޭފުޅެކެވެ. އޭނާ ވަނީ ފުލުހުންނާއި އިންޓެލިޖެންސް އަދި ކައުންޓަ ޓެރަރިޒަމްގެ ބައި ހިމެނޭ ގޮތަށް ރިސާޗްގެ ދާއިރާ އިން މާސްޓާޒް ޑިގްރީ އަދި އިންޓަނޭޝަނަލް ސެކިއުރިޓީ ސްޓަޑީޒްގެ ދާއިރާ އިން ވެސް މާސްޓާޒް ނަންގަވައިފަ އެވެ. އޭނާ މިހާރު ގެންދަވަނީ އޮސްޓްރޭލިޔާގައި ޕީއެޗު.ޑީ އަށް ކިޔަވާ ވިދާޅުވަމުންނެވެ.\nފުލުހުން ކޮލަމް އިންޓެލިޖެންސް މައުލޫމާތު އިންޓެލިޖެންސް ރިޕޯޓް (ޕޮލިސް)\nފައިރޫޝްގެ މިލިޔުމަކީ ވަރަށް ފުރިހަމަ ލިޔުމެކެވެ. މިލިޔުމުގައި ރާއްޖޭގެ މުސްތަގުބަލު ބަދަލުކޮށްލި އިންތިޚާބު ބާތިލުކުރުމަށް ސްޕްރީމްކޯޓުގެ ތެރޭގައި ދިވެހިފުލުހުން ހެދި އިންޓެލިޖެންސް ރިޕޯޓަށް ބަލާލިނަމަ ވަރަށް ފުރިހަމަވީހެވެ.\nއިންޓެލިޖެންސް ރިޕޯރޓްގެ ބޭނުމަކީ ސަރުކާރުން ބޭނުންވާ ބަޔަކު ކުށްވެރިންގެ ގޮތުގައި ޖަލުގެ ތޭރިތަކުގެ ފުރަގަހުގައި ބަންދުކުރުން! ވަރަށް ސާފް\nއެދުވަހު ހުރީ ދިދަބުޑުގަ. ކަރުބުޑުގަ ހިތިރަހަ ލީމަ ހައްގުތައް މަތިން ހަނދާންވަނީ. ހިތާމަޔަކީ ބާރު ލިބޭއިރަށް އެކަކުވެސް އަނެކާ މަތިން ހަނދާން ނުވާކަން.\nއިންތެލިޖަންސް ރިޕޯޓުގެ ބޭނުމަކީ މީހުން ފްރޭމްކޮށް އިނދަ ޖައްސާލުން.\nއަހަރެމެން ގެ ސިކުޑިޔަށްވެސް ވިސްނޭ އިންޓެލިޖެންސް ރިޕޯރޓަކޭ ބުނުމުންވެސް ތިފަދައެއްޗެއް ޝަރީއަތަކަށް ބޭނުން ނުކުރެވޭނެކަން. ކޮއްމެހެން މާބޮޑު ޑިގްރީެއްނެތްކަމުގައިވިޔަސް. ބޮޑަށް ހައިރާންވަނީ ތި ގާޒީންގެ ވިސްނުންހުންނަގޮތުން.\nއާދެ ތިޔަކަހަލަ އިންޓަލެޖެންސް ރިޕޯޓްއަކާއި ގުޅިގެން 2013 ގެ އިންތިޙާބެއް ކެންސަލްކޮށް ،،،، ދިރި ތިބި އެތައްބަޔަކު މަރުވެފައި ތިބިކަމަށް ތިޔަބުނާ އިންޓެލިޖެންސް ރިޕޯޓްގައި އޮވެ ،،، އެގޮތަށް ހުުކުމްވެސް ކުރީ ،،،،، އެހެންވީމާއި ރާއްޖޭގައި ފަހުގެ ތާރީޙްގައި ހިނގާފައިހުރި ހުރިހާ ގޯހެއް ،،،، ހުރިހާ ނާއިންސާފެއްގެ ތެރޭގައި ފުލުހުންގެ ރޯލްއާއ އިހްމާލް ވަރަށް ބޮޑުވާނެ ،،،، މިސާލަަކަށް ނާޒިމްސޯގެ މައްސަލަ ހިނގަވާ ބަލަމާ ،،،،، އެއީވެސް ފުލުހުންގެ ބައިވެރިވުމާޢި ލައިގެން ހިނގިކަމެށް ،،،، އަދި ފެންފޯއްރުއްކެނޑުމާއި ،،، މިހެންގޮސް ބައިވަރު ،،، ވީމާ ފުލުސްއޮފީހަކީ ވަރަށް ބޮޑަށް ރިފޯމްކޮށް މުޅިތަން އެއްކޮށް އޯވަރހޯލްކުރަންޖެހިފައިއޮތްތަނެށް ،،، ފުލުހުންއަމިއްލައަށް ހެދުނުގޯސްތަކަށް އެއްބަސްވެ އޭގެ ބަދަލު ރައްޔަތުންނަށް ދިނުމަކީ ބުއްދިވެރިކަމެށް ،،،، މައައްސަލާމާ\nއަދި 2013 ގެ އިންޓެލިޖެންސް ރިޕޯޓުގައި ސޮއިކުރި،އޭރުގެ ޕޮލިސް ކޮމިސަނަރު ފަހުން ހުރީ ސުޕްރީމްކޯޓަށް މައްސަލަވެއްދި ފަރާތުގެ މަޖިލީހު ގޮނޑިއެއްގައި ކަން ހަނދާން ނައްތާލައިގެން ނުވާނެއެވެ.\nމީދެން ކޮން ބޭކާރު ވާހަކައެއް ދައްކާ މީހެއް. 2012 ވަނަ އަހަރު ފުރަތަމަ އިންޓެލިޖެންސް ރިޕޯޓު ނެރެ ޤައުމު ގަޑުބަޑުކޮށް އެކަމުން އަދިވެސް އަރައި ނުގެނެވިގެން މިއުޅެނީ. ވާހަކަ ނުދައްކާ އޮސްޓްރޭލިޔާގައި މަޑުން ހުރޭ\nއެހެން މީހުންނަށް ވެސް ވަދެ ބޭނުންކުރާ ކޮޓަރިއެއްގައި ހުރި ތަކެއްޗަށް އޭނާ ޒިންމާވާން ޖެހޭ ސަބަބެއް ކަމަކަށް ނުވާތީ އެވެ. ބެލި ކަންކަން، ސުޕްރީމް ކޯޓްގެ ނަމްބަރު 2010/SC-A/24 ގަޒިއްޔާ ނިމުނު ގޮތުގެ ރިޕޯޓުން ސާފެވެ. - ކާނަލް ނާޒިމްގެ ކޮޓަރިން ފެނުނުކަމަށް ބުނާ ފިސްތޯލައަކީވެސް އެހެން މީހުންނަށް އެކްސެސް ވެވޭ ކޮޓަރިއެއްގައި އޮތްކަމަށް ބުނާ އެއްޗެކެވެ. އެކަމަކު ނާޒިމް ޖަލުގައި ދުވަސްތައް ހޭދަކުރަމުން ދަނީއެވެ، ކޮންފަދަ ބޭއިންސާފެއްތޯއެވެ. ފަޑިޔާރުންވެސް ތަންކޮޅެއް ގިނައި ފޮތް ވިދާޅުވެ ދިރާސާކުރުމުގައި ވަގުތު ހޭދަކޮށް ހުކުމް ނެރުމަކީ އިންސާފަށް ފަހިކަމެކެވެ.\nމިއީ ނޫސް ވެރިކަމަކީ، ކަންކަމުގައި އާންމުން ހޭލުންތެރި ކުރުމަކީ ނޫސްވެރި ކަމުގައި އުޅުއްވާ ހުރިހާ ބޭފުޅުންގެވެސް ފަރުދީ ޒިންމައެއް. މި ލިޔުން ވަރަށް ރަނގަޅު. ?\nބުރޯ، ރައިސުލްޖުމްހުރިއްޔާއާ ދެކޮޅަށް ޖުމުހުރީ މައިދާނަށް ފުލުހުން އެއްކޮއްގެން ސިފައިންނާއި ކުރިމަތިލުމާއި ބެހޭގޮތުންވެސް ވަރަށް އިލްމީ ނަޒަރަކުން ބަލާލަބަލަ.


A-Level Imthihaan Feshen 60 Dhuvas! Kiyavan Fashaakah Nuveytha? އޭލެވެލް އިމްތިހާންތައް ފެށެން 60 ދުވަސް! ކިޔަވަން ފަށާކަށް ނުވޭތަ؟ – Huvadhoo News A-Level Imthihaan Feshen 60 Dhuvas! Kiyavan Fashaakah Nuveytha? Huvadhoo News\nއޭލެވެލް އިމްތިހާންތައް ފެށެން 60 ދުވަސް! ކިޔަވަން ފަށާކަށް ނުވޭތަ؟\nގިނަ ސަބަބުތަކަކާއި ހުރެ ދިގުލައިގެން ދިޔަ އޭލެވެލް އިމްތިޙާންތައް އަންނަ އޮކްޓޫބަރު މަހު 04 ވަނަ ދުވަހު ފެށުމަށް ތާވަލުކޮށްފިއެވެ.\n2019 ވަނަ އަހަރު އޭލެވެލް ކިޔަވަން ފެށި ދަރިވަރުންގެ އިމްތިޙާންތައް ވަނީ ޖުމްލަ4ފަހަރެއްގެ މަތިން ބަދަލުވެ، 36 މަސް ދުވަހަށް ދިގުލައިގެން ގޮސްފައެވެ. މިއީ އާންމުކޮށް ބެޗެލަރސް ޑިގުރީ ހެދުމަށް ހޭދަވާ މުއްދަތެވެ. 19، 20 އަހަރު ފުރި، އެކުގައި އޯލެވެލް ކިޔެވި ބައެއް ކުދިން އެކުދިން ހަދާ ޑިގްރީގެ ދެވަނަ އަހަރު ނިމި އަނެއްބައި ކުދިން ރަނގަޅު އާމްދަނީ އެއް ލިބޭ ވަޒީފާތަކުގައި އުޅޭ ތަން ފެނުމުން އޭލެވެލްގައި ތާށިވެފައި ހުރި ކޮންމެ ކުއްޖަކުވެސް ދެރަވާނެކަން ޔަގީނެވެ. ނަމަވެސް ފާހަގަ ކޮށްލަން ޖެހޭ ކަމަކީ މިހުރިހާ ޗަރުކޭހެއް ކުޅެން ޖެހޭ އިރުވެސް ގިނަ އަދަދެއްގެ ދަރިވަރުން އެތަކެއް ގުރުބާނީއެއް ވެގެން އޭލެވެލްގައި ދެމިތިބި ކަމެވެ.\nއޭލެވެލް އިމްތިޙާންތައް ފެށެން މިހާ ކައިރިވެފައި ވާއިރު ވެސް ގިނަ އަދަދެއްގެ ދަރިވަރުން އަދިވެސް މިތިބީ ޗުއްޓީ މޯޑްގައެވެ. އަނގައިން 60 ދުވަހޭ ބުނަން ފަސޭހަ ވިޔަސް ރަސްމީ ދުވަސްތަކަށް ބަލާއިރު ލިބެނީ އެންމެ 39 ދުވަހެވެ. މި 39 ދުވަހުގެ ތެރެއިން މޮކް އެގްޒާމަށް6ވަރަކަށް ދުވަސް ހޭދަވާނެއެވެ. ސުކޫލުގައި ކިޔަވަން މިލިބެނީ4ވަރަކަށް ހަފްތާއެވެ. އެހެންކަމުން ދެން އޮތީ ސުކޫލްތަކާއި ދަރިވަރުންގެ ހިތްވަރެވެ.\nރަސްމީ ބަންދު ދުވަސްތައް ހިމެނޭ ގޮތަށް އިތުރު ގަޑިތައް ބާއްވާނީތޯ ނުވަތަ ނޫންތޯ ނިންމާނީ ދަރިވަރުންނާއި ސުކޫލުތަކުންންނެވެ. ގޭގައި ލިބޭ ހުސް ވަގުތުގައި ކިޔަވާނީތޯ ނުވަތަ ޓިކްޓޮކް ބެލުމުގައި ވަގުތު ހޭދަކުރާނީތޯ ނިންމާނީ ދަރިވަރުންނެވެ. އަދި އިތުރު ގަޑިތަކަށް ހާޒިރުވާނީތޯ ނުވަތަ ނޫންތޯ ވެސް ނިންމާނީ ދަރިވަރުންނެވެ. ނަމަވެސް އުފެދޭ ސުވާލަކީ ނުކިޔަވާ ހުރެ އިމްތިޙާން ހަދައި އެއިން ފެއިލްވުމުން ބޭކާރުވެގެން އެދިޔައީ އުމުރުން3އަހަރު ދުވަހެއް ނޫން ހެއްޔެވެ؟ ތިހާ ކަން ފަސޭހަ ކޮށްލައިގެން އުޅެންޏާ 60 ދުވަސް ތެރޭ ތިޔަ ހަދާ5ނުވަތަ6ވަރަކަށް މޮޑިޔުލް ދަސްވާނެ ހެއްޔެވެ؟ ފާސްވާނެ ހެއްޔެވެ؟ ކިޔަވަން ފަށާކަށް ނުވޭ ހެއްޔެވެ؟


Ijuthimaaee masakaiythakah Ugail foundation eh ufahdhavaifi | Mihaaru\nދ. ކުޑަހުވަދޫގައި މި މަހު ބޭއްވި ޓޯކުޝޯގައި އުގެއިލް ބައިވެރިވެވަޑައިގަންނަވަނީ.-- ފޮޓޯ: ދ. އަތޮޅު ކައުންސިލް\nއިޖުތިމާއީ މަސައްކަތަށް އުގެއިލް ފައުންޑޭޝަނެއް އުފައްދަވައިފި\n29 ޖެނުއަރީ 2019 - 12:33 15 comments\nރާއްޖޭގައި އިޖުތިމާއީ މަސައްކަތްތައް ކުރުމަށް ދިވެހި ސައިންސްވެރިޔާ ޕްރޮފެސަރު ހަސަން އުގެއިލް ފައުންޑޭޝަނެއް އުފައްދަވައިފި އެވެ.\nތަފާތު ހަތަރު ދާއިރާއަކުން ދިވެހިން ކުރިއަރުވައި ތަރައްގީކުރުމުގެ މަގުސަދުގައި "އުގެއިލް ފައުންޑޭޝަން" އުފެއްދީ މި މަހުގެ 13 ވަނަ ދުވަހު އެވެ. އެއާއެކު ރާއްޖޭގެ އެކި ހިސާބުތަކުގައި އެ ފައުންޑޭޝަނުން އަންނަނީ ހަރަކާތްތައް ހިންގަމުންނެވެ.\nފައުންޑޭޝަންގެ އޮފިޝަލަކު މިއަދު ވިދާޅުވީ ތައުލީމީ ދާއިރާ އާއި ސައިންސާއި ޓެކްނޮލޮޖީ އަދި ހިއުމަން ރިސޯސް ޑިވެލޮޕްމަންޓުގެ އިތުރުން ތަފާތު އެކި ދާއިރާތަކުން މީހުން ބިނާކުރުމަށް ގިނަ މަސައްކަތްތަކެއް ކުރަން ނިންމާފައިވާ ކަމަށެވެ. އޭގެ ތެރެއިން ރާއްޖޭގެ އެކި ހިސާބުތަކުގައި މިހާރު ވެސް ކާމިޔާބު ހަރަކާތްތަކެއް ހިންގާފައިވާ ކަމަށް ވިދާޅުވި އެވެ.\nދ. އަތޮޅު ކައުންސިލާއި ގުޅިގެން އުގެއިލް ފައުންޑޭޝަނުން ބޭއްވި ޓޯކުޝޯގައި ބައިވެރިވި ބައެއް މީހުން.-- ފޮޓޯ: ދ. އަތޮޅު ކައުންސިލް\nއުގެއިލް ފައުންޑޭޝަނާއި ދ. އަތޮޅު ކައުންސިލް ގުޅިގެން މި މަހުގެ 16 ވަނަ ދުވަހުގެ ރޭ އެ އަތޮޅު ކުޑަހުވަދޫގައި ވަނީ ޓޯކް ޝޯއެއް ބާއްވައިފަ އެވެ. އާއްމުންނަށް ހުޅުވާލައިގެން ބޭއްވި ޝޯގައި 1000 އަށްވުރެ ގިނަ މީހުން ބައިވެރިވިއިރު ދަރިން ތަރުބިއްޔަތުކުރުމާއި ދުޅަހެޔޮ ސިއްހަތާއި އާޓިފިޝަލް އިންޓެލިޖެންސް އަދި ކްރިޓިކަލް ތިންކިން ފަދަ ދާއިރާތަކާ ގުޅޭގޮތުން މަޝްވަރާކޮށްފައިވެ އެވެ.\nއޭގެ އިތުރުން އަންނަ އޭޕްރީލް މަހު އުގެއިލް ރާއްޖެ ވަޑައިގެން ފ. އަތޮޅާއި ގދ. އަތޮޅުގައި ވެސް ބޮޑު ޓޯކުޝޯއެއް ބާއްވަން ތައްޔާރުވަމުން އަންނަކަމަށް ވިދާޅުވި އެވެ. އަދި އަންނަ އޮގަސްޓުމަހުގެ ފަހުކޮޅު އއ. އުކުޅަހުގައި ކޮމްޕިއުޓާ ސައިންސް އަދި އާޓިފިޝަލް އިންޓެލިޖެންސް (އޭއައި) އާ ގުޅޭ ބޮޑު ކޮންފަރެންސެއް ބޭއްވުމުގެ ތައްޔާރީތައް އަންނަނީ ވަމުންނެވެ.\nއޮފިޝަލް ވިދާޅުވި ގޮތުގައި ބައެއް ޕްރޮގްރާމްތައް ހިންގުމުގައި ބޭރުގެ ތަޖުރިބާކާރުން ގެންނާނެ އެވެ. އަދި ފައުންޑޭޝަންގެ މެމްބަރަކަށް ވުމަށް ވަރަށް އަވަހަށް ހުޅުވާލާނެކަން ފާހަގަކުރެއްވި އެވެ.\nޕްރޮފެސަރު އުގެއިލް: އިޖުތިމާއީ މަސައްކަތްތަކަށް ފައުންޑޭޝަނެއް ވަނީ އުފައްދާފައި.-- ފޮޓޯ: ނިޝާން އަލީ/ މިހާރު\n"ފައުންޑޭޝަންގެ މެމްބަރަކަށް ވެވޭނީ ކުދި ޕްރޮޖެކްޓުތަކާއެކު ތިން މަހުގެ އެސެސްމަންޓެއް ހެދުމަށްފަހު. ބޭނުމަކީ ދާއިރާތަކުގައި މަސައްކަތްކުރާ ފަންނީ މީހުން ހޯދުން. ރާއްޖޭގެ އެންމެ ހިންގުންތެރި ފައުންޑޭޝަނަށް ވުމަކީ އަޅުގަނޑުމެންގެ އުއްމީދު،" އޮފިޝަލް ވިދާޅުވި އެވެ.\nތައުލީމީ ދާއިރާއަށް ކުރާ ހިދުމަތުގެ ތެރެއިން ރާއްޖޭގެ ހުރިހާ ސްކޫލެއްގައި ސައިންސް ލެބުތައް ގާއިމްކުރުމުގެ މަސައްކަތް ވެސް އުގެއިލް ފައުންޑޭޝަނުން އަންނަނީ ކުރަމުންނެވެ. އޭގެ އިތުރުން އިލްމީ ދިރާސާތައް ހަދައި ލިޔުންތައް ޝާއިއުކުރުމަކީ ވެސް ފައުންޑޭޝަންގެ އެއް މަސައްކަތެވެ. ވެބްސައިޓު ލޯންޗުކުރުމާއެކު އެ ލިޔުންތައް ފެންނާނެ ކަމަށް ވިދާޅުވި އެވެ.\nއިނގިރޭސިވިލާތުގައި ދިރިއުޅުއްވި ނަމަވެސް އުގެއިލްގެ އެހީތެރިކަން ރާއްޖެއަށް އަބަދު ވެސް ލިބެ އެވެ. އޭނާ އަންނަނީ މަރާލާފައިވާ މީހުންނާއި ގެއްލުވާލާފައވާ މީހުންގެ މައްސަލަ ބަލާ ކޮމިޝަނަށް ވެސް އެހީތެރިކަން ދެމުންނެވެ.\nއިތުރު ލިޔުންތައް ޕްރޮފެސަރު އުގެއިލް އިޖުތިމާއީ މަސައްކަތްތައް


hama ekani Sharia kiyevi meehun ge huhdha baathil kurun rangalheh noon: Shaheem\nހަމައެކަނި ޝަރީއާ ކިޔެވި މީހުންގެ ހުއްދަ ބާތިލްކުރުން ރަނގަޅެއް ނޫން: ޝަހީމް\nޑރ. ޝަހީމް --\nހަމައެކަނި ޝަރީއާ ކިޔެވި މީހުންގެ ގާނޫނީ ވަކީލް ކަމުގެ ހުއްދަ ބާތިލްވާ ގޮތަށް ގާނޫނީ ހިދުމަތުގެ ބިލްގައި ހިމެނުމަކީ ގަބޫލު ކުރެވޭ ކަމެއް ނޫން ކަމަށް އިސްލާމިކް ޔުނިވާސިޓީގެ ކުރީގެ ޗާންސެލާ ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nއެކަމާ ގުޅިގެން ޝަހީމް މިއަދު ވިދާޅުވީ، ހަމައެކަނި ޝަރީއާ ހަދާފައިވާ މީހުންނަށް ވަކާލާތު ނުކުރެވޭ ގޮތަށް ގާނޫނެއް ހެދުމަކީ ހަމަޖެހޭ ކަމެއް ނޫން ކަމަށެވެ. އެގޮތަށް ކަން ކޮށްފިނަމަ އިސްލާމީ ޔުނިވާސިޓީތަކުން ކިޔަވާފައި ތިބި ވަރަށް ގިނަ ބަޔަކު މަހްރޫމް ވެގެން ދާނެ ކަމަށެވެ.\n"ހާއްސަކޮށް މަދީނާގެ އިސްލާމިކް ޔުނިވާސިޓީގެ އެންމެހާ ދަރިވަރުން އެކަމުން މަހްރޫމް ވާނެ، އަދި އަލް އަޒްހަރު ޔުނިވާސިޓީއިން ވެސް ޝަރީއާ އެކަނި ހަދާފައި ތިބި ކުދިން މަހުރޫމް ވާނެ، މަދީނާ ޔުނިވާސިޓީގެ ދަރިވަރުންގެ ތެރޭގައި ނިކަމެތި އަޅުގަނޑު ވެސް ހިމެނޭ، އަޅުގަނޑުގެ ވަކާލާތުގެ ކުރުމުގެ ހުއްދަ ވެސް ބިލްގަވާ ގޮތުން ބާތިލް ވާނެ،" ޝަހީމް ވިދާޅުވި އެވެ.\nޝަހީމް ވިދާޅުވި ގޮތުގައި ޝަރީއާ ކިޔަވާއިރު ވެސް ފަނޑިޔާރުކަން ނުވަތަ ވަކާލާތުކަން ކުރެވޭ ވަރަށް ޝަރުއީ ނިޒާމާ ބެހޭ މާއްދާތައް ކިޔަވާދެ އެވެ. ޖިނާއީ އިޖުރާތްތަކާ ގުޅޭ ކަންކަން ވެސް ކިޔަވާދެ އެވެ. ޝަރީއާ މީހުންނަށް ފުރުސަތު ނޯންނާނެ ގޮތަށް ޝަރުއީ ނިޒާމް ބައްޓަން ކުރަން މަސައްކަތް ކުރުމަކީ ވަރަށް ގިނަ އިލްމީ ބޭފުޅުންނަށް ފުރުސަތު ގެއްލިގެން ދާނެ ކަމެއް ކަމަށާއި އެއީ ވަރަށް ނުރައްކާތެރި ވެސް ކަމެއް ކަމަށް ޝަހީމް ވިދާޅުވި އެވެ.\n"މޮޅެތި ވަކީލުންނަށް ވެގެން މީހުން އެކި ކަރަކަރައިން ކިޔަވައިގެން ރާއްޖެ އަންނަދެން ވެސް އަދި އެފަދަ ވަކީލުން ރާއްޖޭގެ އުފެދެންދެން ވެސް އެންމެ ބޮޑު ދައުރެއް އަދާކުރީ ޝަރީއާ ކިޔަވައިގެން ތިބި އުސްތާޒުންނާއި ޝައިހުން،" ޝަހީމް ވިދާޅުވި އެވެ.\nޝަހީމް ވިދާޅުވި ގޮތުގައި ޒަމާނާއި އުސޫލުތައް ދަސްކުރުމަށް ޝަރީއާ އެކަނި ހަދާފައިވާ މީހުންނަށް ޕޯސްޓް ޑިޕްލޮމާ އިން ލޯ ފަދަ ޕްރޮގްރާމެއް ކުރިއަށް ގެންދިޔުން މާ ރަނގަޅެވެ. ހަމަ އެގޮތަށް ހަމަ އެކަނި ލޯ ހަދާފައިވާ މީހުންނަށް ވެސް ޕޯސްޓް ޑިޕްލޮމާ އިން ޝަރީއާ ފަދަ ޕްރޮގްރާމެއް ހެދޭ ގޮތަށް އޮންނަން ޖެހޭ ކަމަށެވެ.\n"އިންސާފަކީ އެއީ، ސަބަބަކީ ރާއްޖޭގެ ޝަރުއީ ނިޒާމްގަ އިސްލާމީ ޝަރީއާ ގުޅޭ ކަންކަން ގިނަ، މަދަނީ މައްސަލަތަކާއި ތަރިކަ، ކައިވެނި، ވަރި، މިހެން ގޮސް ޖިނާއީ މައްސަލަތަކާ މި ބާވަތުގެ ކަންކަމުގައި ރާއްޖޭގެ ޝަރުއީ ނިޒާމްގައި ކަންކަން ބިނާ ވަނީ އިސްލާމީ ޝަރީއާގެ މައްޗަށް، ލޯ އެކަނި ހަދައިގެން ވަޑައިގަންނަވާ ބޭފުޅުންނަށް ފަނޑިޔާރުންކަން ނުވަތަ ވަކާލާތުކުރާ މީހުންނަށް ޝަރީއާ ނޭނގުމަކީ ވަރަށް ބޮޑެތި ދަތިތަކާ ކުރިމަތިވާ ކަމެއް،" ޝަހީމް ވިދާޅުވި އެވެ.\nޝަހީމް ވިދާޅުވި ގޮތުގައި، ކަމެއް ތަރައްގީ ކުރުމަކީ އެންމެން އެކަމާ އުފާވާނެ ކަމެއް ނަމަވެސް ވަކި ބަޔަކު ނިޒާމުން ގެއްލުވާލަން މަސައްކަތް ކުރުމަކީ އެންމެ އިންސާފުވެރި ގޮތެއް ނޫނެވެ. އެހެންވެ، މެންބަރުން އެކަމާމެދު ވިސްނުމަށް ޝަހީމް އެދިވަޑައިގެންނެވި އެވެ.\nރައްޔިތުންގެ މަޖިލިސް ޑރ. މުހައްމަދު ޝަހީމް އަލީ ސައީދު ގާނޫނީ ވަކީލުން